text:
近期我唔係好鍾意我所住屋苑嗰班乜乜業主大代表, 佢哋嘅行為我睇唔順眼.
之前佢哋幫屋苑唔知點慳到錢, 兩年都唔駛交一個月管理費, 可能佢哋都做到嘢嘅. 唔知咩關係, 佢哋同區內議員小姐好似唔係好啱. 我對呢D嘢一無所知, 亦都冇動力去跟進了解, 只係喺網上見到有一班所謂網友都唔多鍾意議員小姐. 議員小姐post乜佢哋都踩, 都單單打打. 我作為旁觀者, 覺得即使議員小姐有幾唔稱職, 又或者過晒界, 呢班網友都唔應該咁態度. 好似撩交咁, 我覺得佢哋都幾肉酸. 相反, 我覺得議員小姐就叻喇, 唔會同你班人嘈, 始於佢都有個議員身份, 佢嘅功績我唔知, 但係佢喺呢件事上嘅表現, 喺我心目中佢係比較優勝嘅.
講番班業主大代表, 佢哋嘅處事手法, 開始變得越來越肉酸. 可能佢哋見forum有班人捧佢場啦, 就沾沾自喜, 久不久就post一些屋苑事件出來. 但係好多時都講D唔講D, 扮晒有口難言咁. 我覺得佢根本就係喺forum探吓居民嘅反應, 啱喇就正式出通告俾全世界. 我開始覺得佢喺個非官方網站講呢D屋苑事務, 仲要講到唔湯唔水, 唔係好適當. 之後大代表仲變本加厲, 成日用屋苑名義攻擊乜乜政黨/議員小姐, 講到自己四面楚歌, 扮晒可憐, 但係有著大家支持, 我就會奮鬥到底, 為人民服務咁. 早排話有人破壞升降機門, 大代表喺forum話有人在電梯行凶. 當一班支持者都在網上話要緝拿凶手時, 佢哋居然派傳單, 用番相同字眼話有外敵在電梯行凶, 製造混亂, 破壞屋苑安寧等等. 邊有人D通告咁唔pro架? 好似小學生, 好似我寫blog咁, 真係走火入魔喇.
有人爆料, 原來大代表可能會參加選舉, 唔怪得佢係咁咬住人唔放啦. 原來天下烏鴉一樣黑, 大家都係為自己利益做嘢啫. 真係醜死鬼, 好在我都有自己嘅judgement, 當日冇盲目跟住人拍手掌. 個個都咁肉酸, 真係點叫人去支持啊?


c: text/html

text:
平時莎拉去番禺都係搭直通巴士, 但係車程都要差唔多3.5HR, 而今次因為帶陶寶B同行, 所以就改搭船, 因為一來行程短啲, 二來萬一陶寶B扭計, 莎拉都可以企起身氹陶吓寶B.
大年初一搭下午16:15船, 所以就之前沖定涼先出發, 而為咗方便上落及減輕行李, 所以今次出門就無用BB車, 反而就同用i-angel 既hipseat carrier. 陶寶B出發啦, 入咗閘等落船中, 陶寶B頭望望四圍look.
莎拉就負責孭陶寶B, 而呢一大喼行李就交俾謝菲啦.
可能係年初一既關係, 搭船既人唔多, 直情係包船咁, 陶寶B你就威威啦, 第一次出門就好似包船咁.
全程1.5hr, 陶寶B就瞓咗差唔多1hr, 所以時間都過得好快, 莎拉仲可以玩到candy crush添!!!
終於都到岸啦, 不過同陶寶B過海關就發生咗段小插曲呢, 平時都知帶住小朋友過關係會耐少少, 但係當到莎拉同陶寶B既時候, 足足用咗成2分鐘, 莎拉心諗無理由咁耐架, 原來陶寶B既中文名內既"鋑"字出現問題, 因為如果用簡體中文打呢個"鋑"字係搵唔到架, 所以個關員試咗好耐都搵唔到, 最後佢要用繁體中文先可以打到呢個字呢, (當莎拉回程返香港時, 同樣出現呢個問題, 關員又係試咗好耐先打到呢個字, 今次仲要後面有一大條長龍, 真係樣衰到震), 所以莎拉以後同陶寶B返大陸都睇怕會再遇到同樣問題.
去到大家都等緊我地先開飯, 而陶寶B既外出booster seat又可大派用場啦, 座定定食番佢既至愛sophie.
可能因為環境陌生及有好多未見過既人, 所以陶寶B都顯得好好奇. 而陶寶B都好叻叻豬, 因為佢絕對唔怕生保, 仲很俾第一次見既人抱抱都唔喊呢, 佢直頭成個親善大使咁.
陶寶B第一晚瞓"生保"床, 之前都擔心佢會瞓唔慣, 好彩陶寶B盡得莎拉真傳, 就係去到邊瞓到邊, 當晚陶寶B仲瞓得好"林", 半夜都無醒過呢.
陶寶B同平時一樣, 8am就醒咗啦, 餵完佢食奶就放咗係張椅度俾佢玩, 咁啱有兩張好大既椅, 將呢兩張椅對住擺就自製咗個playgound俾佢自己係度玩, fit晒呀!!!
今日大年初二, 同嗲哋嚟個格仔父子裝先,好醒目仔!!!
琴日莎拉掛住執出門既事忙到利同是都唔記得俾陶寶B(大頭蝦媽媽), 媽媽祝陶寶B身體健康, 精靈快樂, 開心BABY, 陶寶B接過利是後, 又發揮佢既小吉本式, 想將利是放入口度食咗佢.
好啦, 座車車出發去拜年啦. 莎拉發覺陶寶B好鐘意座車車, 因為可以望住就圍既境物, 可以座大半個鍾頭車都唔扭計呢.
呢日天氣好好呀, 見到啲桃花(雖然唔係真花)好靚呢, 同陶寶B影翻張相先.
玩咗一陣陶寶B又要瞓個覺叉一叉電先, 謝菲嗲哋抱住陶寶B瞓覺, 單手都仲可以玩到Candy Crush, 勁勁呀!!!
瞓醒後又再精靈唔扭計, 見到棵真既大桃花, 都同嗲哋影番張相先!
返到屋企就同陶寶B睇魚魚, 陶寶B都係第一次見咁多同咁大條魚魚呢, 所以佢個樣好好奇.
好彩呢幾日天氣好好, 唔凍之外仲陽光普照, 心情都靚啲!
到咗年初三, 同一大班親戚(成5圍檯)食午飯, 陶寶B再一次証明自己係親善大使, 又係咩人都跟, 真係唔知好定唔好.
食完Lunch之後, 就起程搭船返香港啦, 呢次回程, 陶寶B全程個半鐘無瞓覺, 所以有啲扭計, 想玩想跳, 所以唯有出絕招, 就係攞部Ipad出嚟開sesame street俾佢睇, 不過都係安撫到一陣間咋, 好彩全個船程係1.5hr, 如果再耐啲真係唔知點搞.
後記: 今次第一次帶陶寶B出門, 都可以叫做俾個經驗俾莎拉, 等下次帶陶寶B去旅行時有個預計, 唔會拿手唔成勢, 其實整體嚟講, 陶寶B既表現都唔錯, 係搭船時因好悶而扭計, 所以係呢方面真係要諗諗計先得.

robotstxt: allowed

filter: keep


text:
今日晏晝我執緊野時,電視廣播緊ETV,片中一名青年接電話時〝喂〞,
隔左幾秒突然聽到我身後既阿B又好大聲〝喂〞,
我瞬間轉身睇到阿B將佢既右手合成一個拳頭放在耳邊扮打電話,
這次發音非常清楚和正碓,唔知阿B係咪就講野呢?係就好喇!好期待.
阿B連續2個星期半夜1,2點就開始喊,
跟住佢地同佢搽左〝藥油〞就係廳到訓到天光,所以烚緊蛋一陣碌肚吸風.
未碌前笑容幾燦爛.
到碌時就〝呱呱〞聲,咁我就比餅佢食,食食下又吐返D出嚟!
之後我又比個MP4佢玩.
坐係肥仔隻腳上邊食餅邊玩.
娣婦煮左少少麵比阿B食,但佢食左少少就唔吃要飲水,
娣婦問〝係咪鹹得滯丫?〞,阿B〝嗯〞完後就不停點頭.
然後,倒咁D湯加水就好D,但又掛住睇電視,所以就坐到咁樣.
肥仔見到咁就將佢搬左去娣婦個位到,但佢都唔係好食,
唔知點解近排阿B唔係好食野.
我係另一邊好專心睇老公打機,聽到娣婦話收野就望一望過去就見阿B坐到咁.
初時個頭都係露左少少出嚟!然後佢見到我影佢相個頭就慢慢升出,
我見佢個嘴有雞蛋就行過去幫佢抺,抺完就走佢要我抱,
我唔理佢走人就喊~幾慘丫!
我抱佢去梳化坐,坐左半個字我地外賣到,佢一見到就立即拎開個〝咕臣〞,
然後慢慢向前滑又攪下旁邊個紙袋~扮晒野想落地食野.
衰仔起勢望住我既Washbi想食,好似尋日咁佢想食我加左辣椒炒既空心菜,
我話左唔得佢都要食,咁我緊係比佢食,食左2秒後即吐.
今次又係咁我就比少少佢試,可能少得滯冇野,再要就再多D就知~勁喇!
睇下佢個樣食到‧‧‧咔~咔!人人都係唔試試唔心息.
之後肥阿哥比佢就擰轉面喇!不過,佢又望住Washbi喎!
咁老公和肥阿哥就各自放Washbi係佢前面,佢就自己匙羹〝不〞,
仲要成支羹插晒落去,攪攪下佢又放入口好在肥仔叫住佢咋!
唔係就大鑊,事關果到份量都好多下架!


text:
星期六那天非常開心,因為能夠參與好友siubee完成教育文憑的畢業典禮,那天我們十點多便在大學火車站集合,之後去了荷花池,圖書館,小橋流水同埋畢業禮會場外影相,我們仿似在遠足多過似參加畢業禮,那天天氣雖然好熱,幸好都有d風同埋沿途都有樹蔭,先至好少少.我和carmen買了一隻著住畢業袍嘅XO公仔給siubee做禮物,siubee好開心,仲話隻XO係我個仔添,真係俾佢激死,好彩我未有bb,如果我有咗俾bb聽到,到時生隻XO,我一定殺咗siubee.我們在canteen食完lunch,休息一陣便去畢業禮會場,誰不知去到會場門口carmen才發現唔見咗張入場券,諗住d工作人員可以通融,但原來是一定要憑票入場的,所以唯有我先入場找位置坐低,而carmen就折返沿途尋找有無掉在地上,好彩最後找到,可以喺典禮開始前入到場.
畢業典禮請到小思老師做主禮嘉賓,而小思老師曾經係siubee媽媽嘅老師,所以siubee再三叮囑我們替小思老師多拍照片給她媽媽觀看.我們當然無令佢失望啦! Carmen仲拍了短片添.典禮完畢後,siubee就同佢嘅同學一同拍照留念,之後我們便同siubee回家放低件袍同公仔向九龍城出發食dinner.
之後我們去了行九龍城中心,因為siubee同carmen想去10蚊店買雨衣for佢哋嘅日本之旅,見佢哋真係好開心,可以玩成十幾日,最衰我無假,d錢又要留番嚟生bb,如果唔係我一定跟埋佢哋去.
行完10蚊店之後,我們便折返金泰美食,試吓泰式燒烤,我們上次去九龍城,已經講好下次會來這間舖試吓,因為佢門口個燒烤爐真係好吸引.我們叫了一支泰象啤(for 我同carmen),一個椰青(for siubee),馬拉盞炒通菜,燒大蜆,串燒雞翼,串燒墨魚丸,仲有串燒雞,牛同豬添! 原本我們想食燒魷魚鬚,可是剛剛賣晒無得食.味道ok,燒大蜆無想像中鮮甜,仲有少少沙添,但d炒通菜同d串燒就幾好味.喺食嘢嘅時候發生了一段小插曲,話說喺門外等位時已經有一位好嘈嘅肥師奶喺度又o禁又o禁o架喇! 心諗千萬唔好一齊坐呀! 誰不知佢哋真係坐喺我哋隔離,一坐低,那位肥師奶話好嘈,但佢唔知道,最嘈嗰個其實係佢囉! 嘩! 個肥師奶全程無停過口,勁煩,又扮晒嘢,同佢一齊個瘦師奶仲用飛踭蹱了siubee好多次添! 攪到siubee想出聲話個瘦師奶,講真大家都唔係坐得好迫啫,唔洗飛踭o禁嚴重,所以我們食完,好快便埋單走人,total食了大約$190.一離開,大家都鬆一口氣,同埋都諗唔會再去呢度食嘢,因為坐得唔舒服.


text:
我懶 + 爸爸又忙又累
我只為阿女代筆左呢幅畫
送比深愛既DADDY
最近爸爸工作太太太忙了
忙到這幾星期的假日都唔想太操勞
加上又熱又落雨
於是爸爸節實在冇咩搞作
總之入左圍城就邊度都遠邊度都唔想去
不過 近近地都有得玩既~~~
有爸爸陪玩咁過爸爸節
一向對呢D節日冇咩feeling既爸爸
唔知有咩感覺呢???
1日走兩場
上午玩左1小時
返屋企食lunch教教豬
下午再出動又玩左差唔多兩小時
再去aunt屋企玩貓貓
爸爸節真係好好玩
AM第1場 - 漫遊太空
呢度唔多人 全地軟墊
真係任佢碌任佢走都好放心
有得爬高爬低
有得jump jump jump
有得照哈哈鏡
有得sir滑梯
有得跳彈床
有得攀太空 XD
有得玩伏lay lay
仲有同齡既朋友仔同小芊芊玩
小芊芊玩到超級hyper
並進入忘我境界
叫佢扮訓覺 佢真係扮訓覺 XDXDXD
哈哈哈哈 扮訓覺扮左一段時間~~~
幾hyper!!!
有幾忘我? 有圖為證架!
咪就係忘我到咁囉
同隔離個仔仔係咁鬥碌
兩隻野係度典下典下勁好玩
我同爸爸同埋仔仔個媽媽笑到碌地 XD
PM第2場 - 海洋世界
訓醒就有得爬擒走跳梗係開心
唔知咩事係度O咀呢?
而家學人咁樣sir sir
要由滑梯爬返上去
爸爸出場喇 又擒又跳 爸爸捉到實
一見到我就起勢跑過來
呢隻海豹好搶手
D哥哥姐姐好好
見小芊芊想玩即刻讓比佢玩
(其實個衰妹仔係個場度都幾惡下
佢想要D玩具比人捷足先登時
佢就係度尖叫 真係失禮 -_-")
一有小朋友埋身就笑都唔笑
起晒槓咁驚人霸佢地盤 XD
要warm up左先識笑
見到D蟹蟹魚魚勁開心咁搬黎搬去
要訓係海豹度叫爸爸搖佢
小芊芊係全場至細 (無論年紀與身形)
好受D哥哥姐姐歡迎
佢地一見到老公搖
即刻走過黎搶住搖 哈哈
D小朋友好可愛呢!
(btw 我心裡都好怕阿女跌到 XD)
玩到超累 連行都行唔穩
挨左係隻鯨魚度抖抖先
老積妹老積到爆
叫佢都唔睬你
呢件I LOVE DADDY Tee
係爸爸節專屬
不過佢全日通場走
冇張影得到清楚既正面
著到藍噹噹都冇人認錯佢係男仔
長腿妹終於有返bb女既味道喇
終於都有幅相有我份…
爸爸 I LOVE YOU ^3^
老公 I LOVE YOU TOO :)
後記 :
玩完去睇貓貓
小芊芊很喜歡小動物
媽咪最怕既螞蟻同甲由佢都唔驚 (係街見到會追住佢地…)
貓貓狗狗更是喜愛
一見呢隻黑貓就話 "摸摸"
但越摸越大力 次次摸摸下貓貓都走開
佢就叫 同我講貓貓 "走左"
同貓貓玩左個半小時就走
我抱住佢回家 下樓時見有幾滴雨
諗住衝去有蓋走廊唔開遮
點知越滴越大
芊芊大叫 "媽媽 開遮 有雨 滴眼(雨滴到眼)"
都係媽媽衰啦 好彩滴濕少少姐~
夜晚陪佢教教豬時同佢傾計
媽媽 : 今日玩得開唔開心呀?
芊芊 : 好玩
媽媽 : 鍾唔鍾意同小朋友玩?
芊芊 : 意
媽媽 : 記唔記得曹姨姨呀? (my姊妹, 貓貓主人)
芊芊 : 得, 姨姨, 玩
媽媽 : 有冇同貓貓玩呀?
芊芊 : 有, 貓貓, 黑, 豹豹
(貓貓係黑貓, 叫阿豹, 佢記得貓貓叫豹豹)
芊芊 : 爸爸 (指門口叫爸爸)
媽媽 : 爸爸係出面做緊野 掛唔掛住爸爸呀?
芊芊 : 掛, (然後叫)姨姨
媽媽 : 姨姨唔係度喎, 係婆婆屋企, 係咪掛住姨姨?
芊芊 : 掛, 婆婆
媽媽 : 婆婆咪係婆婆屋企囉, 係咪掛住婆婆?
芊芊 : 掛, 母母 (舅母)
媽媽 : 母母係虎虎屋企喎…
全屋人比佢掛晒之後
好快就訓左 :)


text:
跟住就趕過去碼頭搭船去久米島(架船8:30就會開,要早15分鐘去到).佢分別有幾架船去唔同嘅島,記住睇清楚指示去啱地方上船.
呢架就係我地要搭果架船
有人員提醒乘客唔好拎某啲農作物出沖繩本島同埋會查飛﹝注意:張飛尾唔好掉呀,落船要比工作人員架﹞
船程要3個鐘.所以喺碼頭間Lawson買定啲飯團同飲品一陣上船可以食.
上到船2樓嘅坐席(有被鋪提供可以比人平卧嘅地方)巳經FULL晒.
得返3樓幾個前排幾個吉位
又或者頂樓曝曬位.好彩我地都算早,再遲啲就要罰企或者上頂樓曝曬.
船上面只有飲品售賣機,無嘢食賣架,不過價錢會比便利店買貴少少
電話有時收到有時收唔到,所以都唔係成日可以上網,唯有瞓下,影下相或者食下嘢打發時間.
嚟緊會有久米島馬拉松,有興趣可以即刻報名 (24/9截止)
去到碼頭日產租車嘅職員巳經喺到等緊我哋,佢帶我哋去碼頭嘅臨時櫃位辦手續.
填好FORM,CHECK埋車牌同比埋錢就交車喇
我地架車就泊左喺出面
經過尋日嘅不愉快經歷,今次我好似驗屍咁驗,個職員MARK到張紙花晒都依然繼續幫我MARK,完全無比說話或者面色我睇,仍然笑容滿面!唔似之前果間個職員唔願做唔想MARK.同個職員學識左點用個GPS之後就出發去酒店.今晚我哋住嘅酒店!
Hotel Marine Terrence Kumejuma(ホテルマリンテラス久米島)
顯示詳細地圖
由碼頭揸去酒店大概要15分鐘,去到酒店都未夠1點.但係呢間酒店好好,未夠鐘都有得CHECK IN兼上房.酒店房都幾大幾整潔.
廁所同沖涼房係分開嘅!最特別係佢個花洒同浴缸係分開嘅,即係有人浸浴,另一個人都可以喺側邊用花洒沖涼!而且每間房都有個大露台掛左繩同埋有衣夾可以比你晾衫.晏啲會發現隔離左右都會喺到晾滿晒啲游水衫或者潛水服.
呢到酒店個RECEPTION哥哥啲英文好好,溝通無難度.仲幫我哋打電話BOOK埋船去終端之濱(ハテの浜 \ 日文發音:Hate no Hama).
最衰個我哋BOOK得遲,佢臨時安排唔到車,要2:30先至過嚟接我哋.距離2:30仲有一段時間,於是就揸車搵地方食晏.唔知係太早定係星期一啲鋪頭休息,經過好幾間餐廳都無開門.見到附近有個露天麵檔有人食緊食就入左去.
3Peace
地址:沖縄県島尻郡久米島町字比嘉160-3
電話:098-985-7037
一個海藻拉麵
睇相雖然唔靚,不過味道不錯.雖然間鋪頭係露天,但係地方好通爽,食住麵果陣有啲風吹,唔會好熱!而啲嘢食都幾好味.
最後仲叫多個刨冰食!
食完就順道過埋先前見到嘅向日葵田到影相.嚟左沖繩向日葵都唔見多朵,估唔到一見就成塊田咁多.仲要開得好燦爛!
坐左十零分鐘船就到喇!
呢到啲魚雖然無真榮田岬咁多,但係呢到好淺水,行到好出都可以企喺到,而且啲魚好多種類同顏色.
好鐘意呢張相,好寫意!
返到去碼頭,又係老闆揸架VAN載我哋返酒店,不過因為有其他人,佢會點名,再決定酒店嘅先後次序.
返到酒店梳洗完,就襯仲有日光去遊久米島.第一站去熱帶魚之家!
熱帶魚之家
行左陣影左啲相就走,嚟果陣經過比屋定觀景台(比屋定バンタ),返酒店果陣順便停車去埋.喺到睇下風景影左陣相就返酒店.
泊好架車再去埋酒店附近個EEF海灘.有個碑寫住係日本百選.不過個沙灘好多垃圾,同想像中嘅有啲距離.
玩左個下晝又有啲饑喇,係時候揾下去邊到食晚飯.其實我哋住果間酒店果條路,巳經係成個久米島最熱鬧最繁榮嘅地方,絕大部份嘅餐廳都集中喺呢到.
我哋去左幾間日式餐廳問有無位,好幾間都話FULL左.唔記得係搵到第三定第四間先至有位比我哋,仲要坐吧檯.不過之後有人走,老闆娘都幫我哋轉返張大檯.
海浬
食到好飽所以行下幫助消化,又行返過EEF海灘,諗住可以睇星星.個沙灘夜晚好黑路都睇唔到!好彩有帶強力電筒再開埋IPHONE個電筒APP先敢行入去.呢到可能都唔夠黑,所以星星都唔算多.行左陣又坐左陣就走喇!又走左去Coco睇下有咩可以買返酒店.
嚟到久米島!點可以唔試下好出名嘅泡盛久米仙呢!好難飲!試左一啖就放棄!(可以因為我不好杯中物)
今日又早起身又舟車勞頓攪到鬼死咁攰!好早就瞓左喇,都無時間可以睇下日本嘅電視!


text:
好不容易,我地先搵到間citibank,好彩佢地d機有plus咋,我先成功拎多10萬yen出黎用,卡卡
拎完錢,成個人都開心晒咁出發去台場喇
我時時都以為台場只係有彩虹橋睇,係好悶,冇野反,冇野買架,初初去到,我都覺得係冇野買架,因為個mall冇咩人,好似10年都唔會有人黎咁
不過行行下,比我見到有間好大既jelly beans喎,好鬼開心呀,不過亞jim話要搵路去影左相先比我買野,所以我好唔願意咁離開左jelly beans,周圍行去沙灘影相,好彩都唔係好難搵
嘩,去到沙灘,好死大風又好死凍囉,我又唔覺得好令好浪漫,係我一路鬧一路行又一路影既情況下,我地又好好彩見到有鬼佬經過,叫左佢同我地影左兩張相,嘩,鬼佬真係唔同d架,d日本人真係唔識影相,次次都懞架,個鬼佬影得好之外,仲好醒咁同我地影左一張大頭,一張全身既相,哈哈,真係開心呀,影影影,影完同凍完之後,我就衝返去jelly beans買鞋喇
今次我就買左一對黑色boots同一對spring collection既高踭鞋,對boots其實我麻麻地鐘意架咋,不過見平同埋聽日就去disney,我真係冇時間再睇鞋喇,所以點都要買一對走架,就算個size係大左,我死都要買對鞋墊,令到我啱著對鞋,哈哈哈哈
買完鞋就去左disneystore睇野,應該係啱啱出左情人節既精品賣啦,比我係札幌見到既多左好多野賣,我當然係忍唔住買左好多野,不過多數都係相架囉,同埋有d公仔我都好鐘意架,不過真係拎唔到喇,同佢地影下相留念就算喇
買晒野,我地就去搵野食,今日食呢餐唔係好好味,不過亞jim見有銀雪魚,所以諗住同我食囉,是但啦,食完我地就出發去sega反喇
一入sega就好興奮,雖然佢已經開左好耐,不過我未去過嘛,一見滑板我就衡左埋去反,嘩,連我呢d反開轉轉轉都唔怕既人,呢個game居然反到我想嘔囉,真係好癲,好彩亞jim冇事咋,反完兩個game,我覺得要拎住大大小小既袋真係好煩,所以就將所有野都放入locker再反過,期間有間鬼屋亞jim好想入,不過我真係好驚,個女仔仲同我講just walking,不過問問下,佢話會有鬼走出黎,我就即刻唔敢入喇,經亞jim講左好多次,我都係唔敢入,最終我地就跟左一班日本仔去左只係聽野個間鬼屋,雖然係聽,不過都ok恐怖架,呢d野試過就算啦,我真係好怕要自己行既鬼屋架,下次有機會,jimjim你先同第二d人一齊入啦,我真係好驚呀
反完sega都差不多5點喇,我地就去搵pet city,未到pet city就去左車展到影左幾張相,好彩我呢個老公又唔係真係好好好鐘意車,佢睇左一陣就走喇,如果唔係,我會悶死囉,去到pet city,佢已經好攰,我就叫佢坐出面等我,我自己就入去買野,d野都唔係好平咋喎,大阪個間犬平好多,所以我都唔算買好多野,不過d野都重架,係回程既時候,有d人就發脾氣,最終當然係比我鬧到半死啦,同埋發脾氣咪又係要拎野,唉~~發都冇用架啦
佢拎住一袋袋既戰利品返酒店,我地諗住係sunshine食dinner啦,點知好多都收左,同leaflet d時間都唔同既,咁是但入左一間係拉麵,都ok既,唔會話好好味,不過一定唔係唔好食囉
食完之後就返酒店,準備一連兩日既大戰迪士尼


text:
titi呢張相同mami細個張相直情一樣樣架
上回講到食飽飽之後去沙灘 冇錯 喺去沙灘嘅途中
比mami買左樣好得意嘅野呀 就係潮爆涼鞋呀 (我唔記得個牌子叫咩名)
titi仲可以即將著埋去沙灘影相呀 yeah 超開心 個老闆娘話得返呢對
佢仲話以為會冇人買 平平地$25賣比我地 哇 發達啦
去到沙灘 好多人玩水呀 玩沙 但ti爸話唔落沙灘 mami嗰刻好失望呀
後嚟得到ti公同ti婆嘅支持 我決定要同titi影d沙灘照呀
愈睇titi對新鞋愈過癮 搞到我自己都想買返對玩下tim
好野 影左好多靚相 喺船度嗰d啦 喺沙灘嗰d 今日真係好開心
諗住坐5:00船返去之際 比我地遇到一檔小食 賣緊一串串嘅薯片
貪新鮮嘅mami梗係衝左過去買返串影相啦 嘻嘻
自己落調味粉架 好得意 我加紫菜同蒜鹽
好lu 食夠 玩夠 睇夠 影夠嘅我地終於都要走lu
期待下次同titi再嚟過啦 下次要行遠d嘅地方
離開長洲之際 我地打電話去book跑馬地食翅呀 (嘻嘻 ti婆請)
於是一落船 我地就衝去坐"叮叮" 呢次係titi第一次坐"叮叮"
老鳳都要影下相啦 佢愈影愈high 喺叮叮度小叫大笑
好失禮人呀 mami梗係拍左video啦 等喺video show嗰度先一次放啦!


text:
幾個月無行山,一行返就不自量力咁行條三星路 - 井欄樹去慈雲山.
一開始都無咩野,一行三人仲一路行一路吹水唔抹咀,行左無耐就開始上既路往大老坳.
嘩!
死囉,攞我命咁!上極都仲未見頂,由平地上到五百幾米既山頂,行下停下,用左起碼四十五分鐘,途中起碼停左超過五次;上山既路,九成九都大大級泥 +
石級,人又矮腳又短,手腳並用,差唔多廿級到又要停一停,抖一抖,團友二號同三號話我行到面都青埋 (咪玩喇,我塊面不嬲都係青色架喎
),但好明顯我真係唔夠氣,心跳急到好似一百米短跑,連自己都驚驚地,幾驚要叫飛行服務隊救我落山.
呢段辛苦既長命梯級終於捱過左,山頂既風景果然靚,下望蠔涌.穿過基維爾訓練營,跟住就開始一條無樹陰既斜路往飛鵝山道.
去到分岔路,人生既交叉點又黎喇.團友二號話一條比較長但係一定O岩既路,一條比較短但好大機會係SHORT CUT,向無異議之下,行左條SHORT CUT,但原來條SHORT CUT既目的地唔係慈雲山.
唔得喎,我地呢程既目的係為左沙田坳果樹既山水豆腐花同埋咖喱牛腩飯,行左大半先返轉頭,明明落斜變左上斜再落斜,比預計用多左四十分鐘先完成今日既行程.好在都仲有豆腐花同咖喱牛腩飯喫.
是日得著:
山水豆腐花,咖喱牛腩飯,紫背天葵,薑汁豆漿
仲有做人唔應該走捷徑,否則可能無牛腩飯食架~~


text:
話說之前晴心爸媽賣咗部 iPhone 3GS 等部 iPhone 4 嚟.原先 Apple 話 12 號會由 TNT 送比我哋,我哋 12 號嗰日真係超期待.點知, TNT 無送嚟.晴心爸媽出盡力打電話去 TNT 問過究竟,不過打嚟打去都打唔通.打得通就只係話有啲問題所以送唔到比我哋.如事這,時間一日,一日,一日咁過去.今日朝早係 TNT 個 website check 到話兩部 iPhone 4 《Out of Delivery》.嘩!簡直開心到爆,等咗咁耐終於等到.跟住我即刻打返屋企叫工人姐姐先期唔好離開屋企,因為聽聞話 TNT 一去到見無人會即閃.我仲叫姐姐一收到就打比我報喜.時間滴答滴答咁過去,仲係未收到工人姐姐電話.到六點鐘啦,心死啦.放工跟住就返屋企準備打電話去 TNT 嘈一餐嚟發洩吓.返到屋企,怒火沖沖咁入房諗住換完衫,食完飯同 TNT 搏命.點知入到房,嘩!嘩!嘩!嘩!嘩!嘩!嘩!嘩!嘩!嘩!嘩!到咗?真係到咗.原來七點幾送咗去我屋企.而家仲係到 sync 緊第一部.不過唔知點解仲係好嬲好嬲.
話說為咗我部 iPhone 4 聽日到手就係前兩日走去 One2free 諗住比錢將張 SIM 咭轉做 mirco-sim.點知個 sales 話唔得,一定要 join 佢地個 iPhone plan 先可以比我轉張 SIM 咭.我頂佢個肺,排隊排咗咁耐比個咁嘅答案我?我跟住都費事同佢講咁多.走人!咁今日放工就買咗個 adapter 自己嚟.大家睇吓啦.
用返係部正常 size 嘅機成功咗,宜家等聽日 Apple Store 將部 iPhone 4 送到我手上就知道得唔得!
今日行行葵芳,無意之中發現咗我最愛嘅廸士尼人物《巴斯》.平時見到佢好多嘅公仔都無買,因為動作太生硬,無嚟個性.但係今日見到嚟隻就唔同,個個關節都郁得.可以做到唔同造型.讚到咁,我當然二話不說就買咗啦!盛為 HK$199.佢隻眼珠仲可以任你搞,睇吓幾生鬼.


text:
見天氣唔錯 一家三口去左馬灣玩
入到馬灣食個lunch 後就周圍行
劉BB 唔知做咩心情唔好發脾氣
激到老公紮紮跳
後來我慢慢安撫返劉BB 先平靜返
本來想入NOAH'S PARK 玩
但因為EASTER 關係都有好多團入去玩
我地就取消呢個念頭了
等BB大個D先再帶佢入去認識宗教啦!
咁我地就決定去沙灘玩
細心的媽媽當然會準備多一兩套衫俾小朋友換架啦
但就無帶沙灘玩具囉!! 搞到隻傻豬仔係咁想去攞其他小朋友的玩具玩
等夏天一到, 媽媽會為你準備一套玩沙玩具俾你架! 放心啦~~~
劉BB 差唔多兩歲 第一次去沙灘玩咋
因為之前老公怕劉BB 會去沙灘食沙喎!
最初都係好拒抗行沙 但玩玩下就好中意喇!
玩完沙就去沖身 都差唔多5點
我地周圍行多陣馬灣公園就去酒店的餐廳食自助餐了!
無野食的... 而且非常多人... 連拎熟食都要排長龍 (無下次!!)
我第一時間叫老公拎D 意粉俾個仔食先 點知阿仔唔肯食
咁諗住拎個餐包俾佢啦 都係唔食!! 阿仔竟然唔食野!?????
老公話可能佢下午食完手指手個口好苦所以無胃口...
但我唔想餓親劉BB, 就沖去粉麵檔淥左個粟米烏冬俾阿仔試下
佢肯食喇... 爭住食添呀... 見佢肯食 我又走去排隊拎多一碗
最後食左三碗就飽飽
食到8點我就同老公講走喇! 都無野食! 搭返巴士出荃灣後直到搭的士返歸
而劉BB一坐上的士就立即訓著左了! 哈哈! 一定玩到好攰啦!


text:
暑假時無記熱播向世界恤髮III,晚晚睇完搞到我都好想去恤番個髮,結果同朋友A結伴再踏上旅途,今次既目的地正是埃及.埃及金字塔被選為世界七大奇景之一,自不然成為世人向往既旅遊勝地,但對於東方人泥講,位於北非既埃及仍然好陌生,對埃及歷史就更加一無所知啦!如果自由行既話,真係需要好認真咁搜集多D背景資料,如果唔係去到齋睇肯定好無聊!由於時間既關係,今次我決定跟團做番隻鴨仔,跟導遊姐姐行一次埃及,聽下佢講故仔就算喇!哩個係十日既雙飛團,途經開羅,阿歷山大港,亞斯旺,樂蜀,洪加達,尾站停杜拜,當中開羅去亞斯旺同埋由洪加達返開羅兩程都係坐內陸機慳番唔少時間.今年9月係佢地既齋戒月,傳統上要等到日落後先可以進食,日頭個陣就連水都唔可以飲,當然埃及有一成係基督徒再加上旅遊業,所以一樣有餐廳照常營業既,我地跟團就更加唔會有影響啦!進入埃及第一個城市就係Cairo 開羅,係埃及主要觀光景區,事關幾乎所有金字塔(Pyramids)都向晒哩到.
第一站 Saqqara 梯形金字塔
Saqqara梯形金字塔(50 L.E/ 成人 ~HK$60),係最古老既金字塔,哩座法老皇陵雖則有成4千幾年歷史但係墓入面既壁畫仍然清晰可見,非常厲害.
第二站 Giza Pyramid 金字塔
一次過見勻三大金字塔,不過如果想入大塔即係古夫王個墓(Pyramid of Khufu )參觀就難D喇,事關每日限派兩次籌,早上8點派150個(夏)250(冬),下午1點又派一次,要入去就要再預早2個鐘向門口排隊, 不過據講一同二(Pyramid of Khafre)入面都係差唔多,身水身汗扒入去,發現裡面原來係吉既,就連一幅壁畫都冇囉,唔怪得唔俾人影相啦,就係廢事以後冇人入去搵少左囉!今次我地入左二號塔(25L.E ~HK$30),個入口好細,但係勁多遊客,原本已經只係一條只得3呎乘3呎高x闊既隧道,加上條路好斜非常難行,一唔小心就撞到頭,加上入面空氣好混濁好難聞,今次全靠朋友個支旁身藥油咋,此時此刻果真聞一聞醒腦又提神!外面氣溫四十幾度,入面就更熱更焗,行到半路就已經全身濕晒,好似焗Sauna一樣!
* 跟團有個好處,就係夠雞精,導遊幫我地搵埋最佳影相位,專登車我地去可以一次過影齊三大金字塔既地方,問你服未!左面第一個係阿爸古夫王既墓,隔離係阿仔Khafre,最右係阿仔個仔Menkaure.
*金字塔四圍都係靚景,想點影就點影!
* 上面哩個有帽既就係二號金字塔(Pyramid of Khafre),原本全座塔都好似上面咁光滑架,可惜幾十年前試過地震,面頭既靚石倒塌,仲俾人偷晒去起屋,搞到而家咁凹凹凸凸之麻!
* 下面0個個係原本古夫王陵墓既入口,下面細細0個個係盜墓者鑿出泥既,由於唔想破壞原貌,而家入內參觀反而用哩個門口喎!希望各遊客唔好真係當正自己係盜墓者羅拉咁就得喇!
第三站 Sphinx 獅身人面像(50L.E ~HK$60)
睇得電視多,今次終於有幸親眼見到哩個有五千年歷史既建築物喇!以前聽人講話好細,都唔係呀,我覺得都好大座喎,同匯豐門口個隻比,最少大1000倍啦!足足有半個標準池咁大喎!仲要係由一大舊原石雕出泥架,5千年前喎,認真唔簡單呀!聽導遊講,由於古埃及相信人既靈魂會向死後透過鼻孔入番體內已復活,所以好多法老皇既石像都俾人打爆晒個鼻,就係唔想佢地復活咁話喎,邊個做既?當然係佢地D死對頭啦!


text:
去台灣咁近咁方便,一見到有便宜機票,咁係9秒9狗衝,買完再拎假去hea返個三日兩夜啦.之但係唔好話一年去幾鑊,一年一次,去多幾年都悶啦.所以,雅霏今次帶大家去行山──台北象山親山步道.
講真,呢條步道一啲都唔難行,全線都係2.3公里,大約一個鐘又四十分鐘就可以ko,重點係步道中途可以飽覽台北盆地風光,如果夜晚去行,睇埋夜景就very good!
不過,難得攞假去台北都係想輕鬆下hea下,要行山,好似chur咗啲喎,如果好似雅霏咁,有個台妹陪行又唔同講法(ps. 純粹FF).
結束俄羅斯之行無耐,雅霏就繼續馬不停蹄咁向下一個目的地出發──台北.
雖然話一日之計在於晨,但做咩之前都應該填飽咗個肚先嘅,所以雅霏就搵埋個靚靚台妹朋友帶路,一齊去食早餐,仲要係去無咩遊客知道,淨係得當地人先至識路去嘅人氣早餐店!
呢間店專食蛋捲,唔係香港人拜年送禮嗰種「蛋捲」,而係用蛋做餅皮,入面包住唔同餡料嘅蛋捲.呢間早餐店嘅蛋捲有別於台灣其他傳統做法,係經過改良嘅中西合璧FUSION菜,利用中式餅皮,加入燒肉,三星蔥,杏鮑菇,魩仔魚,或者將其他山珍海味全部都加晒入餅皮,款式可以多達十幾種,所以每日都有好多人排晒長龍等食架,名副其實係台北嘅人氣早餐店.
離開城市,喺距離聖彼得堡4個鐘車程嘅地方,有一個古城,呢個古城已經無人住,但就成為咗一個大型嘅露天博物館.
古城內,幾乎所有公共設施同民居都係木造,無用過一根釘,反應出俄羅斯古建築嘅高超技藝同藝術風格.
喺聖彼得堡,有一座建築物係同呢個城市嘅風格係寧舍唔同,講緊嘅就係基督復活大教堂,即係俗稱嘅滴血救世主教堂.聖彼得堡主要係巴洛克同新古典主義風格,但滴血教堂嘅設計就係中世紀俄羅斯建築,類似莫斯科紅場嘅華西里·柏拉仁諾教堂.
另外,點解會叫做滴血教堂呢?因為喺1881年3月13日,亞歷山大二世被一個手榴彈炸傷致嚴重出血,幾個鐘之後死亡,佢個仔亞歷山大三世為紀念亡父,就喺事發地點修建教堂,亦即係大家見到嘅滴血教堂.
了解完滴血教堂嘅基本資料,嗱嗱聲去片見識下呢個必遊景點啦,而且雅霏仲會帶大家去睇俄羅斯民族舞,同埋食大餐架!
由金碧輝煌嘅葉卡捷琳娜宮內部,走到去花園一望,同內部裝潢唔同,原來葉卡捷琳娜宮嘅外牆唔似室內咁奢華,只係以藍,白二色相間,相對而言較為簡約,但喺一啲雕刻花紋嘅裝飾之下,仍不失貴族氣派.
花少少腳骨力再行遠少少,隔住個海岸望返過去葉卡捷琳娜宮一帶嘅建築群,仲可以一次過睇埋冬宮等著名建築一排排咁整齊排列!
雅霏提提大家,原因想舒服啲咁遊覽聖彼得堡,最好都係揀夏天先去喇,事關就算喺夏天,有時入夜嘅氣溫都會低至10度左右,如果好似雅霏咁秋天先去,秋意之下無錯都幾靚,但日光日白就已經凍到得返零下三度,唔想抹住鼻涕咁遊覽,真係要好好揀個好季節至得!
雅霏今集繼續為大家介紹聖彼得堡嘅景點──葉卡捷琳娜宮.
葉卡捷琳娜宮又稱「嘉芙蓮夏宮」,位於聖彼得堡郊外普希金市嘅一座洛可可式宮殿建築,曾經係俄羅斯沙皇嘅夏宮,並因俄羅斯帝國第二位沙皇──葉卡捷琳娜一世而命名.
喺葉卡捷琳娜宮入面,到處都金碧輝煌,金光耀眼,唔係講笑,真係好閃,極盡豪華與氣派,但係一啲土豪味都冇.唔知點解,同樣係金,有啲會係豪華感,有啲反而係土豪味,典解嘅?點都好,一個咁有歷史價值,咁珍貴嘅建築,梗係要好好保護啦,所以參觀者進入之前,絕對要著鞋套先入得,刮花,整污糟地下都唔可以接受!
想由裡到外咁認識一個城市?裡,可以好似上集《女生遊天下》咁,參觀當地博物館,了解人文特色,歷史背景;外,可以學今集雅霏咁,有觀光巴士嘅坐觀光巴士,有觀光船嘅坐觀光船,除咗沿途風光,更可以睇到當地人嘅日常生活實況,一定比起行緊街,購物緊嘅時候睇得更多更仔細,因為係車上船上,你可以較為專注咁用眼去睇,用耳去聽,用鼻去聞,用身體去感受,而唔使被飲飲食食,購物掃貨等事情影響.
想了解一個地方嘅人文特色,博物館係必去景點,而喺俄羅斯聖彼得堡就有世界之名嘅埃爾米塔日博物館.
埃爾米塔日博物館係世界三大博物館之一,共由六個主要建築群組成,當中有1000個展覽廳,但對公衆開放嘅只有350個.整個博物館共收集咗約三百萬件由石器時代至當今世界嘅文化藝術真品,當中最為雅霏推薦嘅就係六個主要建築群之一嘅冬宮.
冬宮外表嘅雕像裝飾豐富多樣,別具匠心嘅門廊設計,豪華嘅科林斯柱式,複雜嘅飛簷曲線,造型各異嘅雕塑與花瓶,絢麗多樣嘅色彩令冬宮具有俄羅斯巴洛克建築所特有嘅豪華風格.
點解冬宮比起另外五個主要建築靚一大截?好簡單,因為佢前身係俄羅斯沙皇嘅宮邸.
吖!仲有樣其他博物館未必會有嘅嘢,就係埃爾米塔日博物館其中一個員工係一隻貓,而自此博物館創建以嚟,就一直有貓住喺入面,最主要嘅工作就梗係捉老鼠.
提起獅身人面像,大家一定會諗起埃及,但雅霏話俾大家知,想睇獅身人面像唔一定要去埃及嘅,同佢一齊《霏轉俄羅斯》,去到聖彼得堡一樣可以睇到,仲要兩隻一齊打孖上!雅霏話,俄羅斯呢兩隻獅身人面像都幾大隻架,唔信自己睇片啦!
話咁快,雅霏就由莫斯科去到聖彼得堡喇!今次真係天公造美,因為聖彼得堡為溫帶大陸性濕潤氣候,一般而言都係比較多雨嘅,但呢日就相當陽光普照!
行喺聖彼得堡嘅大街上,雅霏話嗰度嘅環境,建築,全部都同歐洲好相似,特別係阿姆斯特丹.梗係啦,聖彼得堡位於俄羅斯西北地區,亦經常被稱為俄羅斯最西方化嘅城市,加上雅霏話當地嘅第一位領導人係嚟自荷蘭,所以環境,建築先會同阿姆斯特丹咁相似.
其實喺進入紅場之前,雅霏就見到一座好大好靚嘅建築物,但由於雅霏都唔知佢係咩,只係單憑外形就覺得佢似凱旋門,所以就暫且叫佢做俄羅斯凱旋門啦.
好喇,講返正題,上集日光日白帶大家去到紅場兜咗個圈,今集依然係紅場,不過就係夜晚,睇吓莫斯科紅場的日與夜吖嘛!
對於紅場嘅夜景,雅霏真係讚口不絕!睇過香港嘅夜景仲可以咁樣讚法,睇嚟紅埸都唔講得笑!
其實講咗兩集紅場,唔知大家有冇曾經誤認「紅牆」為紅埸呢?是咁的,紅埸喺俄文寫作「KpacHaя」(krasnaya),即「紅的」或「美麗的」.原本krasnaya係應用於聖巴素大教堂,即意指「美麗的」,後來呢個名亦轉移至鄰近廣場,由於krasnaya亦有「紅的」之意,所以個廣場咪叫紅場囉.


text:
現年27歲嘅Eddie,同好多年輕人一樣,都想賺到一筆錢後辭工環遊世界.畢業後做網站記者嘅佢,因為自覺工作冇發展,人工唔高,於是係去年決定放棄工作,帶住13萬同朋友窮遊,兩人玩咗幾個月後就分道揚鑣.
自細唔鍾意旅行嘅Eddie直言:「我以前係好唔鍾意去旅行,14,5歲我爸爸媽媽帶我去旅行,我係好抗拒去,因為我覺得離開香港去一個陌生嘅地方好唔適應.」直到大學四年級先第一次自己出外睇世界.
Eddie第一站先去西藏住咗半個月,再去歐洲,之後再去南美,最後由土耳其飛返香港.佢又話好想去巴拉圭同古巴,但因為申請唔到Visa,只好放棄行程.講到旅遊,住宿都佔唔少錢,Eddie話全程冇住過酒店,「我做過梳化客,我以前去旅行都識咗啲阿根廷,巴西同法國嘅朋友,佢哋都有提供援手,比啲平價住宿或者接濟我係佢哋屋企住,都試過喺玻利維亞瞓過街.」
提到最驚險嘅事,Eddie就話:「係哈薩克嗰陣,根據當地法律,我哋係要去差館報備,將入境資料交比差館,但嗰份入境Form係全部俄文同哈薩克文,咁我哋就搵個識英文嘅哈薩克人填,結果佢將我哋嘅出境日期填錯咗,出境嗰陣我哋就比當地海關捉咗.」嗰次之後,Eddie就五年唔可以再去哈薩克.
撰文:何紫
攝影:雄大


text:
今日好早起身,事關要去京都一日遊.梳洗後響酒食早餐,酒店早餐係自助形式,但講真,真係無嘢好食.食完就搭地鉄到梅田,再轉 JR 到京都,由於今日撞啱舉行三大祭祀之一嘅時代祭,往京都嘅列車都幾多人.到咗京都站我哋再轉車到嵯峨野,原先想搭觀光小火車,但因為無訂票所以放棄,改為 行吓嵐山算數.
落咗車行咗無耐就見到之前 non-no 介紹過嘅甜品店,入去食d嘢抖抖再起行,點知洛洛扭計係咁喊,因為拍騷擾其他人,唯有拿拿聲食完埋單人.
沿路行去渡月橋,四圍d建築物同環境都好靚;渡月橋亦都好靚,雖然未正式到紅葉季節,但有部份樹葉已經開始轉紅或黃,而且四周空氣都好新鮮,成個環境都俾人好舒服嘅感覺.
映完一輪相行番去天龍寺,原先想穿過天龍寺去竹林,行到入去先發現此路不通,要出咗天龍寺再向前行先到竹林入口.竹林面積比想象中大,古竹參 天,另有一種風味,一路行已經開始落雨,沿住竹林行一路有指示牌話可以去到嵯峨野小火車車站,商量後決定撘小火車再轉 JR 返京都,點知好辛告去到車站先知呢個站只落客不上客,車站職員教我哋向市街方向行,行番去 JR 嵯峨野站.我哋聽佢講話行20分鐘,但實際上行咗超過半個鐘,其間仲要勁大雨,老公差唔多全身濕透.
幾經辛苦返到京都,原本下一站去清水寺,祗園等地方,但雨越落越大,而且已經好掃興,泱定取消剩底京都嘅行程,先響京都駅食d嘢,再返大阪,我哋求其揾咗間食京料理,又唔錯喎.
飽返梅田行街,晚餐食迥轉壽司,因為今曰大攰,食完飯買甜品就番酒店休息!


text:
珠海第一蠔果然係名不虛傳, 仍然都係好好味. 而我覺得最好味既, 莫過於係個酥皮蛋橽同菠蘿包. 佢地既海鮮亦都唔錯, 我地叫左蒜蓉粉絲蒸扇貝+椒鹽瀨尿蝦, 兩樣都好好味. 不過個薄撐就唔得喇, 太油.
珠海 - 大草原‧羊肉坊
佢係碼頭附近, 主要係食羊羊羊. 我地叫左個普通既羊肉湯底, 好膻唔係太好食. 總括黎講普普通通, 都係譚魚頭既好食o的, 但係就比較平囉.
澳門 - 海灣餐廳
主要係為左佢既甜品而選擇呢間舖頭. 我地叫左個薯蓉青菜湯, 白酒煮蜆同焗牛肋骨. 頭兩樣都唔錯, 但係個牛肋骨就唔係太好喇, 有o的靱. 至於個甜品, 我地叫左蛋白梳乎厘&木糠布甸. 個木糠布甸始終係無敵, 係我响澳門食過最好味既, 而個梳乎厘既賣相係一流.
佢係一間好普通既餐室, 但係o的野食一o的都唔差, 而且價錢比起海灣平成半. 最喜愛係佢既炸馬介休球, 個味道好特別, 而個焗牛尾亦相當有水準, 好焾好入味. 如果想係澳門食餐平平地既葡菜, 而又唔講求環境的話, 坤記係一個唔錯既選擇.
澳門 - 其他
大利來豬扒包: 好多好多人排隊, 個包比塊豬扒仲要出色, 不妨一試.
天娜餅店: 完全俾佢呃左, o的木槺布甸一o的都唔好食, 好實...
禮記雪糕: 好傳統, 亦都好好食, 但係位置較隔涉.
義順牛奶店: o的雙皮奶好好味, 好滑, 不過其實同香港果間差不多 =P
想睇多o的相? 可以去『Pinga 珠海澳門逍遙遊』相薄睇下~


text:
我哋落到去售票處個到呢,又要再行上去個舊天鵝堡到,不過有團友行唔到喇,所以就有人座馬車,有人就行路去啦.其實行路去都唔係好耐,只不過有一條樓梯要行上去就比較辛苦少少啦~~~由售票處行上去大約要10分鐘到,慢慢行個隻來個喎~~~上到去,馬車到未到,因為塞車,哈哈 !! 我哋點知呢 ? 因為我哋有帶 Walkie-Talkie去呀嗎~~~係上面又係要等啦,等嘅期間又係周圍影相,係舊天鵝堡呢個位原來影過去新天鵝堡都幾靚個喎 !! 係等入去參觀期間,有團友同幾個來自西班牙嘅人係到傾計,講過其中一個團友點解膝骨哥痛都唔去做手術,鬼唔知要做咩,不過係香港要做呢D手術係要排好耐期架,重要個隻款唔係最新款喎,要新款就要自己俾十幾萬,但係只可以用二十年到.而個班西班牙人就話佢哋做呢D手術好快同埋係唔洗俾錢架,嘩~~聽落又幾好喎~~不過諗深一層,羊毛出在羊身上...所以家下西班牙D經濟咪攪到咁囉...
等下等下又夠鐘入去,呢個城堡有D導賞機借來用,重要唔洗錢個喎,我哋揀咗D普通話台嘅來聽,正~~一路行一路有得聽有幾好喎,呢到一樣係唔俾影相嘅,所以無咩印象啦.
不過係入面要行好多樓梯,重有就係入面有好多間細嘅房,入面又係有好多裝飾擺設,重要係天鵝嘅最多,睇來個堡主真係好鍾意天鵝喎 ! 呢一座城堡係可以望到新天鵝堡嘅,有記錄講話亞堡主日日都望住個新天鵝堡嘅興建進度,希望快D可以入住新個邊,不過可惜佢瓜老襯個時新個邊都未起好~~佢哋呢個家族嘅祖先因為興建呢個新天鵝堡攪到無晒錢,但係就係因為呢個天鵝堡將佢哋嘅後人變為德國嘅首富...
座馬車ing....
係天鵝堡入面有幾間住宿係可以Book來住,不過價錢都幾貴,同埋成日都爆架..
行上去舊天鵝堡途經一間教堂
有好多天鵝嘅裝飾
遠眺新天鵝堡
我哋個個係Audio-Guide
有人玩降傘
睇完走人....
呢到好多人會飲佢留出來嘅水,真係唔知咩水
飲水....
停車場,嘻嘻,我將架車泊咗係樹陰下面
呢個紅當當嘅地方話係浴室來個喎...


text:
多謝大家棒場參加談家小公主生日會
個個都係人又到 禮又到 阿ti玩得好開心呀!
佢見到咁多禮物 開心到唔捨得拆呢
之前講過 今次生日會請嘅朋友仔都係阿ti自己揀架
大家嚟到都好比心機寫自己個名落生日咭度
小喬公主
一見到小喬就去玩咯
同嗲吔媽咪影張相先啦
仲有公公婆婆
Ronnie表姑姐
姑姐
爺爺嫲嫲
Ronnie
我自己一個影返張先
四大長老
shampoo ee同叔叔
Tina公主
喬喬公主
鋒鋒
三個靚媽 ^^
三個靚媽加三個靚公主
Alvin啊!
Tina公主同晴晴公主
晴晴姐姐係阿ti提名邀請架 tima冇諗過佢會記得晴晴
孻叔孻嬸
同小喬再嚟一張
小喬細佬呀!
好喇
去到生日會嘅靈魂所在
今次公公婆婆準備左一個一百分嘅靚蛋糕送比阿ti
阿ti鐘意到不得了 真係要多謝公公婆婆呀!
係咩蛋糕呢?
咁大個盒嘅?
阿ti好緊張
嚷著要開要開!
登登登登....
哇 係唔係好靚呢?
符合返白雪公主嘅主題 送上白雪公主3D蛋糕一個
蛋糕一出 吸引晒所有人嘅目光!
多謝老闆娘加上嘅心心字牌 同埋一朵朵靚靚玫瑰
真係靚到爆燈呀!
大家都同蛋糕影相同合照
氣氛好開心同好溫馨
到小朋友喇!
公主蛋糕加埋bling bling candle
tima覺得perfect!
好喇 一班朋友仔嚟張合照
多謝你地嚟參加阿ti嘅生日會呀!
大家唱生日歌
呢個時候 大家會見到阿ti收起晒笑容 好似好唔開心 想扁嘴咁
大家唔洗驚 亦唔需要覺得奇怪
明明應該好開心架 點解呢位小公主會咁嘅?
可以話比大家知 阿ti心底裡係好開心好開心架
佢扁嘴同埋冇表情 係因為想喊
每次佢感動就會想喊 呢樣最似tima 識tima耐都知 tima一感動就會喊
之後阿ti同tima講返 :
我好開心呀 但我唔記得做公主吹candle嘅動作 我唔知點解好想喊呀媽咪
阿囡 呢d叫感動
唱生日歌...
好喇 開心完 感動完就要吹蠟燭喇
吹熄呢支四歲蠟燭就代表妳大個女 四歲lu
好野!
四歲生日會接近尾聲
阿ti切蛋糕 將歡樂及喜悅分發給大家
再一次多謝每一位
希望大家都會鐘意呢個四歲麥當當生日會啦


text:
2013年12月31日 星期二
論希臘羅馬公民身份(下)
論希臘羅馬公民身份(下)
上篇講羅馬開放公民身份,積極吸納移民,戰敗國人民及解放奴隸加入公民行列,終於變成西方最偉大嘅帝國,接近擴張嘅極限.爲咗消除內戰,同時令帝國得以正常運作同發展,羅馬帝國嘅公民身份經過兩次重大嘅轉變.
奧古斯都:制度性吸納公民新血,促進帝國繁榮昌盛
帝政初期,意大利半島已經變成羅馬帝國嘅本國,所有原來其他城市嘅公民都變成羅馬公民.於是公民身份如果要繼續開放,就要轉爲向廣大嘅行省人民開放.但如果向全部行省人民開放,唔單止引起原來嘅公民不滿,而且亦會超出當時制度嘅容納能力,最後天下大亂.
深思熟慮之下,奧古斯都將吸納羅馬公民嘅方式制度化.其中一部分政策係由佢養父凱撒生前所制定,就係做醫生同教師可以成爲羅馬公民,不過唔可以世襲.此外,以前亦已經有贈予地方豪族公民權,或者俾有錢人買公民權嘅習慣.更大規模嘅吸納公民措施,同奧古斯都嘅軍事改革有關.
奧古斯都爲咗弭兵息戰,決定將五十萬大軍大幅削減至十七萬人.但係,呢十七萬人,通稱軍團兵,並唔係羅馬嘅全部兵力.奧古斯都改革兵制之後,每個軍團除咗軍團兵,仲有數目相當嘅輔助兵.軍團兵只限羅馬公民應募,而輔助兵就專爲行省人民而設,而且軍團兵嘅裝備較佳,薪餉較高,服役年期更短,退休金亦更多...即使係咁,輔助兵依然吸引大量行省人民應募,因爲輔助兵退役之後,可以獲得羅馬公民身份,而且可以世襲.
當時嘅羅馬公民比起行省人民,實在有唔少優待,因此能夠吸引行省人民應募輔助兵.例如司法,羅馬公民唔怕受行省總督或者官吏欺壓,因爲有個喺羅馬嘅法院做上訴庭,咁就唔怕俾地方法官屈打成招;想做中央或地方官,更加係非羅馬公民不可參選或投票;最現兜兜嘅着數就係稅制,除咗人人都要俾嘅消費税(税率1%),行省人民每年都要俾10%嘅行省税,而羅馬公民就唔駛俾行省税,只係要俾一筆過,税率5%嘅遺產税同解放奴隸税,而且前者只要係六等親以內繼承就免税,後者其實係奴隸嘅贖身費,主人通常只係暫時代繳......
於是,羅馬公民唔單止有地位,而且有現兜兜嘅着數,足以吸引大量行省民當兵,做教師及醫生;而吸納呢啲以職業貢獻帝國嘅行省民做羅馬公民,亦對帝國嘅防衛同發展有利.於是百多二百年後,羅馬帝國嘅精英階層,包括皇帝在內,就多咗好多以前係行省民,但努力咗幾代嚟貢獻帝國嘅家族.真係好有獅子山下精神...吖唔係,係羅馬精神先啱.事實上,而家唔少國家嘅投資移民同工作移民,喺精神上同羅馬帝國吸納公民嘅措施一樣,可以話,呢個係羅馬重要遺產之一.
卡拉卡拉:行省民自動變成羅馬公民,卒至帝國衰落
奧古斯都改革,奠定羅馬帝國發展強盛嘅基礎.兩百幾年後,一個唔多出名嘅羅馬皇帝卡拉卡拉,頒布咗一個“安東尼奧勒令”,結果摧毀咗呢個基礎.勒令嘅內容好簡單,就係將所有未曾取得羅馬公民身份嘅行省人民,升級做羅馬公民.
公平,真係好公平;大鑊,真係好大鑊.
公平,大家好易理解,因爲所有行省人民---直到呢個時代,依然佔帝國境內大多數---自此變成羅馬公民,享有同等嘅司法權利,政治權利,仲有低稅率.但係大鑊呢一點,如果你唔係羅馬皇帝或者執政官,總督,元老院議員等等嘅國家棟樑,又冇一千八百年後嘅馬後炮觀點,當時嘅人未必咁容易睇得出.
首先,我哋睇返上面,奧古斯都改革之初,點解唔將整個帝國嘅人都變成羅馬公民.就係怕當時原來嘅公民反感,與及要令制度可以容易處理,避免天下大亂.卡拉卡拉嘅勒令,正正就係導致奧古斯都最想避免嘅情況出現.
原有公民嘅反感並未大到排擠新香港人...吖應該係新羅馬公民,但係佢哋當中大多數都係親自或者有先祖嘅努力同貢獻,先至可以成爲公民;但而家嘅新公民,喺佢哋眼中,根本乜都冇做過就有公民身份.而新公民就認爲,好命好過好波,駛乜做輔助兵喺雪山,森林,沙漠同蠻族死過吖,而家皇帝開句聲就令大家都可以拎到着數,哈哈哈,咁搏咁勤力,把鬼咩.結果,就係爲國盡忠,貢獻社會嘅羅馬精神,變得蕩然無存.
失去奮發向上嘅精神,任何制度都好難有效運作,何況呢條勒令嘅後果,會直接沖擊當時嘅各種制度.例如司法制度,本來羅馬嘅“終審法院”只爲佔少數嘅羅馬公民而設,但而家人數一次多咗幾倍,案件數量亦成比例咁增加幾倍,但法官同律師冇辦法同時增加,咁你話,點算?結果就係,終審法院接近癱瘓,十五年後另一個皇帝被逼立法,將終審權交俾行省總督.以前最少有部分人可以上訴,而家個個都冇得上訴,真係好公平.
又例如財政.呢樣就真係小學生都識計,一生人交一次5%嘅遺產稅(仲要六等親以內免税),解放奴隸税,同每年10%嘅行省民税比,邊樣嘅稅收多啲?咁你話,咁搞法帝國財政一下子少咗咁多收入,點算?嗰陣又未有債券,何況債券都要有足夠稅收擔保先有人敢買,唯有每次政府要錢嘅時候就加新税,加下加下稅率就高到不得了,同時税項多到記唔住.羅馬本來嘅簡單低税率稅制,就變成複雜高稅率稅制,而全體羅馬公民,不分新舊都要硬食,真係好公平.
更大鑊嘅係軍事.輔助兵之所以可以忍受低薪同更長嘅服役年期,完全因爲退休之後可以得到羅馬公民身份.而家忽然間人人都係羅馬公民,咁輔助兵自然會要求同軍團兵同工同酬,雖然會大大加重財赤,但係咁先公平㗎嘛.
不過,喺羅馬嘅軍隊入面,公平係會好大鑊.首先,輔助兵最大嘅吸引力在於退役後嘅公民身份,而家忽然冇咗呢重吸引力,就令行省嘅“新羅馬公民”再冇動力當兵,做成徵兵困難,即使後來同工同酬都冇辦法湊足新兵.其次,以前輔助兵表現得好,可以升格做軍團兵,甚至做百夫長同軍官,而家冇咗升做軍團兵呢部分,就令佢哋當中嘅大多數都唔再願意爭取表現,而原有嘅軍團兵亦因缺少競爭而變得怠惰.
呢個公平咗但又懶咗嘅軍隊環境,加上日漸加劇嘅財政赤字,時有時冇嘅軍餉,與及全體新舊公民突然失去奮發向上嘅動力,結果就係後世所謂嘅三世紀危機:蠻族屢次擊敗羅馬軍,喺帝國境內燒殺掠奪;將領擁兵自重,各據一方,內戰打個不停;行政癱瘓,法律廢弛,各級政府無法運作.最後羅馬帝國實在太亂,於是戴克里先爲咗重整帝國,決定將帝國嘅根本,由法治改爲高壓極權,羅馬帝國於是變質,最後瓦解.當然,喺帝國末年,幾乎人人都要交重税,俾蠻族搶過幾次家當,最後成個西羅馬帝國滅亡,齊齊做亡國奴,一樣係好公平.
國家的公民如何,國家的日子也必如何
由希臘羅馬文明嘅公民身份變遷可見,公民身份有幾開放,點樣開放,都會影響國家嘅發展.因此後世對於公民權利義務點樣界定,點樣吸納移民,都視爲重要嘅國策.太狹隘會妨礙發展,太開放會敗壞國政,人人冇權同人人都有好多權,同樣會危害國家生命.國家的公民如何,國家的日子也必如何.
論希臘羅馬公民身份(中)
論希臘羅馬公民身份(中)
上篇講完希臘城邦嘅公民身份,呢篇開始輪到講羅馬嘅公民身份.羅馬人嘅公民身份同希臘人唔同,於是國家嘅發展方向亦唔同.
羅馬王政及共和:公民身份成爲擴張工具
羅馬建城之初,出現以下嘅故事:
羅慕路斯佔七山爲王,建立羅馬城.但係當時嘅羅馬人多數都係第二度嚟嘅逃犯,奴隸,貧民,幾乎個個都冇老婆,於是佢哋宴請附近嘅薩賓人,然後老笠咗幾百個女人.薩賓人當然唔肯罷休,出兵攻打羅馬,就喺雙方死傷眾多之際,薩賓女人帶埋仔女一齊衝出嚟,擋住雙方唔俾佢哋打仗.原來佢哋已經同羅馬人結婚生仔,唔想老公同自己外家打仗,希望佢哋講和.結果羅馬人同薩賓人講和,而且薩賓人全體搬入羅馬城居住,享有同羅馬人一樣嘅權利,羅慕路斯同薩賓人國王共同爲王.
呢個薩賓婦女嘅故事,反映出羅馬人同希臘人喺公民身份方面有唔同嘅概念.希臘人認爲,公民權係睇血緣,完全唔接納外國人同奴隸做公民;但係羅馬人最少願意定一個條件,嚟吸納其他地方嘅人做公民.而羅馬建城之後經歷七個國王,當中大部分時間都係進行“征服鄰近城市=>吸納戰敗城市人民做羅馬公民”嘅擴張工作,同時亦以開放嘅羅馬公民身份嚟吸引其他地方嘅人移民.
後來羅馬城驅逐國王建立共和,依然繼續進行征戰.因爲羅馬城已經好多人,加上周圍容易征服嘅城市都已經被吸收,所以佢哋冇再將戰敗城市嘅人全部吸納.但係,佢哋建立羅馬聯盟將鄰近嘅城市接收,令佢哋成爲永久性嘅同盟或者附庸,同時賦予選舉權同被選舉權以外同羅馬公民權同等嘅拉丁同盟權,佢哋如果肯搬入羅馬,更加可以移民成爲羅馬公民;同時,古代有戰爭就會有人被俘虜淪爲奴隸,但係羅馬人鼓勵奴隸儲錢贖身成爲解放奴隸,佢哋嘅仔女就可以獲得羅馬公民身份.
到後來羅馬聯盟嘅範圍擴大到整個意大利半島,羅馬聯盟嘅其他城市公民,希望能夠獲得羅馬公民權,但羅馬拒絕,於是佢哋決定出兵攻打羅馬,結果羅馬雖然打敗呢啲城市,但由於呢個係利用羅馬公民權嚟分化造反城市嘅結果,所以呢啲城市嘅公民終於得償所願,全部成爲羅馬公民.
開放公民身分,做就帝國但摧毀共和
開放公民身份嘅好處,同上篇講嘅完全封閉希臘公民身份相比,實在顯而易見.羅馬公民嘅人數,因爲積極吸納其他城市嘅公民而不斷增加,由幾千人增加至幾十萬人,因此兵力亦比任何希臘城邦都多.雅典喺西西里損失三萬人,就足以導致衰落,但係羅馬喺第二次布匿克戰爭俾漢尼拔大敗三次,其中坎尼會戰有近七萬人戰死,但係依然能夠不斷徵兵再戰,唔單只鄰近城市願意提供兵力,連奴隸都可以即刻解放組成軍團,卒之轉危爲安,將大敵迦太基打敗,成爲地中海霸主.
不過開放嘅公民身份亦做成危機,最終摧毀共和.喺我之前嘅文章(http://www.vjmedia.com.hk/articles/2013/10/11/51464)就提過,羅馬嘅投票制度係一種要經過公民討論再投票嘅直接民主制度,而直接民主制度有一個特點,就係人多就會癱瘓同腐化.因爲人多就好難透過商議同辯論,令所有與會者可以思考各方立場再投票---聽又聽唔到,講又冇機會講,甚至場都入唔到,呢啲討論會點參與呀?呢點各位如果有參加反國教集會,而又入唔到政總大門嘅,一定即刻明白.結果就係,賄選造票取代商議辯論,內戰又進一步取代公民大會主宰國政,最終摧毀羅馬共和.
而當羅馬共和名存實亡,即係屋大維獲封爲第一公民及奧古斯都兩大頭銜之日,羅馬已經變成本國範圍覆蓋整個意大利,行省遍布整個地中海及西歐,西方史上最偉大嘅帝國,咁亦導致羅馬公民身份出現變化.
論希臘羅馬公民身份(上)
輔仁投稿版在此.爲怕有人too long don't read,於是網誌以原來分成三篇嘅方式刊登.
http://www.vjmedia.com.hk/articles/2013/12/31/58942
http://www.vjmedia.com.hk/articles/2013/12/31/58942
論希臘羅馬公民身份(上)
身份,從來都係人類活動嘅基礎,所有家庭,機構,以至社會,都有將人劃分爲唔同身份嘅習慣.而且呢個分類係立體嘅,既有水平嘅內外之分,亦有垂直嘅上下之分.可以話,呢樣係源於某種生物遺傳,自然會出現嘅人類本能.
當我哋將人類嘅組織規模擴大,直到國家嘅層面,就會發現,有一種身份特別重要,可以話係現代國家嘅基礎:公民.公民,現代嚟講泛指一國之中有權參與國政嘅人,附帶有各種權利同義務.而呢個概念完全由西方而來,所以直到今日,香港呢個中國殖民地依然好多人完全唔明何謂公民,或者一知半解.
就算喺西方,公民嘅概念都經過唔少轉變.以下就簡介希臘同羅馬嘅公民身份概念,順便以馬後炮角度講解一下當年嘅概念帶嚟乜嘢後果.至於借古鑑今?well,冇話唔得嘅,但係咁,如果想做真正公民,麻煩先幫香港解殖,因爲殖民地蟻民喺政治上根本冇權話事,冇得參與話事過程就唔係公民,完.
希臘城邦時期:極爲封閉的公民身份
有人認爲,希臘城邦係現代西方政體嘅根源,實際上唔可以好簡單咁講,西方國家嘅政治制度源於二千幾年前希臘城邦嘅某某制度,好多時最多只係個名似,內容已經好唔同.起碼,現代西方國家界定公民嘅方式,已經同希臘城邦時代差好遠.
希臘城邦嘅公民身份可謂非常封閉,取得方式只有一個:父母都係該城邦嘅人,所生嘅成年男性.係呀,就係咁簡單,因爲希臘城邦並非現代國家,而係部落遷徙然後定居,再發展出嚟.部落嘅排他性非常徹底,完全以血緣劃界,成員只會來自同一祖先嘅幾個氏族,希臘城邦幾乎完全繼承呢個特徵.
當時城邦公民身份封閉到不得了,所以根本冇移民嘅概念,外邦人嚟到城邦之後,無論幾傑出,都唔會取得城邦公民資格.例如希臘三哲都係喺雅典教哲學,其中蘇格拉底同柏拉圖都係雅典公民,但亞里士多德嘅哲學成就唔差得過前面兩位,而且係亞歷山大大帝嘅老師,又開學堂教哲學,居然從來冇取得過雅典公民身份,喺現代嚟講都幾出奇,現代國家莫講話對國家有傑出貢獻嘅偉人,就算本來揸嘅只係工作簽證嘅普通人,都有機會拎到國籍與及全套公民權利.但係希臘城邦就係咁納粹,你唔係阿利安人...吖,應該話唔係雅典人嘅話,你身身世世都唔係雅典人,呢一點所有城邦都係一樣.
一開始我講過,人嘅身份有內外之分,亦有上下之分.希臘城邦入面上下之分係乜嘢呢?就係奴隷,農奴之類,永遠唔會做到公民.而通常公民之間亦有等級劃分,等級之間亦不能僭越.即使雅典公民有同等政治權利,到行軍打仗嘅時候,亦要按照財產劃分,有錢人可以騎馬做騎兵,普通人就要落地做方陣步兵,窮人就要做冇裝甲嘅輕裝步兵或者水手,就算你武功蓋世,只要你係最低層嘅公民,都要喺戰船入面划槳.
封閉公民身份,提高城邦凝聚力但限制發展
希臘城邦源於部落傳統,因此公民劃分亦帶有部落色彩,只睇血緣關係,極之排外,就算係納粹都唔會封閉成咁.以現代人嘅眼光嚟睇,呢啲就係封建落後,連意大利黑手黨教父都收契仔,啲古希臘人竟然文塞到咁...
不過,正因爲封閉,所以有現代國家難以想像嘅凝聚力.最少係伯羅奔尼撒戰爭之前,希臘城邦嘅凝聚力極強,公民幾乎人人爲國盡忠,永遠同城邦榮辱與共,一言以概之,即係“公民即國家”.呢種凝聚力喺戰爭時期特別有用,佢哋面對外敵,城邦內部可以團結一致,死纏爛打,直到敵人知難而退爲止.例如波希戰爭嗰陣,波斯人喺溫泉關以幾十萬大軍進攻得千分之一數量嘅希臘聯軍,竟然足足被阻擋三日;雅典城被波斯人佔據,但雅典人並冇投降,反而喺全體撤離雅典城之餘聚集海軍,喺薩拉米斯海戰大破強大嘅波斯艦隊.呢種成就,只有希臘城邦先做得到.
不過希臘城邦之所以能夠以小勝大,仲有另一個原因,就係佢哋本身就好戰成性.呢個特質,結合埋公民身份對外,對下都絕對封閉嘅性質,就有一個後果:人力不足,發展嚴重受限.又以雅典爲例,雅典曾經稱霸愛琴海,半個希臘都以佢馬首是瞻,但佢嘅公民數量真係少到嚇親人:就算係鼎盛時期,都只有約六萬人.六萬人,香港搵四,五個大型屋苑,居民數量都一定多過呢個數字.所以佢哋無論打贏幾多仗,都冇辦法徹底控制勢力範圍入面所有城邦,更加唔駛講將呢啲小城邦同化,變成一個大雅典,因爲六萬人實在太少,如果分成幾十個小部隊,分散喺海岸線複雜嘅希臘入面,好容易就會被逐個擊破.而雅典人又唔會開放公民身份,俾任何非雅典人,或者人數比公民更多嘅雅典奴隸.斯巴達嘅情況一樣,佢哋嘅步兵戰鬥力超群,但係公民數量更少,所以即使擊敗雅典成爲新霸主,都冇辦法長期維持霸權.
每個希臘城邦嘅權力基礎,只有幾百至幾萬個公民,而公民嘅增長方式又只有自然增長一個方法.所以任何敗仗對城邦嚟講,都係一個巨大嘅災難.雅典就係因爲喺西西里全軍覆沒而衰落,但事實上,佢哋損失嘅只係大概三萬人,如果係其他型態嘅國家例如波斯帝國,或者係當時嘅北方蠻族,佢哋好多時輸一場仗就死傷被俘共十萬人,然後好快又可以聚集兵力再打一仗.但係對雅典人嚟講,就等於死咗一半以上嘅公民,立即做成希臘世界巨大嘅震撼,足以成爲佢哋所有敵人撕毀和約重新開戰嘅充分理由.最後,經過連年戰亂之後,希臘城邦嘅呢個缺點,令希臘始終一盤散沙,無法抗拒馬其頓,羅馬嘅征服,而希臘城邦亦成爲歷史陳跡.
訂閱: 文章 (Atom)


text:
足球
想搵呢個詞嘅第啲意思,睇下(足球 (搞清楚)).
足球(Football,或者叫association football,soccer),係一種由兩隊人互攻嘅波類運動.以英式十一人足球比賽為例,每隊波最多會有十位球員同一個守門員比賽,目標就係要將個波踢入對方龍門,每入一球就得一分,最後邊隊入得多啲就為之贏.踢波特點係只可以用腳踢,唔可以用手掂個波,不過亦有例外,例如守門員就可以喺禁區入面用手,又或者掟界外球都可以用手,其他情況一律唔畀用手.
足球運動係而家世界上最受歡迎嘅運動之一.
目錄
史[編輯]
古代足球[編輯]
古代足球出現於中國戰國時代嘅蹴鞠[1],同埋同時代嘅古希臘人同古羅馬玩嘅古希臘足球[2].2004年初,經專家,學者嘅考證同國際足協嘅確認[3],古代中國嘅蹴鞠係足球運動最早嘅雛形,亞洲足協秘書長維拉潘頒發咗起源紀念杯同證書.
早喺2300多年前,蹴鞠就已經誕生,而且流行於中國臨淄(今日山東省淄博市臨淄區).最早確得可信嘅文字記載呢項運動嘅人,應該係《戰國策》同《史記》,當時佢以具有軍事性同娛樂性雙重性質嘅活動而被記錄起來.之後經過改良令蹴鞠慢慢普及,到咗隋,唐時代,蹴鞠同佛教一齊傳到日本,今日日語同韓語度重見到叫足球做「蹴球」嘅用法,呢個就係受到中國嘅影響.
古代足球無論喺規則,運動方式等都同現代足球存在好大嘅分別.
現代足球[編輯]
現代足球運動公認係起源於19世紀中期嘅英國.最早嘅職業聯賽亦喺嗰度開始.1863年10月26號,世界上同西歐第一個正式嘅足球組織英格蘭足球協會喺英國首都倫敦成立.之後,足球運動喺全球廣泛傳播.而現代足球運動嘅比賽章則,都係基於當時嘅英格蘭足球協會比賽章則演化而成.1863年10月26號呢一日亦被作為現代足球運動嘅誕生日.
目前,歐洲同南美洲被公認為足球水平最高嘅兩大洲,主要嘅足球強國都集中喺呢兩個大洲,足球喺呢兩大洲都有住舉足輕重嘅地位.歐洲足球流派技術簡練實用,注重配合,個人素質實力強,速度快,作風硬朗,以德國,意大利,法國,荷蘭,英格蘭等係代表,歐洲擁有世界上最高水平嘅職業聯賽.南美洲足球流派就講究個人技術,注重短傳配合同個人突破,以巴西,阿根廷,烏拉圭等屬於代表.
喺其他洲方面,除咗亞洲之外,其他洲嘅足球流行程度亦都算平均.長期以來,足球喺北美洲發展緩慢,喺美國同加拿大都唔係第一運動,但近呢幾年美國嘅足球水平有咗好大提升,足球喺社會青年一代中嘅地位喺咁大幅度嘅提高,大聯盟亦吸引咗越來越多嘅觀眾,令美國成為一個潛在嘅足球大國;而中美洲嘅大多數國家都以足球係第一運動,而且實力唔錯,最強嘅球隊係墨西哥.
而大洋洲就以新西蘭獨強,其他國家足球水平都好低.澳洲嘅實力強過新西蘭,不過喺幾年前轉咗入亞洲足協.
足球喺非洲係第一運動,而且非洲特別係西部非洲係近年足球水平進步最快嘅地區,尼日利亞,塞內加爾,科特迪瓦,喀麥隆,加納近幾年湧現出唔少優秀球員.
足球喺亞洲地區亦非常盛行,不過大多數國家足球水平都唔高.近年隨住澳洲嘅加入,亞洲足球有咗一定嘅進步,喺2010年非洲舉行嘅世界盃比賽,有2支亞洲球隊打入淘汰賽.目前亞洲實力比較突出嘅球隊有澳洲,日本同韓國.
足球賽事嘅內容[編輯]
足球嘅比賽一路發展落嚟已經有佢自己一套嘅遊戲模式,而為咗維護足球比賽嘅基本意義同埋人民精神,足球運動嘅最高決策機構國際足球協會訂落一系列嘅球賽細則,確保所有正式球賽都會喺同樣嘅準則下進行,亦會不時改進球例嚟配合唔同嘅需要.
足球比賽要有嘅嘢[編輯]
一場正式嘅足球比賽,首先要有一個足球場用嚟比賽,而規格係要根據國際足球協會所訂嚟設計.
參與嘅人[編輯]
足球比賽唔一定要有觀眾,但就一定會有落場比賽嘅球員,而正式嘅比賽重會有球證根據國際足球協會所訂嘅規則嚟執法,確保比賽公平公正.
裝備[編輯]
球員一定要有嘅基本裝備包括以下個別項目(國際足協球例,第四章):
球證[編輯]
正式比賽嘅足球場內通常會有四位球證,一位主球證會喺場入面近距離跟住個波或者控球嘅球員而走動,睇實佢哋有冇犯規,佢身上會配有一支哨子,用嚟吹響示意比賽開始或結束,吹罰犯規,個波出界或示意換人等等;另外佢身上會袋住一張黃牌同埋一張紅牌,黃牌係用嚟警告球員犯規,表示如果再犯領黃就要趕出場,而紅牌就係畀啲嚴重犯規,或者已經得到一張黃牌而又再犯黃牌嘅球員,每次當球員初犯時見到主球證隻手插入袋要攞牌嘅時候都祈禱希望只係黃牌,因為如果抽出嚟嘅係紅牌,即係話要趕佢出球場.球證喺進入球場之後直至比賽結束,有權警告同埋將球員驅逐離場,包括喺中場休息嘅時候,加時比賽嗰陣同埋互射十二碼嘅時候.
除咗主球證之外重有兩位旁證,佢哋唔會企入球場入面而只會分別企喺兩方區域嘅邊線上下游走;佢哋嘅手上會各拎一支旗(多數係黃紅色格仔旗),用嚟傳遞重要訊息畀場內主球證,例如個波係由邊方球員踢出界,進攻球員有冇越位,邊個球員動作過激要吹罰…等,有時主球證睇唔到一啲球員嘅犯規動作,就會同最接近嘅旁證了解事件,跟住先決定判唔判罰.
重有一個第四球證,一般嚟講係負責場邊換人,檢查吓出場嘅球員身上嘅配備有冇問題,舉燈牌示意換人嘅號碼,而當球賽到咗中場前或者完場前,亦會根據主球證畀嘅訊號而用燈牌示意嗰場波會補幾多分鐘比賽時間.當主球證或者旁證因為受傷而唔能夠繼續執行職務嗰陣,第四球證就會上場頂替佢哋.
部份比賽會有另外兩個底線球證,主要職責係協助主球證決定喺禁區裏面發生嘅事,同埋個波係唔係已經過咗龍門白界.
球員[編輯]
每場比賽通常都係由兩隊球隊進行競技,而大場比賽嘅每支球隊都會派出十一名選手落場比賽,另外重會有幾名(五至八名)後備球員負責替補,至於一場正式比賽嘅替補名額係可以換三個人.任何一隊人數少過七人,比賽就唔可以開始或繼續進行.
落場嘅十一個人,分別會負責唔同嘅崗位,包括企最前負責進攻爭取入波得分嘅前鋒,喺前鋒後面少少嘅係中場,中場又分為進攻中場同埋防守中場兩種,前者主要協助前鋒進攻,而後者就主要協助防守,而喺中場後啲就係主要負責防守嘅後衞;有人話後衞係龍門前嘅最後一道防線,係因為闊7.3米嘅龍門前面只有一個守門員,雖然話守門員係可以用手掂波,但其實如果後衞有咩閃失而令對方形成單刀,守門員一個人好難守得晒成個龍門,咁對方入波得分嘅機會就好大.
黃牌警告嘅犯規[編輯]
一位球員如果觸犯下列嘅任何一項,就要罰黃牌警告:
- 缺乏體育精神行為.
- 用言語或行動表示唔滿意.
- 多次觸犯比賽規則.
- 阻延重新開始比賽.
- 喺開角球,自由球或掟界外球時未有遵照球例規定嘅距離.
- 未經球證批准擅自進入或再次進入球場範圍.
- 未經球證批准故意離開球場範圍.
- 守門員喺撲救十二碼嘅時候,太早離開球門線.
一位後備球員或已被換出嘅球員觸犯下列任何一項,就要罰黃牌警告:
- 缺乏體育精神行為.
- 言語或行動表示唔滿意.
- 阻延重新開始比賽.
紅牌離場嘅犯規[編輯]
一位罰紅牌驅逐離場嘅球員,後備球員,已被換出嘅球員,領隊,教練或助教,一定要離開比賽場地亦都唔可以留喺後備席.領隊,教練或助教違規時,球證都可以向佢哋出示紅牌. 一位球員,後備球員或被換出嘅球員觸犯咗下列任何一項時,就要罰紅牌驅逐離場:
- 同一場比賽第二次罰黃牌(兩黃一紅).
- 嚴重犯規.
- 凶暴行為.
- 向對方球員或其他人吐口水.
- 唔係守門員嘅球員,手球引致破壞對方一個入球或一次明顯入球機會,無論手球係故意定冇意.
- 當對方一位單刀球員正向龍門推進,侵犯進攻緊嘅球員而破壞一次明顯入球機會,因而需要判罰直接自由球或十二碼.
- 守門員喺大禁區之外用手掂波或其他犯規.
- 用攻擊性,侮辱性或鬧人嘅言語或動作.
- 向球證做出粗口手勢.
- 使用興奮劑等藥物.
2016年新例,球證可以喺比賽開始前根據當時嘅情況出示黃牌,亦都可以紅牌驅逐正選球員,如果正選球員喺開波前俾球證驅逐離場,球隊可以用一個後備球員代替上陣,球隊可以繼續11人作戰,不過換人名額就會少一個人.


text:
星爺喺少林足球入面講過,一個人無夢想,同一條咸魚無分別.
計我話,一個人無番條女,比起無夢想,更加似條咸魚;應該係,比咸魚更加無價值嘅死魚,臭魚,爛魚.
或者可以講,我人生到呢刻為止唯一嘅夢想,就係媾番條女;
成廿八吋大脾又好,30AA又好,暴龍爛面又好,通通都媾唔到!
點解點解,我永遠都係失敗嘅一個,一條無女嘅可憐蟲.
或者你會恥笑我,又或者你會身同感受,更加可能你睇完只會覺得我ON9.無論如何點都好,你入得黎睇,我就當你老友,我希邊喺呢個寂寞嘅夜晚,用你少少時間,睇下我呢個可憐蟲媾女失敗嘅經歷.
除咗我無記憶嘅三年幼稚園外,由小一到中七,我都喺人稱和尚寺嘅男校入面渡過.以前成日睇電影入面,男校男生放學總會三五成群去對面女校等人地D女放學,之後俾人地校長訓導趕走.但我母校附近方圓幾百里都竟然無一間女校!
以下,係我十幾年來媾唔到女嘅親身經歷.
我唔知係因為我早十幾年前年代唔同,定係因為由於我一直都係讀男校嘅關係,我唔似得依家D細路,十一二歲唔好話拍拖,甚至都已經識得啪啪啪.
我係家中獨子,亦唔覺自己有相近年紀嘅表姐表妹堂妹等等嘅親戚出現,我最細嘅一個表姐,好似比我媽年紀仲要大.所以,一路以來,我對女性嘅認識近乎零.
所以我依家喺度諗,會唔會係因為咁,一開始已經輸在起跑線上?
升上時候中一嘅我,以今日嘅術語黎講,仍然係小學雞一名.呢間似監獄多於學校嘅中學,面積就只係一個四層高嘅三角型建築物包圍住一個籃球場咁大.而當中卻收容了上千個學生.每逢小息,LUNCH時,踢波嘅踢波(幸好只係踢西瓜波,如果係踢皮波,應該日日要叫白車),打籃球嘅打打籃球,亦有人周圍跑,玩捉E因,玩互閹等等.我亦都無乜朋友,渾渾噩噩咁就過咗一年.
我開始對女性有興趣,開始想媾女嘅時期,應該比起一般人遲,大約,係中二嘅時候.
可能我天生比較遲熟,甚至乎依家三十歲人,亦都係廿二三歲咁,睇番自己D相,當年中二嘅時候,亦都只係似一個八九歲嘅小學生.
我第一個鐘意嘅女人,係我當年嘅IS(綜合科學)MISS. 到呢刻,我仍然深深咁記得佢個名,不過當然我唔能夠喺呢度打佢個名出黎,唯有用住代號,叫佢MISS X.
我嘅媾女史,就係由MISS X開始.
升上中二嘅第一日,我嘅班主任係一個光頭阿叔,講野溜口之餘仲會經過佢唔齊嘅門牙噴出口水,令婑細要坐喺第一行嘅我身受其害.當年未識講粗口嘅我,只係心入面諗一句,唉,今年真係唔好彩,唔知要受幾耐.喺捱呢40分鐘口水時候嘅我,絕對想不到,接下落黎嘅第二堂,會係改變我一生嘅時刻.


text:
男人與車
同朋友出嚟吹水,有時啲朋友隨口噏吓話要買乜乜房車物物跑車嘅時候,好多時都會見到佢個女朋友响度倔住個男朋友,然後插咀話買車嘥錢,不如買樓啦blah blah blah,理由係新車一落地就即刻貶值,買樓就唔同呢,市道咁好,一轉手就賺幾廿皮咁咁咁咁.其實係有道理嘅,不過呢,男人對車,唔多唔少都會有啲情意結.
男仔從細個開始,最常接觸到嘅玩具就係車仔.果陣時好興Match Box,有好多唔同型號嘅車,每架車度車門仲識開架.當時,對我嚟講印象最深嘅係一架黑色Corvette,無嘢格,黑色又型,四個轆又順,推得又遠,咪鍾意囉.到搭車搭巴士時,又鍾意坐車頭對住司機果第一個位,睇住司機扭咁大個軚盤操控成架大巴,百幾條人命响佢手任佢舞,我眞係覺得佢好型架.當時啲咩作文題目我的志願吓話,我都寫話將來要做巴士司機架,仲要指明話要揸丹拿珍寶喎.呢款巴士嘅特色係有支細細碌嘅波棍响軚盤左邊,啪上啪落,好過癮架,引擎响車尾又靜喎,唔似得勝利二型咁嘈到死,阿sir話我無大志都係咁話架喇.仲有啲又有揸車嘅親朋戚友,坐佢哋車時,又欲欲想點吓個軚盤,坐吓個司機位咁啦.好喇熄咗匙,有大人俾機會我坐一坐司機位喇,哇呵~ 我發誓,第時一到法定年齡,我就要考車牌揸靚車.睇電視時,又睇到有Formula1喎,果時嘅車手冼嗱文素保魯斯鬥到難分難解,又多人擁戴,感覺好英雄咁.响潛移默化之下,咁就做就咗男人對車嘅情意結.
當然,車囉喎,除咗有個人操控與速度嘅快感之外,仲有吸引異性嘅功能,男人心裡真係咁諗架.我哋呢啲普通人,响條街度個個都係咁嘅樣,要增加自己嘅魅力同吸引力,非要展示一吓英雄感不可.揸車,即係我養得起架車,表示我養得起你.揸快車,即係我會為你奔馳拼搏,表示我會為你死也在所不惜.唔… 簡直英雄蓋世,一個字:型.不過呢,以我所知,女人唔係咁諗喎,揸車等於型?慳啲啦,貪你有錢咋儍仔…(呢句邊個講架?咁大整蠱!)
每個男人心裡面都有架Dream Car.不過呢,Dream Car會隨年紀而改變.細個鍾意Corvette,跟住巴士,之後就鍾意陳法拉等等呢啲超班馬,成熟啲又鍾意貓巴士A4紙揸Audi揸Ben屎喎,依家又無啦啦鍾意揸SUV,貪佢夠大夠舒服… 仲有呢,大車迫位恰細車,真係幾賤幾過癮架,嘿嘿!
咁,你架Dream Car 又係咩呢?


text:
要講一樣令我好難忘既野
去到china town既時候已經落好大雨
claudia剪完頭髮之後我地漫無目的咁行
不過後來大雨得濟我地想搵間鋪頭入去坐
我地企左好耐望左好多餐牌都揀唔落手
行到一間鋪頭前面望到個餐牌終於有鍾意食既野
捻住行入去之濟我突然feel到有d野係我個袋到郁
我擰個頭過去既時候見到有個男人擔住把遮企係我隔離
我果時未知咩事只係見到有一堆人撲過去個男人度
個男人同埋佢側邊d人比果三個人撞左落個餐牌度
我成個人嚇到呆左係度 完全比唔到反應
之後堆人撲過去既人大嗌'police'我先回返神
起初見堆人撲過去既時候我以為佢地係fd同fd玩下
又可能係打刧/幫會打架之類-____-
咁當我地捻住閃人既時候個警察叫住我地
當時我幾驚佢捉埋我地去警察局(大佬呀我無帶passport架)
後來我先知原來我差少少就比我隔離個男人偷我野
之後有一個靚靚地既女警話幫我落口供
佢見出面落好大下就問左個餐廳老闆可唔可以比我地入去
入到去先知間鋪頭裝潢緊 點解我會咁蠢係出面睇餐牌?-,-
好興奮啊今次係我人生第一次落口供
我第一次見到警察捉賊 第一次見到警察本簿仔
不過我比左個假假地既口供因為我唔記得個賊個樣
個女警問我佢係咪點點點我就答係啊係啊係啊
錄完口供之後個女警留低左我d資料話會打返比我
佢話應該會告得入除非果個人唔肯應先會叫我上庭
love,
AN
03/04/2010


text:
呢間酒店級數不是太高, 但勝左市中心, 樓下有便利店又有好多食肆好方便
分分秒秒都去玩的小朋友, 猜皇帝中
小慈畫左今日既行程出黎 :)
我地去左一條神秘既河邊
勇敢地行上吊橋! 乾蒸完要搵地方呢埋, 天氣真係太熱了!!
我地準備玩激流, 等緊所有橡皮艇充氣
我地咁多人要 5 隻艇先夠呢
Get set and ready!
撐呀!!
中途休息站
船家教我地疊高石頭作紀念, 佢地平時都係咁玩既, 爸爸同小慈疊得好好呀!
我地 5 隻艇既英姿
原來沙巴已經 3 個月冇落過雨, 所以河床有點低, 好多時我地撐艇都掂到石頭, 有時仲被石堆頂住過唔到, 都幾特別既經驗, 同我第一次水流洶湧好唔同
上岸沖身換衫食馬拉餐
貓貓出沒注意!! 呢隻貓好嗲人令全班小朋友好開心, 任摸唔嬲而家貼住左小慈
轉酒店喇~~ 我地住 Shangri-La Rasa Ria Resort
有馬拉傳統音樂歡迎我地
酒店行出去就係沙灘, 令人心曠神怡 :)
酒店仲 upgrade 左我地添!!!
好大間房呀~~~~~~~~
Welcome Kwok's family ^^
私人 jacuzzi
圓形大床, 好, 就獎你今晚瞓呢度 :D
由房行出去就係泳池, 非常非常方便!!
酒店真係好靚
有我至愛既雞蛋花
唔好浪費咁靚既泳池, 即刻落水玩啦 ^^
偉大的爸爸們負責睇仔, 我地班靚媽去做 spa, 分工合作非常好 :P
我嘆完兩個鐘返房靜英英, 原來佢地全部瞓晒!! 係張床度見到老公同小慈, 弟弟呢????? 搵晒成間房都唔見, 個心開始有 D 驚, 再仔細 D 搵, 原來個衰仔瞓左係行李櫃下面, 仲自己蓋埋被咁瞓得不知幾舒暢 @.@ 小明, 真係估你唔到
小慈扮緊木頭公仔, 大家引緊佢笑
小明無所不用其極地扯起件衫凸出排排骨同個肚臍引小慈家姐, 阿仔你玩到咁盡, 呢招係成功左既 :D
咩事秋秋咁受小朋友歡迎?
原來玩緊 camera 360, 笑到肚痛
特別服務
骨妹小慈手勢唔錯
去 Bessy 姨姨間房搗亂, 一班小朋友準備天才表演
小明表演南拳, 小慈表演中國舞攤推手, B 仔玩雜耍, 巧巧跳 Jazz, 琛仔擘一字馬, 柏弦熙熙搴搴 Enson 佢地表演話劇, 笑爆嘴
開心 relax 的一個晚上 ^^


text:
揀相喇~
今晚 8 點都未夠去左 Julia 度揀相,剛剛好係影相 2 個星期後... 揀下揀下差不多 12 點,出返黎岩岩見到紅館 concert 散場~ 哈哈!睇返當然覺得好得意,諗返好多o係台灣影相時發生既事,估唔到有 d 借位影得咁靚,不過有一 d 以為會好好但並唔理想! 影左唔知幾多張,但攝影師揀出黎比我地都有 3xx... extra 每張 $400 實在太貴喇,所以好多幾靚都要忍手篩選下!我地係第一 pair 香港客試佢地新既 digital,我個人又真係幾鍾意 digital 出黎既效果,另外特殊菲林 & 黑白都好特別,所以都有揀到,不過最鍾意都係花花草草,尤其係果個白色鮮玫瑰花球,非常簡單,但一見鍾情! 呵呵~Julia 比香港一般婚紗攝影好既地方係一次過比左錢就乜都唔駛再加,包括任何 effect 相片,油畫框... 揀完一輪又一輪都無壓力,package 都包唔少相,所以我地都唔算加好多相,但佢地完全無 sell 我地再要多 d,最後仲打埋 9 折,唔錯唔錯~ 服務 & 質素都好好,所以比香港貴咁多都值得既~農曆新年前 d 相簿,油畫... 就會寄到返香港喇! 拜年多左個節目,各位親戚朋友可以齊齊睇相,哈哈~


text:
紐西蘭肉眼扒 - 都 ok 食完唔會話好口渴
花菇羅漢齋炒麵 - 個麵唔夠脆
( 26-APR-2015 SUN )
今朝 8 點半起身 沖埋涼就落去食早餐喇 ~
番上屋企抖陣就番主日學 今日係最後一堂喇 話咁快就上咗 12 堂 所以我覺得真係番得好開心呢 哈哈 抖 2 個星期 又番另一班主日學 正呀 ~
崇拜完畢就番屋企抖下 無啦啦有人按鐘 原來係家姐 因為佢喺媽咪屋企拎榴槤比我呀 其實媽咪尋日話買比我食嘅 不過我唔要啦 今日又唔得閒 叫佢比家姐食 咁家姐同完媽咪飲茶就拎榴槤 話去到巴士站 睇下自己坐番屋企嘅巴士到先 定去我屋企嘅巴士先決定 最後佢話其實第一架巴士喺去佢屋企 跟住就係去我屋企嘅巴士 最後都係拎黎比我 因為佢之前已經食咗好多 唔想再食 哈哈 ~
好啦 2 點去食嘢先 可以傾耐 d 本身諗住去興記 不過家姐 3 點要走 咁去大快活啦 近近地 ~
最後傾到 3 點幾先走 里奧大人番屋企做公司嘢 我就送家姐搭車 再去萬寧買嘢就番屋企 lu ~
今日要執衫喇 執咗個幾鐘 估唔到好快搞掂 感恩感恩 ~
6 點去旅行社睇資料 之後去買波鞋 買完都 7 點半喇 要去食嘢喇 ~
今晚唔徑步喇 因為有 d 攰 同埋想開機洗衫 哈哈 ~
沖埋涼就休息 lu 里奧大人咁啱又做哂公司嘢 咁一齊食甜品呢 ~
今次 d 桂花糕好甜 @@
聽日要番工 lu 咁 11 點幾都要瞓喇 ~


text:
2016年12月26日星期一
2016 阿茂聚會
2016年9月21日星期三
一念素食
2016年7月15日星期五
素友學做阿茂
2016年6月22日星期三
與素友見面
2015年10月25日星期日
與兩老短聚
2015年6月21日星期日
Lunch Meeting
2014年11月23日星期日
AeroPress Coffee Maker
2014年4月21日星期一
老表學整包
2013年7月23日星期二
社企素食餐廳 - 樂農
其實呢個時間已經係人家準備食晏,但因為實在太早五點零六點就要起身,根本就無時間食嘢,所以 "嗱嗱林" 趁 12:00 pm 之前搵地方坐低食我嘅早餐,費事同放食 lunch 嘅人爭位.噚日係十五,我當然係食齋啦,所以我之前其實已經一早鎖定好目標,要幫襯曾志偉喺灣仔間素食餐廳「樂農」.
餐廳係屬於社會企業,店內員工大部份都係聽障人仕,所以對我嚟講,
$45 一份 set lunch 其實唔平,但係本住支持社會弱勢小眾嘅心態
去幫襯,以行動去支持佢哋,況且我又真係要食齋,
一舉兩得,何樂而不為呢!
$45 嘅套餐係包括三餸一湯連紅米飯,南瓜雜豆湯非常清甜,
飲第一啖已經好有住家湯水 feel,完全無落味精,
全靠豆類同蔬菜嘅天然甜味,值得一讚!
套餐其實係有六款菜式任擇三款,呢個係豉汁涼瓜鮮竹球,豉汁味道
唔會太過鹹,啱我口味,鮮腐竹球就最正,因為索哂汁
兼好有豆香味,仲好軟熟呀!
呢個係五香麵筋,其實係軟熟版嘅齋鴨腎,三款之中我覺得
呢個最好味,又香又辣,仲甜甜哋,好惹味.
其實我都幾怕喺街食茄子菜式,因為多數都整得好油,食完之後都一定會痾,
但係呢味黑椒味菜茄子值得一讚,完全唔油膩.不過我覺得黑椒
味唔夠,唔係睇番個 menu 都唔記得咗係用黑椒煮.
紅米飯係免費添加,原本見到佢細細碗都諗住食完要加多碗,但食完都幾飽,
所以無再添喇!可能一來我唔係太習慣咁早就塞碗飯兼一碗湯
落肚啦,二來係紅米比例都相對多,所以比較飽肚.
餐廳內仲有售賣一啲公平交易嘅有機食品,健康有益之餘,
又可以保障到第三世界勞動人口得到應有
合理回報,又要讚哦!
有興趣想知多少少嘅朋友,可以 click 入呢個
2013年7月14日星期日
三人下午茶
三條友仔走埋又做阿茂玩 afternoon tea,傾吓,講吓,食吓咁就渡過一個周末.
話明係 afternoon tea,當然有 tea & scone 啦!
但美中不足嘅係,獨欠一個三層架!
今次整咗無花果合桃 muffin,老表成日話 muffin 整唔成功,
所以今次要由佢親自操刀,睇吓佢衰邊辦.
Scone 就用咗冧酒提子乾,薑粉同檸檬皮茸去整,所以味道特別香!
有 scone 又點少得果醬呢!自家製檸檬醬出場.
意粉沙律用上日式醬汁,有日本蛋黃醬,日式芝麻醬同 wasabi.
2013年5月26日星期日
三個阿茂整包餅
Wow,好豐富哦!不過代價就係要佢哋兩個陪埋我一樣
好晏先食 lunch,因為要等個包發酵嘛!
等緊麵糰發酵時,當然唔會浪費時間啦,老表 Lily 繼續整佢嘅至愛 biscotti.
每塊 biscotti 都焗到金黃色,而且仲有香濃橙味.
整好 pumpernickel 之後,夾入青瓜,煙三文魚
及芥末蛋沙律,超正嘅三文治啊!
又到老表玩打奶泡,今次用咗燕麥鈣思寶嚟打,超易打起之餘,
燕麥味仲為咖啡提升香濃味道哦!
我噚日整定嘅咖啡 mousse cake.
想糕餅有香濃咖啡味道,真係要用 espresso 至得,今次個咖啡味
好出,兩位女仕一食就食得出喇!
2012年9月26日星期三
奶皇月餅
老友 Louisa 早年跟名師傅學整奶皇月餅,食過佢嘅自家改良月餅,真係無得彈,奶皇餡香濃,且軟而不實,餅皮夠鬆酥又唔會有過重牛油臊味,比起嗰間開賣時要出動到警察嘅酒店出品,好食千萬倍!!唔係淨係我咁講,有試過的朋友都係咁話㗎!
真係好佩服 Louisa,一個人,一雙手,今年就整咗差唔多六百個月餅,仲接到台灣訂單㖭!既然呢個奶皇月餅咁正,我就問咗佢拎個私房食譜,約埋 Winnie 一齊上去 Ernest 媽咪屋企一齊做阿茂喇!!
2012年1月26日星期四
新年糕,糕,糕
今年初二同初三都得閒喺屋企,不過都係嗰句,放假喺屋企仲忙過返工,何解?咪就係匿喺個廚房度做嘢囉!
今年蒸咗三底糕,有鹹有甜,最開心嘅係每底糕都只用咗 20 分鐘就蒸好,你哋唔好以為我蒸咗迷你版嘅糕呀,所以咁快就蒸好,查實係因為用咗真空煲去蒸,真係勁慳柴火之餘又環保.不過就有辣有唔辣喇,因為個真空煲闊度有限,唔係任何形狀嘅模都放得入,想用個長形模蒸就免問喇,除非係細嘅磅蛋糕模啦!
今年蒸咗底素蘿蔔糕,咁就可以用嚟供佛同埋同媽咪分享.
五香臘味芋頭糕就梗要 encore o架喇,因為上年老竇讚好食過街賣嗰啲.
甜糕就整咗黑糖薑汁年糕,味道暫時唔知,食完再同大家分享啦!
2012年1月19日星期四
2012 團年飯
首先上枱嘅,係我嘅拿手素雜菜湯,咪以為齋湯唔好飲呀,用咗甘荀,
番茄,薯仔,洋蔥,椰菜,紅腰豆,三角豆同栗子煲,樣樣都係
超甜材料,點會唔甜至得o架!加埋茄膏同月桂葉,
前一日預早煲定,夠哂濃味啦!
跟住就係整燒肉,又係前一晚整定,醃好,到時放入爐一焗攪掂,
完全唔駛理佢,仲方便過整叉燒呀!個皮勁脆,”索索聲”,
真係成枱人都聽到,佢哋幾個簡直食到耳仔郁啦!
呢碟係紅咖喱茄子雞,加埋雞髀菇一齊煮,非常好味,估唔到一向
唔食辣嘅阿馳都猛咁食,梗係啦,皆因樽紅咖喱醬所餘無幾,
其實唔係好夠煮咁大碟,所以咪唔會好辣囉!
得閒都要再煮定啲紅咖喱醬至得喇!
我唔係食肉獸,所以一定要有碟菜,呢碟金菇蟹柳扒娃娃菜就夠哂
簡單易整,清清哋,食完濃味咖喱之後食就最啱.
飯後甜品出場,就係自家製無豬油擂沙湯丸.
由於無落到豬油,就連植物油一滴都無落,所以芝麻餡唔會流出嚟,
不過自家炒香芝麻真係勁香濃,再加埋花生醬,想唔香口
都幾難啦!自己食的話,流唔流心都唔緊要啦,
最緊要健康嘛,食得開心又放心.
2011年9月12日星期一
冰皮月餅
各位 blog 友們,中秋節快樂呀!
今年我同 Winnie 一齊整冰皮月餅,由於係第一次整嘅關係,所以唔係好識預材料,原本諗住整大約四十個月餅,每人分廿個,點知結果整出成八十個有多,有睇我之前幾篇 blog 的話,都應該知道仲剩咗好多餡 o添!所以基本上都係送俾人多過自己食.
我同 Winnie 兩個都玩得幾開心,最重要係有份食過嘅親友都讚好食,第一次整,都算係咁 o架喇!
Winnie 話要影番張 "曬冷" 照!
首先亮相嘅係奶皇冰皮,Winnie 煮咗兩款奶皇餡,一款係跟 T&P
整嘅原裝正版,另一款係為我而整嘅無牛油無奶版.
呢個就係我負責煮嘅豆蓉餡加鹹蛋黃,個人非常鍾意呢個味道.
跟住呢個係綠茶味,綠色玫瑰係咁多個配搭之中最靚嘅.
Mocha 冰皮,係朱古力皮加咖啡餡.
最後出場嘅係淨豆蓉餡.
我仲專登買咗啲禮盒要嚟送禮 o添.
第一次整月餅,梗係要同媽咪一齊分享啦!
小弟喺度祝各位一家團圓,開開心心,中秋節快樂!
2011年6月15日星期三
六月阿茂聚會
幾個阿茂噚日又試約埋一齊整餅喇!
上個禮拜二家姐整過一次四川担担麵俾我哋食,真係食過番尋味,
Winnie 聽見都流哂口水,所以噚日 lunch 就整多次俾佢試吓!
煮好麵,加入担担麵醬同其他材料,一撈就食得.
明仔 request 要整嘅 doughnut,炸好之後就即刻蘸上肉桂糖,
熱辣辣即食,勁好味,又唔會好似街賣果啲咁油,正!
Louisa 負責炸,對佢嚟講簡直係手板眼見功夫啦!
呢串貌似炸魚蛋嘅物體,其實係將 doughnut 麵糰中間 "吸"
出嚟嘅小麵糰炸埋,之後串埋一串.
晚飯時間到喇,呢煲係 Louisa 整嘅香濃南瓜湯,非常清甜.
爽脆沙律菜.
估唔到 Louisa 勁鍾意食無錫排骨,噚晚都有整,不過就交哂俾
工人 Jovy 負責,咁就弊喇,唔單只煮燶咗,仲鹹到唔食得!!
學 Winnie 話齋,真係唔可以假手於人呀,唉!
呢煲係海鮮 risotto,原本都係 Louisa 負責煮,但係佢噚日實在太攰,
加上非常腳痛,唔可以再企落去,所以就由我接手去煮,
好彩味道都唔差啫!
煙肉薯蓉.
呢個就係我無份整嘅 rapsberry mousse cake,顏色真係好靚,
不過食味太酸,只有酸精 Winnie 鍾意食!
切件後更加吸引人呢!


text:
2013年9月3日 星期二
9月惡夢繼續
今日我媽又send左d野俾我老婆 , 內容係佢同佢嫂對話 , 我老婆睇到係覺得佢推卸責任 , 而唔會覺得係事實真相之一 , 講到尾我自己都知我媽衰 .
佢嫂話我外母教唆我老婆向我屋企呃錢 , 我老婆又點會係呢d人呢 , 更加可笑既係講番上年中秋節阿哥俾左月餅卷我老婆 , 我老婆見有多就話捐番幼稚園 , 其實有乜問題呢 ?
佢嫂仲話我老婆唔做野要人養 , 仲要周圍整曲奇整蛋糕送俾人 , 老實講句 , 又唔係佢出錢養點解要講呢d野呀 ?
佢嫂最精妙係"親生仔不及近身錢,呢句野真係好岩聽" , 居心叵測 !
亦都因為呢件事 , 我老婆就話我騷擾到佢屋企人 , 而我老婆就當左呢d內容係佢地無好返之前既是非 , 其實whatsapp內容係今年架乍 , 亦都因為我唔可以講事實出黎 , 我又要忍 , 我老婆怪我幫自己阿媽 , 唔幫佢唔支持佢 , 所以由夜晚起佢嬲左我 ............
講真 , 我真係唔係唔支持佢 ,呢45mins我真係無忘記過 , 憎我媽係好正常好正常 !
3號 又收到我媽一堆whatsapp內容
我媽同佢嫂講次次食野都係佢埋單 , 佢嫂教我媽話你下次話有事走先 , 仲話係我教我老婆咁做 , 事實係有大當然食大 , 如果我係度就我埋單 , 就係咁簡單 .
今日佢嫂終於發功 , 我唔知我外母同佢地講過d乜 , 佢嫂主動地同我外母道歉
內容:
我唔會再嬲你同琪琪
sorry!我之前咁話你 !
因為始終都係一家人
你永遠都是樂天 / 樂言既麻麻 , 我應該尊重
我都叫琪琪唔好嬲奶奶
我都知自己講野好過份 , 希望你唔好嬲我 !
呢件事令到我老婆又著左第二樣野 , 就係話我要推卸責任落其他人身上 , 話我同我媽係一家人 , 做埋d野一樣 , 鍾意賴落人地度 , 唔正視個問題 .
我媽知道自己犯錯 , 所以send sms say sorry , 我知都係無用 , 因為有d野唔係文字上可以解決
呢場戲做得好好 , 一方面應付到自己老公同奶奶仲有姨仔 , 轉個背就繼續同我講我媽 , 用一個受害者身份去安慰我老婆 , 而內容涉及煽動 ,直到晚上晴晴做功課問題 , 而激發左情緒 , 我老婆當時接近崩潰 .
隔左一陣我就同我老婆講 , 我其實我有做野架 , 只係有d野我做左出黎 , 而我係唔可以講 , 事我有去解決 , 我有去面對 , 就算我有委屈又好點都好 , 我唔會覺得自己好勁 , 因為呢d係我應該做 , 我從來無想過幫d乜 ,亦都無想過要你原諒佢呢d野 , 兩個係我生命入面重要既人 , 我會選擇你同晴晴係第一位 , 無野係重要得過你地 , 我只希望係呢件事入面要相信我 , 有d野唔係事實既全部 !
事實我媽鬧左我老婆45mins , 事實係由8月開始引發起事件既關鍵人物係佢阿嫂 , 事實係8月17日佢上我屋企都係佢嫂煽動 , 話個阿麻見個孫係唔駛預約 , 隨時上咪隨時上去囉 , 結果上左 , 事實8月17日上左黎已經成定局 , 算係解決左 , 係呢幾日入面佢嫂不停係度講我 , 不停就話見下個孫都咁大罪 , 事實8月20日佢嫂有份話我老婆無家教無禮貌唔同自己老爺奶奶打招呼 , 加上我老豆既冷眼在旁 , 事實我每拆一個炸彈 , 就有人放三個上去 , 直到有人清醒 , 但我都唔會叫我老婆去原諒呢件事 , 事件再發展真係唔知會點 ........... 好痛苦 !
4號 其實都係無言 .......................
去到9月後期其實老婆就對我態度好左 , 但係都會成日針住我話我似我媽乜乜乜乜咁 , 有一日我媽又唔聽我講 , 走左去鬧佢阿嫂 , 當然佢阿嫂又借題發揮啦 , 我淨係講左一句 "有D野自己攞黎 , 呢D人咪叫抵x死囉 .
事後我同我外母講話你新抱又多口 , 佢就話 , 我地唔會信佢講野架 , 你放心啦 , 其實我好明白你真係唔想你自己頭家有d乜事 , 但係咁樣呃自己個親生女 , 你覺得ok咩 ?而自己個女根本就唔知事實係點 , 仲受人慫恿緊
我好了解自己老婆 , 當佢好憎一個人既時間 , 而聽到其他野佢就會先選擇信 , 唔會有懷疑 , 況且係佢心目中 , 佢嫂係一個知錯既人 , 但係作為老公既我 , 我都唔可以講個真相出黎 ,真係可悲又可笑 ..........
6 則留言:
哦...我啱啱先睇番你之前嗰文章, 唔好意思, 人生實在太忙碌了! 唔知係唔係因為苦短呢?! 總是趕著趕著的....難得偷閒, 睇咗你既文章, 多謝你願意及信任與我分享呢!回覆刪除
其實都幾有趣, 一切既緣於我12歲既小情人, 一切既結來於他的老婆, 我一直是可惜, 我沒有當他的太太, 卻估唔到我當年一個分開既決定, 延續到你現有這樣的一個亞嫂! 禍害到現在的你們. 緣份是...沒有黃智健, 我就不認識黃宅一家, 也就不會認識你, 那就沒有能力與你分享呢!可能上天安排之前既一切都是為咗現在, 讓我先了解故事背景, 結織你才是祂想要的目的.騎騎...說笑吧!
父母唔生性, 的確幾頭痕! 亞嫂呢啲路人甲, 可能我幫到你喎!
算 , 真係唔好幫 , 我唔想俾籍口再去做d野出黎 , 不過係好多謝你 , 件事都唔關你事 , 錯都係兩個人 , 一個我媽一個佢嫂 , 我去承受 !回覆刪除
哈哈,我今日突然諗起亞嫂為咗我同亞健嘈.其實無風起浪嘅人係因為惟恐天下不亂啫!如果佢自身難保,就唔得閒攪人哋喇嘛!係佢心裡有刺才會咁介意,都唔會關你事!回覆刪除
其實你媽同你關係點架?
我同我媽關係普普通通 , 不過佢就好鍾意聽閒言閒語 , 同埋因為佢自己唔識減壓 , 所以得出出情緒病 , 但我都係因為呢件事先知佢個病名 , 我老豆一直都無講出黎 , 係呢兩年入面 , 我用盡好多方法叫佢睇下醫生 , 但有時d野唔係單方面諗就可以成事 , 況且我一個人做唔到d乜 , 不過我大家姐都有叫佢去睇下醫生 , 學下其他野 , 有正視過好多好多次 , 但係偏偏係我老豆寵壞佢 , 就係想避開我媽煩佢 , 成日做應聲蟲 , 我理解 , 但唔可以接受 , 所以我老豆每次教我點做 , 我都一定唔會做 , 因為好多事我唔會去寵容佢 , 無理由明知係錯都要去做 , 有病係應該睇醫生接受治療 , 而唔係係度以病行兇架嘛回覆刪除
我媽又成日係度叫自殺黎威脅全部人 , 今次佢都有 , 我就同佢講如果你要輕生你自己我無辦法 , 事實係點我好清楚 , 我同佢講 , 我老婆對你已經係好好 , 亦都好尊重我 , 所以都好尊重你 , 我地無唔俾你見個孫 , 只係想大家有個好溝通去做 , 而唔係突然間出現攪亂哂已經安排左既野 , 就係因為你既出現 , 佢都好就你 , 同你食下午茶 , 又同你行街 , 平時我地都會叫你上黎食飯 , 每個星期都見兩次啦 , 我完全唔覺得係有d乜野問題 , 我就同佢你聽邊個講 ? 有邊個話我地唔俾你見呀 ?
佢無出聲無剩 , 我就知背後一定有人攪事 , 我只係估係佢d八婆朋友 , 佢就同我講話我老婆係幼稚園同人講話佢係幼稚園話我老婆 , 我就即刻諗到係邊個 , 但直到果個星期日 , 我先知原來係佢嫂 , 我知道果一刻 , 我係好驚好驚 !
因為你唔會估到一個女人 , 三年來都同我老婆反面 , 可以一句野都無講 , 拜拜都唔會同人講一聲 , 而三年入面佢都有同我講野 , 我都有同佢講野 , 我只係想諗方法改變佢地兩個關係 , 一直想佢地和好 , 一直做呢d好心 , 原來都係白費 , 都算 !
三年來佢不停係度講自己奶奶 , 我係有和應佢 , 只係皮毛 , 同埋最重要果d係事實黎 , 唔係我老作出黎 , 講真我唔需要煽風點火 , 亦唔需要好似佢同我媽咁講挑撥離間佢同佢奶奶感情囉 , 佢自己同我整個話題只有佢奶奶同佢老爺 , 周圍同人講佢老爺奶奶點衰點剩 , 咁果d係唔係事實 , 我叉知咩 , 亦唔會有野証明到係真 , 次次佢係msn同我講 , 我就扮忙唔理佢 , 等佢繼續講
三年後我岳父係屋企昏迷左 , call左白車又剩 , 我好冷靜處理哂所有野 , 係等既時間 , 我第一時間係打俾阿哥 , 我搵佢唔到 , 跟住我打俾佢 , 佢話佢會通知佢 , 好喇 , 安心啦我 , 之後因為我打999 , 我要落口供同埋現場都要影相 , 當時我同晴晴係屋企都好想快d去了解乜事 , 我亦都叫我媽過去幫手 , 當時我媽都有打俾我講番乜事 , 仲同我講話佢哥點解仲未到 , 之後阿哥到左 , 但佢嫂未到 , 我媽最近同我講番架 , 佢話佢嫂問番我媽轉頭我係唔係講大話 , 係唔係假喎 , 我媽答係真架 , 已經走左喇 , 其實我聽到真係無言 , 呢個時間都要涉及是非 !!!
好喇!我岳父過左身 , 佢地好番 , 呢方面係好值得開心架 , 見到佢地好番去做好一件事 , 對岳父黎講應該係安慰 , 不過係呢個日子入面 , 佢都有同我講我外母d野 , 又話佢呢d野唔識就唔好扮識 , 講真 , 呢d野有邊個想識 , 呢d野我無同我老婆講過一句 , 接落黎就係當天 , 我外母做左d唔岩既野 , 佢嫂個阿媽就係堂上講我外母 , 唔太記得係乜 , 轉個背佢嫂已經係度話 , 唔識就唔好出聲呀嘛 , 咁樣好唔尊敬 , 我話係 , 唔識應該唔好講 , 問左先 .... 呢D時間都仲可以咁 , 勁 !
不過呢件事都有插曲架 , 我岳父走左 , 要頭七 / 二七 / 尾七 , 佢同我媽講佢老豆走左 , 估唔到佢地咁樣好番 , 之前佢麻走左都好唔番 , 咁就三年 , 加多句佢老豆都想一家人和和氣氣咁 , 呢句野對俾返今時今日 , 我真係拍手拍到手軟呀 !
係呢段日子, 都無乜野講 , 不過我係講左一句 , 千萬唔可以咒人死 , 就算你幾憎一個人都好 , 佢無野講 , 接著咪講問米囉 , 又係話我老婆同我外母乜都唔識 , 我話呢D野我都唔識架 , 但係聽人講就唔係好似你地咁囉 !
佢地日光日白 , 係陽光底下連香都唔駛點就請左上黎 , OMG ... 竟然有人信 , 仲要乜都同問米婆講哂 , 咁緊係準啦 , 鬼佢有未見過 , 憑乜話準呢 ?
我知道呢件事入面佢係好唔妥我地架 , 不過呢件事都唔係事端開始啦 , 發生既已經係好耐好耐 , 只係今年2013年 , 佢繼續再接再厲 , 更加憎我或我老婆啦 , 兩者應該都有 架喇 .
不過今次佢事敗左一面 , 所以倒轉頭埋我老婆身囉 , 真係希望上天保佑 , 因為呢d時間入面我做乜 , 講乜都好 , 都係叫做擺人上枱 , 自私同埋推卸責任 .
所以呢件事影響係相當深遠 , 我亦都唔會係facebook發表d乜 , 因為一定會有人虛構編輯事件 , 錯既都係我架啦 , 背後果個人佢對得人 , 但拜唔到神 , 一個循環架乍 , 如果令到人死 , 我諗一世都跟住佢架喇 , 我唔會要求或迫我老婆去原諒我媽 , 因為的的確確佢係反下大錯 , 呢個錯同時傷害左好多人 , 我絕對明 !
在明既大家都會見到 , 但係陰暗底下係點 , 天知地知 , 每種因果自然有天收 !
成班女人仔, 都係辛苦你架喇! 不過, 如果情況許可, 慢慢地同琪琪分享吓喇, 你哋係二為一體, 現在, 確實係被作俑者分隔了,咁好唔抵架! 我明白你覺得唔講係為琪琪好, 我都認同! 但我覺得唔講對夫妻間情義唔好, 亦使大家不走在同一路上. 舉個例, 妻子患上絶症, 因為唔想丈夫擔心而隱暪, 捱到最後終於離開. 做丈夫既,其實想唔想早啲知? 早啲一齊去面對? 早啲珍惜餘生? 雖然都係分開, 但可能可以更加滿足地走呢?! 有時啲嘢, 你為人好, 但未必係對佢最好既方法, 為咗對人好, 壞咗你哋之間既關係, 都唔算大團圓呀! 夫妻貴乎坦誠同信任呀! 以你認識既琪琪係接受唔到既話, 那代表, 你需要做既, 唔係要暪騙, 而係教識佢好似你咁宏觀咁清晰去面對同處理事情, 夫妻都要一齊升呢架, 否則慢慢就變得生疏,因為佢唔再明白你講咩, 你又唔了解佢其實做得到某些事. 你識得話你爸爸寵你媽媽, 你會唔會都似你爸爸咁對琪琪呢?回覆刪除
by the way, 中秋我去富泰bb蕉, 來嗎?
其實我都覺呀 , 我覺得我好似我老豆咁 , 係比起我老豆更寵 , 但我唔會牆頭草 , 其實我都好明因為呢件事 , 而令到我老婆需要有外界既支持及和應 , 就算佢唔信果個人都好 , 聽到d支持佢信念既都會去聽 , 呢點你應該都明回覆刪除
呢件事我自己決定唔講 , 係因為想件事唔好再多一件 , 所以我係同我外母傾過之下 , 再作一個決定 , 就係唔講 , 大家都知我老婆性格 , 但到呢一刻 , 對我黎講 , 就肯定唔公平 , 事件被偽造成被告變受害者 , 即係佢嫂 , 我外母又要唔好個仔難做 , 所以將d說話扭曲左 , 其實佢都擺左我媽上枱 , 不過我無怪佢 , 講到尾佢都係因為個仔jei , 但我昨晚聲明 , 我唔會作任何評論


text:
Day 7: 02/28 (Wed) 晴
阿寒湖 釧路 網走常呂町
早餐:阿寒湖-あかん鶴雅別荘 鄙の座 之 1 泊 2 食
午餐:釧路-和商市場
晚餐:常呂町-民宿 船長の家 之 1 泊 2 食
住:常呂町-民宿 船長の家
訂房方法:經 email 網上預訂之後再直接打電話去 re-confirm (註:email 同電話都要用日文,我呢度有個 Sample fax file 可以 用黎預約,不過 fax 完去之後記得打電話去呀)
一早起身又去左浸溫泉,順便洗頭沖涼(嘻嘻),之後就食早餐,都係去返尋晚果個「食事處」,由返同一個 職員 serve 我地.今朝又係食日式早餐,可以揀白飯或者白粥,不過我地開頭唔明咩白粥個日文,阿職員就解釋左好耐, 形容係點樣整,之後佢問我地識唔識漢字,拎左張寫左中文字o既 menu 比我地睇,逐樣逐樣咁解釋比我地知邊樣醬料係 食咩野用,真係麻煩晒佢 lu ~
食飽飽我地又要出發啦,今日我地去睇釧路丹頂鶴,根據手頭上o既資料,有幾個地方都有丹頂鶴睇,於是我就揀左 最近果個地方:丹頂鶴公園(都要渣差唔多一個鐘頭車呢~),點知....去到....原來係一個公園!本來我係諗住睇野生o既 丹頂鶴,變左..係公園入面,比人困住,係籠入面,人工飼養果 d 丹頂鶴,真係好失望.仲有就係,果度得十幾隻丹頂鶴 咋,其他乜都冇,仲要比入場費,雖然唔多,只係 310 Yen,但係早知係咁我連入都唔入啦.不過,好彩o既就係,果度 竟然有好多野生麻鷹同埋白鴿,所以我地反且係度影左唔少麻鷹o既相呢.
我地係果公園留左大半個鐘之後,大家都諗住走啦,因為真係冇乜野好睇.大家見我咁唔憤氣,又有少少時間,就話不如 渣去另一邊,即係濕原瞭望台果邊,咁我就 check 下要幾遠啦,大約要 45 分鐘車喎,咁我話,如果我地 lunch 唔食鐵板燒, 食壽司飯,就可以偷到 d 時間,咁終於大家就又再出發去搵呢 d 咁典雅o既丹頂鶴啦.
今次我地o既目的地係細岡釧路濕原國立公園o既瞭望台,沿途風景真係好靚,有小橋流水,仲經過火車路軌,我心諗, 一陣回程有時間真係要停低影下相先得.去到果度,停好車拎晒野準備去搵丹頂鶴o既時候,發現去觀望台果條上山小路竟然 比大雪埋沒左!!雖然個路牌話只需 5 分鐘左右就可以上到去,不過果個樣....好似超滑咁..所以最終我地都係放 棄左行上去,就真係好似我黎果時咁諗,回程我地係果 d 河呀,路軌果度影左好多靚相,仲咁o岩有架火車經過添!
跟住我地就返釧路,因為今日要趕搭 1:53pm 開出o既普通列車,去塘路度 轉SL 冬の湿原号返釧路,所以 我就揀左係釧路旁邊o既和商市場o既勝手井做今日o既 lunch 啦, 由於時間o既關係,我地好快咁係個市場度行左一個圈,就揀左一間舖頭,係果度買晒所以o既野,過程真係好似香港買車仔麵咁,仲有好多種刺身揀添.
跟住就好快咁走去火車站啦,好彩去到車站o既時候只係大約 1:38pm,都仲有成 15 分鐘左右先開車,雖然我一早已經 買左 SL o既車票,但係普通果架車我地都仲係要買飛,有時真係越急個人就越做錯野,去到售票機,竟然禁黎禁去都買唔 到飛喎!原來我禁左幾次都禁錯左,好彩後尾都攪掂.跟住入到先,見唔到月台有車喎,但係另一個月台就有架車停左係度, 咁我先諗起,唔知我地果架係邊個月台上車!最後都係問左車站 d 職員,先知原來停係另一個月台果架就係我地要搭o既車, 唯有快快咁走過去啦,咁最後都趕得切上車.
我地去程坐呢架普通o既火車係一架細火車黎o既,大約 20 分鐘到我地就到塘路啦,仲見到 SL 冬の湿原号已經停左係 對面,咁我地就好快咁走左過去,(除左我地,仲有幾個乘客都係咁搭呢),上左 SL 冬の湿原号之後,見佢準備開車o既時 候,發現左我地得返 3 個人!唔見左 Eppie !冇理由喎,我明明見到佢有落車,但係過左幾分鐘都唔見佢o既,而 SL 冬の湿原号 個車長又要開車,我地唯有叫住車長唔好開車住,由細姨走左落去搵去,好彩呢個時候終於見到佢o既身影啦,仲身 水身汗咁走過黎,後尾問佢咩野事,原來佢落車果時搵唔到果張普通車飛,唔鬼知去左邊度,摷左好耐先摷到.跟住 我話佢知,要幾個鐘先有一班車,佢果時先知驚啦~~(今日真係發生好多事故呀!!)
SL 冬の湿原号比我想像都有幾大o既分別,就係..原來佢都行得好快o家,我仲以為呢 d 用煤發動o既蒸汽火車係行得好 慢添,行果唔夠 30 分鐘o既車程入面,我地真係見到一群野生o既鹿夷鹿添!可惜架車行得太快,影唔到佢地囉~
返到 JR 站之後,我地就向另一間民宿出發,佢就係位於常呂町o既 船長の家啦,呢間有乜特別,佢o既賣點是包括係 1 泊 2 食入面o的廿幾道菜式海鮮晚餐,包括:原隻蒸鱈場蟹及毛蟹,鱈場 蟹腳,蟹鍋,蟹肉飯,蟹湯,蟹腳沙律,蒸蠔及烚蠔,燒帶子及芝士帶子,北寄貝,八爪魚,海螺及多款魚類菜式,甜品還有芝 士蛋糕,你話係咪聽落已經落晒口水呀.而佢o既早餐亦都唔弱,差唔多有 10 個菜式,就以魚類為主.佢係一間普通o既旅館, 但係價錢唔貴,而且個環境都幾整潔,入面仲有一個小型o既風呂,不過我地就冇去啦,有一樣要注意o既,就係佢冇開床服務,要 自己舖床o既.
我地去到民宿已經差唔多 7 點,本來諗住 6 點可以去到,但係因為去到 5 點半左右,個天開始好黑,而沿途又冇街燈,但係又要 行山路,所以架架車都開得比較慢,大約係 40km 左右啦,而且去到尾後都好似荒山野嶺咁,係一個住宅區,不過好彩個 GPS 有佢登 記左,所以都唔駛點搵.點知去到 check-in,我地先發覺佢攪錯左我地個 booking ,以後我地係 4 個人 1 間房,淨係預左 1 間房比我地 咋,好彩果間係一間比較大o既房,所以都 ok 啦~
放好行李之後,當然係去食大餐啦,因為我地遲左黎,去到o既時候,其他人都差唔多食晒,所以我地見到有 d 菜式係唔同左, 不過,原隻鱈場蟹及毛蟹就一定有啦,一人有一隻毛蟹,同埋 2 個人有一隻好大o既鱈場蟹!最深刻o既就係..成隻活o既鱈場蟹放落你 面前個大煲果度蒸熟佢,我地一路食緊其他野,一路睇到佢變色同係度掙扎,真係好興奮!
雖然一開始張枱已經放到冇其他位置,但係職員仲一路拎其他野出黎,終於呢一餐我地食左 2 個幾鐘,食到成 10 點半.d 野食唔食 得晒?!咁都要問...當然係...食唔晒啦!好似 d 蟹飯,燒魚,大家都冇乜掂過,差 d 連 d 貴野都食唔晒.到最後,我地仲有 3 隻毛蟹係食唔晒,我提議留返第 2 日食,但係大家都話第 2 日冇時間,reject 左我~真係慘呀!!所以最尾我地淨係食左果 d 毛蟹o既 腳,其他都掉晒 lu,依家諗返起都覺得幾 side !
駕駛資料:


text:
首先最左上角果支係 BE 抽中既試用產品, Vichy 新出 Aerateint Pure Foundation, 過幾日我會出文詳細介紹架啦
再黎係 Kose CD 系列 sample, 其實只係對個 Liposome 有興趣, 之前都試過 essence 同 cream, 真係好好用, 但太貴唔捨得買, 見上網有得登記換 sample, 即刻 action 啦, haha, 但估唔到送埋 Toner & Lotion 各 2包, 每樣各有 6ml 架
中間果支係 Kiehl's Rose Water, DBS 信用咭寄信黎既, 又係想試好耐, 之前都有試過換 toner sample, 但 BA 俾左個唔知咩 Tea 系列果款我, 但我淨係想試玫瑰咋, 今次有得試啦, 仲要唔細支, 有成 30ml 架, 見到好多玫瑰花瓣係個樽入面飄浮好得意呀
最後係 SK-II Skin Signature, 又係網上登記既, 之前已經換左罌 2.5g 架啦, 今次又多一罌仔, 可以試真 d, 呢個好用既話我會買貨裝, 見黑咪同 sheep 用過都話唔錯, 年紀唔細, 要開始落重本保養下嘛, 呵呵
另外經過 Citysuper, 玩下 Canmake 新出既 Lip Butter, 真係好香好甜, 但細細罌幾十蚊唔抵啦, 我都係玩下無諗住買, 我已經好多 lip balm 架啦, 點知係隔離貨架見到有呢罌野喎, 一見到係西瓜味... 仲只係 $11 大元, 包裝的的骰骰幾得意, 忍唔住買黎玩下啦, 因為我幾鍾意西瓜味既潤唇膏, 但唔多牌子有, 一係就好假, 完全唔似, 但呢個都未開黎用, haha, 又唔知要放幾耐先會開... 大家耐心等下啦, 佢另外有 stick 狀架, 但得 3g 超細支, 雖然 $6, 但我覺得唔就手同埋好易唔見呀


text:
2015年10月5日 星期一
2014.12月一個人之台北快閃之旅Day 1
行程: 忠孝復興 => 信義誠品 => 101大樓 => 忠孝敦化東區
12月又到清假月啦, 我要清成6日假呀. 咁急冇時間plan可以點好? 唯有選擇台北啦, 因為上年去過唔使點plan. 所以就黎個4日快閃之旅.
我星期日出發, 但係星期四先買機票酒店, 真係好趕 =P
今次坐香港航空, 早機去晚機返, 終於唔使坐凌晨機. 但就好驚起唔到身 =P 好彩最後都起到身.
去到台北已經13:00, 入左境第一件事更係去買電話卡先. 買左最好既500元plan. ok出發搵機埸巴士去忠孝復興站.
今次由於得我一個人, 住西門町3星酒店都要3xx-4xx HKD. 所以我係airbnb搵下有冇d平既套房住. 睇睇下見到有間評價都ok既住宿. 有獨立房但要share toilet. 價錢HKD195. 於是就去apply. 點知個Host話單人房已full, 只有兩晚雙人房, 佢再幫我搵到間套房, 係同一大廈. 問我要唔要. 我因為太趕所以就話ok. 因為雙人房都係250 HKD per night. 套房就350 HKD per night. 都係budget之內. 而且住宿係忠孝復興站, 有機埸巴士直達, 所以決定book啦.
我約左Host 2:30係忠孝復興站等. 落左車佢已經係度啦, 同時間佢接埋一個由台中過黎玩既深圳旅客. 於是Host帶我地上去叻. 深圳旅客好gentleman, 佢幫我拎埋行李上去, 真係好nice.
其實呢我覺得呢間住宿有d似劏房. 座落係一間小小商廈內. 有保安有lift. 上到去要入密碼. 入到去有個大廳同4個房間, 一個toilet及一個廚房.Host介紹左設施, 又派左房key俾我地. 跟住我就話想食lunch先. 問左Host佢話住宿對面已經有間任食火鍋店馬辣好抵食喎. 於是我就走好睇下. 我見到忠孝復興店價錢貴d,而且個人食要加錢, 所以lunch同dinner同價, 感覺上食dinner抵D, 所以係愛評網搵左間Cafe食lunch. 台灣既cafe俾人感覺好悠閒, 好好Hea. 食完出黎見到對面有間Natural Kitchen, 係由日本開過去既, 香港仲未有分店, 所以我就去睇下. 睇完我就決定坐捷運去信義區睇下. 因為上年自由行我既朋友話已經去過唔再去.
我坐左兩個站去市政府站. 行左一陣阪急百貨, 就逛逛誠品書店. 看看書又買左本品味咖啡既書. 之後就去左101大樓睇下. 其實101大樓同IFC好似冇咩分別. 裡面賣既野超貴. 至在未去過去睇下咁啫. 所以睇完就住車去東區忠孝敦化路行下. 因為忠孝敦化站北面既area有好多boutique小店. 好好逛. 我行行下居然俾我見到馬辣. 價錢平過復興店, 門外又得幾個人排隊. 所以我問店員有冇位. 佢話要9:30先有. 咁我就登記左先, 然後係出面行到9:30先入座. 入到去我一個人要左個一面痳辣一面膠原蛋白湯. 然後出去拎野食.
嘩!! 真係好多選擇喎. 有蝦蟹帶子蜆, 各式丸菜, 肥牛, 啤酒, 生果, 雪糕, 食到好飽都係唔使200 HKD落樓. 真係超抵. 個半鐘好快就過. 限時完前有職員提我要食雪糕.好nice喎.
由於食得太飽, 所以我決定行一個站返忠孝復興住處. 我一入屋就見到深圳旅客係度啦. 仲同佢吹左陣水呢. 呢個就係住呢d地方既好處. 可以係客廳同唔同朋友吹下水.
馬辣
http://www.mala-1.com.tw/
訂閱: 張貼留言 (Atom)


text:
2009年10月22日 星期四
第十章~ 神之使者 シカちゃ~ん (下)
繼續上山﹐繼續尋找他鄉的故事
森林入面有好多鹿ga,佢地係呢度 gei 陀地﹐所以更有一隻係左近
穿過森林﹐都有好多小型神社呢
呢度就係二月堂啦﹐上到佢﹐可以欣賞到奈良夜景
洗洗手先﹐D水可以飲得 ga, 不過我就冇飲﹐一陣搞肚就屎火啦
上到去二月堂﹐係寺後面﹐見到正野﹐就係他鄉的故事啦
就係我日本 gei 朋友仔啦﹐係msn 識佢地ga, 佢地係兩婦夫來 ga, 叫青山婦夫﹐青山係佢地個家族性﹐唔係香港果個青山啊
幾 sweet
傾左一陣﹐佢仲介紹埋佢對仔女比我 tm, 細妹比較怕羞 (最右手邊個位)
來張全家福先
同青山家道別後 ﹐我又四圍影下先
下面呢兩種櫻花都係第一次見呢﹐都幾靚 ga
行番過去二月堂先
上到二月堂﹐見到一位日本婆婆﹐原來都係行家﹐佢都來呢樹影下相﹐佢話想影下奈良的夜景呢﹐佢個二字拑羊仲好穩 tim, 影夜景直頭唔水腳架啊
影下影下
好快就入黑啦
不過呢個方向﹐睇唔到日落﹐黃昏都係多左D煙霞
所以唔等天黑啦﹐因為我又腳架又唔識二字拑羊馬﹐早D走﹐事關入黑呢度都冇街燈呢
回到東大寺﹐用左湖邊的短木做雲台﹐影番張先
再見啦奈良﹐再見咁多隻可愛 gei 鹿仔
まだ会いましょう!!!! 皆さん,気をつけて! (再會﹐大家都保重啦)
回到酒店附近﹐找了一間回轉 sushi 店﹐叫了十碟左右﹐味道都唔錯﹐不過食左成 2000 yen, 其實唔係太累的話﹐2000 yen 可以有更多更好選擇呢
不過話時話﹐本地人對三文魚冇乜太大興趣ga, 回轉帶上面係冇三文魚sushi ga
食飽飽後就慢慢行回酒店
D大型時裝店真係幾靚下ga 附近仲有愛瑪仕﹐姑池 tim, 不過太累﹐影左張 D屙 算數
回來酒店﹐唔知係唔係呢度太乾燥 ﹐係門口時流左D鼻血 ﹐滴左係門口tim , 拿拿聲抹左佢 ﹐咪一陣人地以為我犯左案 ﹐搞到成地血﹐咁就敗家火啦 .
唔理咁多﹐沖完涼上下網﹐嘆番罐熱奶茶先
全輯大相在此
http://www.fotop.net/chisato721/sakura09p10
訂閱: 張貼留言 ( Atom )


text:
MAMI嘅日本娃娃 仲係著mami最愛嘅minnie和服啊
好開心呀 原來有d blog友都讀st paul 呢個世界真係細呀
下星期 mami希望pose到nursery嘅資料上嚟 大家努力呀~
今日titi唔係好聽話呀 一早就同titi嘅細叔伯飲早茶 之後就一齊拜山
titi第一次拜山哩 其實之前mami都有諗過唔比titi上去拜山住呀
因為佢得七個月 驚人多煙多 但我有兩年冇去過拜山 都要去架!
哈哈 titi喺茶樓食旦旦布丁嗰陣 嗰陣仲好開心呀
點知一去到巴士站 就勁喊 開始扭計lu
再上到山 再扭得勁d 好彩最後都完成晒半日任務
順利鞠左躬比佢嘅太爺太嫲 叻豬 我諗ti爺同ti嫲都好安慰呢
拜完山 買左sushi返屋企食 飽飽ti爸就小睡片刻 得返我同titi對望
無聊嘅mami攞左之前買左嘅假髮比titi帶呀 仲襯埋套minnie和服呢
假髮 (兩束辮子) 係mami買返嚟再加工架 跟住夾喺titi頭後面
而和服呢 就係titi未出世上網買嘅 都係近排搵返出嚟呢
titi無啦啦多兩束辮子 大家會唔會睇唔慣呢?
影完相 就去左筲箕灣親戚屋企食飯 titi喺公園玩左一陣
之後? 勁扭計咯 人多心野唔訓覺 但係又好眼訓喎
真係要打屁屁呀 激c人呀 !!!


text:
之前準備咗兩篇blog仍然出唔到.
試吓load
啲新相又得喎.咁我出咗呢個新鮮熱辣嘢先.
今日因為有個好重要任務,要去市中心,順便行吓Xmas
markets. Am Hof呢個都係同往年一樣.
唔同嘅係見到Hyatt個圍板.
附近Freyung呢個....
Freyung對面馬路有另一個Xmas
market, 係for慈善嘅.個慈善market好細架咋,得5檔.唔同慈善團體輪流使用.
呢日我幫Heilsarmee(救世軍)睇檔,因為我登記咗做義工.我個檔口只係呢個角落.
埋嚟睇埋嚟揀喇喂!睇吓有乜賣??
木公仔,handmade
in 匈牙利.
右上Fingerpuppets係handmade
in Bolivia. 係救世軍一個project,
fingerpuppets賺到啲錢係幫助番嗰度啲人.其他卡呀,蠟燭呀都係救世軍露宿者之家嘅院友創作.
因為係籌款同避開銷售稅,啲嘢唔可以標價.當然每樣嘢都有個底價啦.
另外係呢度唔興叫賣,真係有啲似守株待兔咁.可能呢日太大風冇乜客喎,我企咗兩個半鐘只係sell咗pack
homemade cookie咋.令我開始懷疑我嘅美貌添.
仲有仲有,呢度真係好講個信字.我哋交更,啲錢都冇點架.


text:
2014年6月28日星期六
應該點睇「占中」噶民意?
哩排起起網上睇到有人發起「占中」行動,並且搞佐個「全民公投」,從6月20號起開始連續10天,組織者聲稱已經有60幾萬人參與投票,當然,哩60幾萬投票噶人當中大部份係通過網路或者手機投票.
首先,令我唔理解噶係,哩60幾 萬人噶數字統計准唔準確.政治人物通常為佐達到佢哋噶目的,最有效噶方式就係借助所謂噶民意,邊個有民意授權,邊個就可以為所欲為.我曾經企手機上參與過 其他形式噶投票,比如選秀啊,評優啊等等,組織者為佐達到一定數量噶投票率,入面係有好多噶技術漏洞,依家噶網路技術確實係改變佐人噶生活方式,不過同時 又變成一啲人賺錢噶工具,我哋哩啲小市民可能被人矇騙,變成佐人哋噶幫兇都唔知.如果甘諗,果啲政客係有哩個動機同埋佢哋係有哩個能力.
其次,令我唔理解噶係市民點解突 然之間對政治甘熱衷,而且採用「佔領」甘極端噶方式.稍微瞭解香港歷史噶人都知道,起港英時期邊有咩民主啊,當時都唔見有人組織過咩公設,依家回歸,生活 又好佐,反而依家先來搞嘢.稍微瞭解歷史噶人都知道,依家噶香港民主對比以前已經好民主啦,就講媒體,報紙上咩意見都有,發表不滿噶,鬧政府噶,鬧共黨 噶,咩都有.我覺得如果比其他人睇,香港已經好民主啦.無錯,民主就係人民當家作主,有一個簡單噶道理香港人尤其係果啲唯恐天下唔亂噶人更加應該知道,香 港都係中國噶一份子,要做主噶話甘都要問問全中國噶人啦.如時甘諗,甘比較,最大噶民意係唔係包括香港在內噶全中國噶人?!
订阅: 帖子评论 (Atom)


text:
20/2/2014 (thu)
已經進入每星期產檢既時候啦
今日老公陪唔到我產檢(37週既第一次)!
不過唔緊要啦,老公有野做真係陪唔到我,去左OUTWARD BOUND
因為師奶既關係去搭地鐵(老公本來話要打的)
無位坐都算,仲要連條柱d人都唔放過,明明有人捉住都唔理
本來都忍住,點知有兩個師奶傾傾下用個手袋hi到我個肚(我相信佢唔係有心,不過我個肚大咁一定係睇到個隻)
我講左句"唔該",咁佢就即刻知咩事,不過佢完住無出聲,下個站走埋
去左醫院,下晝真係無咁多人
自助檢查既時候見到個男人坐左係度飲緊青島啤,都估佢一陣會唔會發癲
點知真係,最後出動阿姐車佢老婆or女親人去睇急證,唉.....
等左45 mins先到我,
助產士話我一切正常,未生得,bb個頭1/5落左去
佢叫我茂多d,做多d運動可以快生d
茂?!個個都叫我唔好茂,我諗住都係做下家務茂下算
bb size正常,心跳正常,未出世住(其實只係37weeks)所以都無問題
最搞笑係佢問我今次係咪等得唔算耐,我答佢耐過上次,不過頭先個個阿媽搞左好耐
下次就係下禮拜四,不過下午full曬佢問我上午得唔得,我放緊假梗係無問題啦
佢即刻話8:30,我話唔駛咁早掛,就10:30啦
睇完去佳佳買埋糖水就返屋企lu


text:
今日太陽哥哥同我去婚紗展,仲約埋elsa同david,仲有david朋友阿健,五人行行expo,又真係幾攪笑!
今日都幾多人,可能係大型expo,有兩個hall,多得elsa早黎到幫我地買定飛唔洗排隊!原來餅咭真係好鬼誇,美心同奇華都另外有條隊比人排架,好癲!呢度咁多舖頭,真係眼花撩亂;加上一經過就推銷,我覺得都幾煩,不過有精明又醒目既 sa sa 係度就冇有怕!今日再次見識佢既擋駕本色,有佢係度,好放心,又幫得手,超贊!嘻嘻~~
呀健亦係一個幾攪笑既人,好多野講,好多分享,又話邊間唔好幫襯,邊間d野抵呀咁;但我成日問佢,佢結婚幾年囉喎,d料仲up唔update架,哈哈!講講下先知,原來佢咪係除夕時跟elsa david過黎同我地一齊倒數個family!嘩,我真係對佢地個樣一d印象都無呢,只係記得有個BB;仲要係呀健黎過碌一次齡添架,我都係冇印象,真係失禮晒!!
今日試左個麥記芝麻新地啦,唔知對白頭髮有冇幫助呢?嘻嘻~~
去緊會展時,係灣仔天橋下剛有樂隊經過,打晒鼓吹晒喇叭咁,呯拎嘭隆,我以為有咩表演;點知原來係法輪功遊行,咁都得?乜宜家遊行會有樂隊打頭陣開路咁架?真係R晒頭!
行完婚紗展後,時間尚早,諗住去TIMES UA睇街頭超人,我地坐叮叮去銅鑼灣,點知去度得返頭幾行,唯有放棄聽日先睇啦!之後行TIMES,夜晚又返返灣仔試間泰妃雞;我覺得呢度d雞多過旺角個間呢!仲有呀,個長髮姐姐好好人,我地落order時,同個男仔講個湯唔該比多d雞腳,個女仔就應左"好",而個男仔就應"盡量";點知黎到都係得一隻,擺明個男仔冇同廚房講啦,只係敷衍我地話盡量;我地咪同個女仔講,都冇多d雞腳既,個女仔就話轉頭"不"比我地,跟住係成碗雞腳咁拎出黎,有成五六隻呀!雞腳又唔係貴野,呢d先識做生意同待客以誠既態度麻!


text:
「教書」
過去幾年一直都係大學幫手教書,雖然只係每一個學年教一個同數據分析有關嘅科目,但係唔經唔覺嗰班學生都已經投入社會工作.當然好高興好多都有一個好嘅發展.其實教書就係咁,希望啲學生有一個好嘅出路,而近期都係唔同嘅場合見返自己嘅學生.雖然只係同佢哋相處咗十三個星期,加埋考試都係得四十幾個鐘,但係慶幸佢哋都會記得我!
「學生」
踏入七月真係好忙,因為每個星期都要教書.今個月教書真係變成自己嘅正職,而今日啱啱先幫谷歌嘅一個培育計劃做完數據分析嘅培訓.但係無估到咁都會撞到自己係大學嘅學生.我當然希望無悶親佢哋,因為佢哋已經對咗我成個學期,啱啱先畢業點知又走唔甩,又撞返我.希望佢哋唔好嫌我悶,嫌我講嚟講去都係嗰三篤屁啦!不過真係好開心佢哋都開始人生嘅新一頁!
「開心」
唔知係唔係因為之前係大學上堂嘅原因,今日見返嗰三個學生好似突然大個咗咁!其實好多時我都會係課室以外嘅地方見到佢哋,因為其實我哋嘅行業好細,一定有機會碰到面.又時見到佢哋個感覺真係好似睇住自己嘅小朋友長大,同時又開始覺得自己好老.如果你係我啲學生,見到我嘅時候不妨過嚟同我打咗招呼啦!因為見到你哋真係幾開心㗎!
Also published on Medium.


text:
星期五, 12月 06, 2013
大蘑菇茄子鹹魚醬煮肉碎
喺我呢豎食材唔多,
有時真係唔知買乜嘢餸嚟煮好,
又怕畀人投訴話食嚟食去都係嗰啲嘢,
( 雖然都未有收過投訴 ! )
但係都怕自己食到悶嘅 !
唯有轉吓囉 !
見大蘑菇同茄子都應該做到好朋友嘅,
就試吓加 D 手剁豬肉碎嚟整,
當然唔少得用埋鹹魚醬一齊嚟煮啦 !
估唔到又確係幾好食喎 !
咁就啱晒喜歡撈汁嘅細囡豬啦 !
星期四, 12月 05, 2013
換對新嘅 !
細豬小姐九月尾生日嗰時同表姐 Shopping 喺 Clarks 買咗一對短靴,
佢好鍾意呢個款,
點知啱尺碼嘅又係最後一對 !
唔知佢當時係咪太開心,
所以就無睇清楚對靴有無問題就買咗嘞 !
點知到佢上個月攞嚟著先發現對靴有一邊爆咗線 !
打電話問表姐男友 Steve (佢係 Clarks 嘅高層),
收據又唔知點解會喺佢度?
佢又話飯聚嗰陣帶畀佢睇吓,
當時仲以為佢幫手攞返去換對新嘅 !
點知佢都係話叫我哋自己拎去分店換 !
擾攘多時;
終於上個月尾細豬小姐攞咗去屋企嘅分店換,
原來呢間分店又無賣呢款短靴喎 !
不過店員二話不說就打電話去貨倉查詢,
最終新靴由貨倉直接寄嚟 !
唔使三日就收到新貨喇 ~ ~ ~
細豬小姐終於有新靴著嘞 !
星期三, 12月 04, 2013
兩個胃??
( 1 - 12 - 2013 ) 星期日
朝早同細囡豬補完習無咩地方想去,
咁我哋兩個就去咗 Fleet 飲茶 !
差唔多一點鐘先去到 "水天" ,
又無車位;
唯有泊遠 D 啦 !
唔好畀 D 相誤導呀 !
第一轉其實只係 Order 咗 6 碟點心咋 !
呢度有即拉嘅腸粉,
仲有細囡豬嘅至愛 " 炸兩 " ;
真係好滑㗎 !
芋角就油膩咗 D,
而且有人又話太飽,
食唔落 " 芋角 " !
點知有人要叫甜品嚟食 ~ ~ ~
有人竟然就食得落兩個蛋撻仔喎 !
唔通佢真係有兩個胃嘅?
星期二, 12月 03, 2013
長期做減價
上星期六放咗中文學校就返咗屋企附近揾嘢食 !
天寒地凍,
唔想行太遠,
去 Crab & Dragon 食個 Lunch 就算 !
細豬小姐話呢個雞胸肉唔係太乾喎 !
我就鍾意食呢個辣牛肉,
但係就一啲都唔辣 ~ ~ ~
細豬小姐就係鍾意咁樣攪碟嘢嚟食嘞 !
臨近十二月都唔係太多人喺商場買禮物,
唔知 D 人係咪留番最後個幾日先嚟衝刺呢?
我哋就喺暑假嗰時已經喺香港買定聖誕禮物嚕 !
只係要幫我二家姐買呢隻魚油丸就要揾多幾間喇 !
事關呢隻魚油丸長期做減價,
而又唔係有太多貨 !
星期六, 11月 30, 2013
何需向外求 ?
燒豬髀除咗做 Wrap 之外,
我就鍾意將條燒豬髀骨用嚟煲粥 !
仲預早浸定 D 江瑤柱;
當然會加埋 DIY 鹹蛋一齊煲啦 !
唔使一個鐘就有靚粥食喇 !
再嚟多一個肉絲炒麵,
美食又何須向外求呢 ?
訂閱: 文章 (Atom)


text:
黎到栢林第二日係星期五, 阿綠朝早一早去左上堂, 我瞓到8點已經醒左, 無法再入睡下唯有起身準備下日常需要嘅野. 有去過歐洲都知呢度嘅水都係硬水, 充滿礦物質之餘仲有氣, 超市都有水壺連濾心賣, 作為一個水桶嘅我當然要儲啲水黎飲, 不過我冇煲滾再濾, 只因不想等, 自我良好地認為這種硬水根本不利細菌生長. (後來自己租屋後有時間又回復煲水的習慣). 水以外就係download番鐵路導航app, 鐵路網絡圖, 天氣app等等.
出發前係facebook個德國WH group出左南德楚格峰嘅行程招募團友, 因為諗住行條難行啲嘅路所以都估好難搵人join. 結果有位女生應左我機, 咁就相約呢日係alexanderplatz見面傾下行程. 因為佢要番工所以我等阿綠放學後先食lunch再去burger king等. 德國嘅burgerking就好似香港嘅麥記, 周圍都有, 但一啲都唔平…冇耐呢位勇敢嘅女生Cherry現身了, 我地傾左陣發現都要搵多啲資料, 跟著去decathlon買睡袋和via farrata裝備, 又唔覺意毒到多個人悿 =P
買完裝備又再去超市補給, 要買埋星期日嘅食物, 因為大部份超市商鋪係星期日都唔開. 人少嘅關係, 我地都唔會買好多野免得食唔哂變壞, 所以一個星期幾乎有4日都要去超市買野. 到達第二天, 瞓得麻麻地, 時差未過, 晏晝個人已經攰攰地, 雖然飲左杯starbuck咖啡, 但都仲有種昏昏沉沉嘅感覺, 食完晚飯沖完涼就瞓.
第三日阿綠約左佢德文堂嘅同學一齊去栢林最高嘅山–魔鬼山. 魔鬼山(Teufelsberg)係栢林西面離市區唔遠, 搭S3或者S75去到Heerstraße站再步行15分鐘去到山下. 其實魔鬼山只係一座80米高(海拔120米)嘅小丘, 但已經係栢林最高嘅山地, 作為山系嘅我估唔到咁快就有山行, 但係未熱身已經去到山頂. 正當大家黎到一個草原嘅時候, 發現魔鬼山嘅標記兩個白色波波係正我地對面, 後來查番我地只係上左旁邊嘅紙鳶山(Drachenberg). 草原已經夠高望到栢林嘅周圍, 我地都放低背囊周圍影下相.
休息一陣我地再行過去魔鬼山, 我因為貪玩鏟左落紙鳶山要搵番上魔鬼山條路. 路好易搵, 因為周圍都有人踩單車嘅痕跡, 方向正確就冇問題. 途中經過一舊大石頭, 發現原來係一個7~8米高嘅人工攀石場, 仲有個爸爸係度教緊佢個仔lead climb, 非常興奮, 我專登帶左攀石鞋同安全帶黎德國呢! 不過…冇人belay我除非free climb, 否則都係有得睇冇得玩.
流完口水繼續向上行, 路很闊, 不時有人踩單車, 但似乎為左遷就單車斜度好細, 我地中途搵個位直cut上去一條鐵絲網旁邊嘅路. 沿住鐵絲網行都係遮天大樹唔見波波嘅踪影, 問下人其實方向岩只係未到. 去左波波所在嘅設施發現就黎開始果個係15歐嘅2個鐘tour, 若果唔跟tour係唔准人入去, 我地決定向下走搵地方食下野等到2個鐘後嘅7歐1個鐘tour.
野餐嘅時候大家吹下水好快就過左兩個鐘, 再走上去跟tour, 魔鬼山嘅兩個波波並唔係天文台, 而係二戰後西德美國用黎竊聴東德嘅設施, 魔鬼山原身係納粹軍事科技學校, 盟軍原本想炸左佢但發覺佢起得好實淨, 於事佢地用戰爭造成嘅瓦礫埋左間學校, 成為栢林外圍其中一座由瓦礫堆成嘅小丘. 設施入面一如栢林城市入面, 有好多塗鴉, 而且好高水準, 色彩豐富非常細緻. 個tour其實有個guide帶住, 但佢只講德文, 我地唯有自己遊覽.
一路上到一個平台以為已經係最後, 點知完原可以上最高個波. 棟建築睇落好臨時嘅感覺, 用粗大嘅工字鐵為支架加上磚同水泥牆搭成, 但奇怪嘅係行上去嘅感覺好穩陣. 上到頂個波波入面好暗, 回音好大, 但有幅巨大嘅掃描畫左兩個人夾埋環抱住個波波內璧. 我地決定係度留耐啲同播下歌聽. 到我地落去嘅時候遇到下一團人, 個帶團嘅人即刻串我地, 你地又冇飛有冇印, 點解會係度呢, 不過佢見到我地當中有個靚女又突然認得見過我地喎, 無聊嘅冷笑話, 我仲想問番佢張飛佢個印係邊悿.
過左三日其實個人仲未有回復嘅感覺, 不過德國比較清新嘅空氣確實令人醒少少, 時差仍然在適應中, 好想飲咖啡…
其他嘅相係呢度 Teufelsberg


text:
本來諗住第一話寫出發或者準備嘅情況, 估唔上到飛機已經有件事想攞出黎寫, 咁就打個靚尖先.
執左成個禮拜屋兼入倉, 只係用左兩個鐘去執行李, 拖住殘留的軀殼去到機場都未有機會同朋友吹下水就趕住入閘, 十分缺乏出發應有嘅興奮.
去阿布扎比呢班機我坐係一個窗口位, 隔離係個略肥嘅中國籍男子 (唔使問點解, 總之一眼睇得出唔係香港人). 呢個人機上面乜都唔食, 一開頭淨係瞓覺, Dinner時間完佢先醒左, 好古怪地向前面張凳挨, 以為佢坐得唔舒服.
我食飽左就洽陣, 半醒嘅時候發覺佢摷緊個手提袋, 然後放到老遠(約前5,6行)嘅行李箱. 以為佢因為遲上機冇位擺先咁慘. 到我睇完套戲又洽左陣之後又見到佢係度摷手提袋, 咦, 今次放係個箱唔同左嘅. 我即時醒左, 當時機艙熄左燈好多人都瞓緊覺, 突然醒起之前係facebook睇過有人講試過係機艙唔見首飾, 密室失竊. 冇幾耐個男人去左廁所, 再出現嘅時候過左另外一邊嘅走廊開行李箱攞手提袋再行去廁所, 到果一刻我好肯定佢係想偷野!
就係我想搵個air crew講件事嘅時候佢又行緊返去擺番個袋, 然後跟手咁岩就到snack時間開番燈, 啲時間有冇咁準呀, 職業級!? 再諗清楚, 頭先熄燈佢挨前唔係坐得唔舒服, 而係搵target. 因為坐得比較靠近機艙中間廁所位而唔近crew準備食物果邊, 唯有等到派野飲嘅空姐過左我身邊先扮去果邊去廁所. 同一個crew講返件事, 後來有幾個crew都join埋一齊講左幾句, 原來果條友係有被tag左要特別留意, 可惜當時環境太黑睇唔到佢有冇係袋度攞野出黎, 苦無對證, 我又唔肯定佢係邊個行李箱攞過袋, 啲crew只可以同我講再有發生就再通知佢地. 結果? 到降落前都冇熄過燈, 條友大覺瞓.
之前睇過人講只係可以聯想下, 估唔到今次活生生就坐係我旁邊. 雖然我一啲都唔怕, 我個背囊太重, 自己攞都要雙手, 我亦都唔信佢敢係我隔離摷我背囊. 若果唔係今日個背囊太爆我都會攬住黎瞓覺, 始終部相機都要黐住自己先安心, 今次之後都係攬返住好啲. 落機時發覺佢摷過嘅行李箱坐果兩三排嘅人都係大陸人…自己人喎…


text:
聽聞有其他blogger話可以用"RSS訂閱功能"嚟代替, 莎拉就試一試啦. 試用咗幾日之後, 呢個RSS訂閱好似可以俾我check到邊個blogger有新既update, 但係就唔會好似以前咁send email俾你通知你有新update.
而RSS訂閱功能最大問題係, 佢係跟電腦既作訂閱 (有啲似Bookmark既形式), 所以佢係跟據你最後一次使用電腦瀏覽既記錄嚟作標準, 下一次開機使用電腦時, internet explorer會自動更新Check吓自你上一次瀏覽後, 已訂閱既blog有無update, 所以如果你係用另外一部電腦就睇唔到你既訂閱啦. 另一個問題係, 好似舊板既internet explore係無RRS訂閱Function呢. 不過點都好, 起碼好過無啦, 用住嚟頂咗先都好, 希望Yahoo可以俾番個舊有既訂閱功能我地啦.
2) 之後就會去到另外一板, click"訂閱此摘要"
3) 之後再click"訂閱" (在此可以rename訂閱既blog既display名字及存放位置)
如何檢查RSS訂閱有否update
1) 開啟"我的最愛" 內之另一folder "摘要".
2) 如任何blog有update, 訂閱之名稱會變成粗黑色字體(Bold), 及會顯示出update時間及update次數.


text:
2013/09/17
沙灘小dee dee
16 comments:
陶寶B想將沙放入口?HAHA, 好趣緻呀~~ReplyDeleteReplies
我見到佢個咀郁郁, 好似食咗少少沙, 佢真係好似想當砂糖咁食呀!Delete
陶寶B 真係一個summer beach boy呀, 一D都唔驚D沙~ReplyDeleteReplies
唔知係咪6月盛夏出世呢, 所以特別鐘意玩水及玩沙?!!! ^o^Delete
- Replies
佢唔曳既時候就幾可愛既,,,,>_<Delete
陶寶B唔怕沙, 好叻呀ReplyDeleteReplies
陶寶b真係無咩驚呢,,,個膽鬼c咁大呀Delete
陶寶b著泳褲個樣好得意, 成個麻甩仔咁,hahaReplyDeleteReplies
成個麻甩仔咁<------Haha, 笑c我呀,,,不過佢既行徑又真係好麻甩呢...Delete
陶寶B話太陽油好玩過的沙...hahahaReplyDeleteReplies
陶寶B絕對係對啲沙無咩興趣, 成日鐘意玩啲唔係玩具既嘢呢.Delete
陶寶B唔怕沙唔怕水好叻仔啊...ReplyDelete
大爺好怕沙, 一踩就話驚驚, 死都要著返對拖鞋..Replies
大爺去咁多次沙灘玩水, 應該好快會唔再驚踩沙架啦....Delete
- Replies
大家咁話, 月亮節快樂呀!Delete


text:
@ Day 2 Repulse Bay
朝早喺屋企hea,執吓野,小朋友玩吓玩具.
中午食完飯,就出發去沙灘
小檬係屋企唔瞓,爭取時間,坐車先瞓
妹妹食午飯之前已經瞓咗,點知坐車搖吓搖吓又瞓過
於是等車位嘅爸爸就陪住佢等佢瞓多一陣
我地就落沙灘放好野先
是日天朗氣清
人都唔算多
舅父有個超級快嘅電泵.好快就攪掂啲吹氣用品..沙灘床.
妹妹轉過頭就出場
係咁同我地揮手, 真係好似明星出場咁,
未瞓醒嘅佢,皺哂眉頭好好笑
小檬就要有啲時間warm up先可以落水
玩住沙先
行落去裝水
踩落啲沙到,佢地話好熱(其實係)
不過要鼓勵佢, 叫佢行快啲就冇事..
妹妹三點式出場~
小檬話喺到游吓水水先~
準備好可以落水喇
妹妹落水就冇問題,一放佢落去就自己玩
小檬就嘆吓張浮床先
婆婆幾開心
一家人玩水特別開心
小朋友又玩吓沙先
妹妹豬忽然間又怕沙
手指仔有啲都唔鍾意
媽媽喺呢個時候仲要人自拍
wakaka~
玩吓沙之後又落水水喇
唔使水抱試吓先
妹妹豬超級興奮完全唔驚
反觀小檬,又叫我地抱實..又呢又路
好在有舅父先有張海上全家幅~
妹妹豬都要試吓坐,佢仲爬嚟爬去..我仲驚過佢
成日B不離手,我都要relax吓~
舅父叫我扮吓好嘆,不過我忍唔住笑
坐喺浮床睇日落真係寫意
見舅父婆婆三個好溫馨
扮吓浪漫先
湊B團隊多人就有呢個好處,影張相都可以.
玩咗好耐喇..要上水
食吓餅餅,飲吓水水,休息一吓
小朋友就玩吓拋波波
入圈圈.
影返張大合照先.
湊B團隊4大2細,
人手好足夠啦啦隊(helper姐姐冇上鏡)
玩完沖身喇..舅父負責放氣(好彩個泵可以抽埋氣)
真係辛苦哂!
爸爸負責同小檬沖身,第一次喺呢啲沖身地方,
小檬見到啲女仔喺到,話要去男沖身室(咁啱果到好多女仔)
C到唔肯喺到沖,好在有一兩個男仔我就話男仔一行女仔一行..
先氹到佢,又唔肯用呢啲大花灑,唯有用水桶裝水淋佢..好煩~
妹妹呢就好好多,照頭淋...都冇事~叻叻
小朋友沖完就到我,完成就看住小朋友.
仲有啲時間影吓相.
小朋友又肚餓..又食啦~
而家影相整蠱做怪
抱著你
就覺得滿足~
開心的一天~


text:
Saturday, September 3, 2016
九州仲夏之旅 Day1
實在太懶了,暑假都過埋,但係積落好多野未寫,先寫返去旅行遊記先.呢次我地去左九州,其實今次去九州都係大半年前換成功換機票至有得去!我甫住國泰網好多次但從來換唔到,永遠Waiting到起飛日都未有,偏偏今次好早confirm到機位,農曆新年時已確認到.點知九州大地震,原先目的地係熊本同阿蘇都被迫要取消了.本來都有諗過未出飛票轉地方,但係好多其他地方都滿坐,加上當支持下當地旅遊業啦,繼續成行了!
呢次係去左日本咁多地方都未去過既九州,第一站係博多!第一間酒店係博多Blossom好近博多站
房間都比東京酒店大好多!
因為飛機delay了,本來11點機變左成1點先起飛,來到已近傍晚了!呢幾日可能係祗園山笠祭,博多站門口有一大座花車,我地幾大都影下相先!
後面咁大座花車據講係由男士們肩托重達1噸的祭禮用大花車(名為“山笠”),全速跑過博多市內.由七月一至十五日,最後一晚會玩到零晨,可惜15晚我地會去左別府,所以無緣見到了.
第一晚我地留係博多站行下,因為淨係眼見呢度有幾間百貨有又好多野食咁.但第一時間我地落左百貨超市買左d野食過下口癮,個拖羅卷超抵食,好正添呀!!阿蘇係農場,照計佢出d奶唔差得去邊啦!
反而百貨就無咩野買囉,我地第一晚無收獲
上到百貨頂樓有好多食市,我地第一晚揀左食火煱,見到呢間餐廳d牛好似幾正
碟牛真係幾靚,不過份量唔算大
有3款湯底,豆乳,sukiyaki,同清湯選擇,我地揀左sukiyaki壽喜燒.待應仲幫我地用肉卷住d蔥來吃
其實我地只叫了兩個餐,但係有白飯有麵所以最後都飽飽的
回酒店時,晚上著燈後既山笠好靚呢!
Subscribe to: Posts (Atom)


text:
第十八天
今日天氣繼續唔多好,冇左之前見到既藍天白雲,但我又唔覺得有咩失望,係古城行下hea下,
同狗仔玩下,出去食個飯又睇下電視,一日時間話咁快就過;諗諗下而家都唔似係旅行,似渡假多啲...旅行又好渡假又好總之開心就得啦;客棧係包早餐,之前
日日都掛住去玩冇食到,今日終於有機會品嚐一下,簡單既豆漿油炸鬼,最重要係有兩隻得意小狗陪住一齊食

第十七天
一早醒來,依然收到消息仲未可以前住香格里拉,今日有咩可以做呢?麗江最出名就係玉龍雪山,
不過諗過玉龍雪山消費唔平,去一去就要用五百蚊,加上自己比較鐘意香格里拉既雪山,所以暫時放棄玉龍雪山;既然唔去玉龍雪山,就去麗江另一個比較出名既地方--拉市海;去拉市海途中可以清楚見到玉龍雪山

第十五天
又一個美麗早上,可以用一句歌詞形容當時心情,「藍藍天空高掛我的夢」,同一個天空竟然可以有咁大分別!去到雲南之前好多時都係見住灰朦朦天氣,就算藍天都未見過呢種藍,來到麗江我先真正認識真實既「藍天」

第十四天
終於等到出發去雲南既大日子,雲南可以話係我當時最想去既地方,所以放左最多時間﹑最多期望
係雲南呢片樂土之上;未到雲南之前經常都聽見好多人話雲南風景靚﹑天氣好,每次見到朋友影出來既靚相都諗有機會一定要去去雲南,所以無論點都好都要到雲南
走走;雲南有好多唔同少數民族居住,每一個民族都有各自特色,呢個亦係雲南另一個有趣地方;雲南睇落唔係好大,但唔同地方都有唔同特色﹑文化與氣候,好似
南部係熱帶雨林,北部係雪山峻嶺,一個雲南已經可以有唔同感覺,難怪咁多人都喜歡雲南;今次係第一次到雲南,對雲南認識唔多,所以就選擇最多人最易玩既雲南北部

第十三天
四川旅程最後一日,終於要去峨眉山;去峨眉山交通有少少複雜,要先到新南門車站上車,坐車到
峨嵋山汽車站,再轉兩程巴士到峨嵋山山腳報國寺汽車站,再要坐巴士上山,見到都覺得複雜,但冇辦法除左包車去之外就係咁複雜;未天光就由hostel坐的
士到新南門車站,好彩未天光好容易就上到車


text:
2014/10/05
今天有姨姨及姨丈相伴, 再加個特別嘉賓小狗Momo一齊玩, 第一站首先去三門仔既"皇朝漁苑"飲個茶先, 呢間酒家設有戶外檯, 所以好適合帶小狗來.
雖然係戶外不過都唔算好熱, 加上有怡人既海邊景色, 嘢食都特別好味道.
陶寶B近來飲茶既至愛點心係"燒賣", 陶寶B對食嘢好堅持, 佢唔係樣樣都會食, 有時想佢試吓食都耍手擰頭, 所以真係難得而家飲茶佢終於有款喜愛既點心了. 佢一個人可以鯨吞3粒燒賣, 真係人仔細細食量大大.
食飽飽就行一陣散步, 之後就出發去白石角海濱長廊放車(放電才真)喔.
上一次來吐露港呢條長廊還在興建中呢, 雖然今天係星期日, 不過係長廊既遊人真係唔多, 所以散吓步真係好舒服.
架immo三輪車平時除了在屋苑平台踩之外, 今次係第一次出車呀, 不過陶寶B係全程推車呢 (咁不用帶車出嚟啦).
今日除了陶寶B要放電, 小狗Momo都要放電呀, 既然你兩位都有共同目的, 咁陶寶B就負責拖住Momo去跑啦.
小狗與小朋友, 大家估吓邊一個會最快無電呢?! 答案係...........小狗Momo呀!!!
陶寶B就有如電兔金霸皇一樣, 電力十足, 就算攰了只要休息一陣又可以再玩過, 真係唔夠你玩呢. 食番支雪絛休息吓先!
MoMo你想唔想食呀?!
整日都係玩推車, 終於臨走前肯座上單車度踩吓啦, 不失今天嚟既目的係"放車". 好明顯陶寶B已經高大了, 佢座上車度時硬係覺得架車好似相對細了好多呢, 好懷念陶寶B細細個時成舊飯座係Immo時既傻豬樣.


text:
去旅行買手信是常識吧?唔使買比同事朋友,起碼都可以做個留念.不過去左咁多次旅行,你有無買過只係睇得,但其實唔係好用得的手信呢?Do姐去Shopping買嘅係閒明地€5,000的手額,睇黎大家同佢唔係好同level,所以小編只好搵啲應該收過唔少
(其實唔係好想要) 的手信.
1. 杯
屋企已經有幾十個杯,不過呢個永遠都係大熱,好在都見做有啲用,唯有比呀媽用住先啦.
2. I Love XX T-shirt
又唔係我去,你比件I Love KL t-shirt我,都唔知可以用係邊…..um 好似可以用黎做睡衣.
3. 鎖匙扣
另一大熱,除非有好多個袋,如果唔係都唔知可以用係邊?
4. 主題公園門券
呢個小編都未未收過,不過聽聞過唔少友人都有收過呢一類特別的東西.張飛已經用完,莫非你想我記住你幾時去過呢個Park?
5. 磁石貼
利申小編去度每一個地方都會買一塊磁石,當是紀念該次行程.不過唔知親友收到會有咩反應呢,睇黎要買個新雪櫃了…
以下呢兩個要開埋地方名,因為係當地著名「特產」來的:
6. 澳洲樹熊夾
如果你無收過,只不過係你未有friend 去澳洲啫.講真個樣幾趣緻,不過無咩實際用途.
7. 冰島空氣罐頭
呢個真係本世紀最震撼的手信!冰島最有名的當然係清新的空氣,所以連呢一樣都有得買.點樣先可以買番屋企呢?當地商人利用罐頭幾空氣存起,做法當然就係將蓋關上,入面自然已經係冰島空氣啦.不過返到屋企唔可以打開,因為一開就無了…..


text:
冬菇瑤柱蠔豉 - 今晚所有餸都係工人佢地自己諗 其餘就買媽咪鍾意食果 d 食呢餐飯 真係好多好多感觸 ~~~~~~~~~~
燒鴨 (半隻)
我覺得工人擺得好靚
燒腩仔 (半斤)
滷水雞翼
煎釀孖寶
雲耳炒西芹
白菜豆腐魚湯
( 9-MAY-2016 MON )
呢排瞓得都唔好 所以成日都唔想起身咁 但一醒嘅時候 又唔想合番埋對眼 ~~~~~~
有 d 餓 咁食芝蛋治啦 食咗細半件已經好鬼飽添 好在今朝又早到咗 可以慢慢食呢 ~
菇場忙下停下 時間都好快過 ~
Lunch time 出去買包糖 之後又行下一田 再買 2 盒 tempo 紙巾就買燒賣粉果番菇場食 果下又係好想食 之後又唔想食咁囉 ~
放工去買乳豬同燒鴨 又係無乳豬 咁唯有買燒腩仔啦 ~
買完就番媽咪屋企 今晚家姐工人都黎埋 咁都好 等媽咪工人無咁驚 ~~~~
里奧大人今晚 7 點半放工 係咁叫佢記得自己食 唔係等埋我就搞笑喇 ~
我沖埋涼就等食 家姐 8 點先番到屋企 一路食一路傾 差唔多 8 點 40 分 我叫佢唔好講喇 快 d 食 因為 8 點 45 分到 9 點呢段時間要擺好 d 食物呢 ~
真係唔知媽咪係咪番咗黎 定係家姐開包果汁唧咗出黎 因為個盒係扁咗 同埋啜飲筒位置有幾滴果汁 媽咪工人特登開一包新嘅出黎 仲話如果我地就咁唧出黎 個盒唔會扁 係都話媽咪番黎飲 哈哈 ~
佢地洗埋碗 家姐就沖涼 之後到佢地沖涼 搞掂哂就一齊睇電視 睇到 12 點一齊瞓 我話媽咪今晚 1 點至 4 點番黎 但唔駛驚 唔好郁就得喇 同埋唔可以去廁所 哈 ~
1 隻滷水鵝 @ 唯豐潮州鹵味專門店 - 食咗 1/3 其他我拎走啦 媽咪根本食唔到咁多
鵝掌翼 + 鵝腸 + 豆腐 - 又係食咗 1/3 咋 又係要我拎走
蒸鮑魚 - 媽咪話罐鮑魚要 $400 對我黎講真係覺得貴架 同埋我又唔鍾意食鮑魚嘅 不過媽咪話難得里奧大人一齊食飯 所以開黎食喎 但其實都唔駛開啦 1 隻鵝根本一定食唔哂
炒蜆 - 我又係同媽咪講話根本唔駛煮啦 哈
炒合掌瓜
( 14-MAR-2015 SAT )
今朝 7 點 40 分起身 但星期六真係做咩都 meme 摩摩 所以 8 點 10 分先出門口 無諗過咁遲添 ~
好在今日好快有 van 仔 所以有好多時間食早餐喇 ~
實在太好喇 菇場唔忙 咁又可以 load 喇 load 到放工 呵 ~
今日要拎電飯煲比 fat fat 所以同里奧大人 join 埋喺鑽石山地鐵站等喇 ~
出到深水埗都差唔多 1 點 45 分 咁食埋嘢先去 fat fat 屋企 lu ~
札肉肉碎金邊粉
泰國海南雞飯
去到 fat fat 屋企即刻換電飯煲 之後再整好 d 膠墊 因為電飯煲要用海棉百潔布 但 fat fat 屋企無呢 d 所以同里奧大人再落去買 搞掂哂都 4 點半 咁原來頭先 fat fat 走去九龍城買滷水鵝同魚比媽咪 咁即係我地一定要番媽咪屋企 本來諗住探完 fat fat 就去探婆婆 不過里奧大人話探完 fat fat 先打比婆婆 好在真係無一早約定婆婆咋 唔係一定要 cancel 啦 ~
坐巴士去媽咪屋企 差唔多 6 點就到 6 點 45 分左右食飯 家姐喉嚨痛 所以唔黎 如果一齊食就更加好呢 因為太多餸 食唔哂 哈哈 ~
差唔多 8 點幾就走喇 我個袋好重呀 所以行咗 1 個圈晨運徑就番屋企 lu ~
番到屋企即開機洗衫 之後沖埋涼就睇戲 無諗過咁血腥 但又想睇囉 所以諗瞓前要睇 just for laugh 笑番下 唔想今晚發惡夢呀 ~
睇完都 12 點幾 要瞓喇 ~
( 13-APR-2014 SUN )
今朝 8 點電話響 係媽咪打黎 聽佢把聲好精神 仲以為佢叫我去鴻星飲早茶 點知原來佢話頭暈 叫我去佢屋企陪佢 咁我即刻刷牙洗臉出門口喇 之後再飛去打的 到我頭暈腳軟 哈 ~
去到媽咪屋企即問佢有無喘啦 之後佢話有小小 但個頭就好暈 咁我話入醫院喇 即 call 平安鐘 等多 10 分鐘 白車都到 lu ~
救護員叔叔問媽咪咩事啦 媽咪話咁咁咁 之後話頭先聽完收音機 聽到腎病會腰痛 依樣痛果樣痛咁 聽聽下好驚喎 咁救護員叔叔咪話佢心理病多 d 我直頭話係嚴重果隻添啦 量佢血壓又高 我叫佢地唔駛驚 因為媽咪見到你地驚丫嘛 所以血壓咪高囉 次次都係咁 ~
上到救護車 check 哂所有嘢就開車喇 ~
今次只係去分流房睇醫生 醫生話媽咪對腳無腫 血氧又好好 唔似哮喘 應該係耳水不平衡 所以幫佢打枝止暈針 再比 d 藥拎番屋企就得 lu 唔駛入院 感恩呢 ~
因為我初初諗住媽咪要入院 所以拎埋 d 日用品呀 廁紙紙巾咁啦 又帶埋外套同拐杖 一袋二袋 又推住輪椅 咁婆婆之前打咗 2 次我都唔聽啦 因為見緊醫生 無理由聽電話家嘛 之後我入 lift 又打黎 講真 我真係覺得好煩 我話依家唔得閒一陣打比佢 之後去到藥房 電話又響 原來係里奧大人 咁我會聽啦 因為我要約佢番媽咪屋企 講完之後我打比家姐 話媽咪唔駛入院 佢話婆婆頭先打比佢 話有個人講話唔得閒唔傾住 問係工人定係我喎 叫家姐打比我問咩事 家姐同我講話人地都話唔得閒 咁做咩仲要打 我知妳關心媽咪 但人地做緊嘢 妳係咁打黎真係好煩囉 ~
咁等拎藥期間 媽咪話平時去遠 d 嘅公園做運動 咁一陣去近小小嘅公園做運動 我話妳仲做咩運動呀 頭暈仲做運動 ?! 之後佢話咁講啫 我話都唔知妳講黎做咩 而妳講緊嘅係一陣妳係會做運動囉 佢話我誤會佢意思喎 咁我其實都想發火架喇 不過忍住 我話一陣將妳呢兩句說話同里奧大人 & 家姐講 睇下妳想講嘅意思係咩囉 ~
咁我約好里奧大人喺媽咪屋企樓下等 因為要行段路先番屋企 又無輪椅喎 所以叫媽咪企一陣先 之後我扶佢行啦 佢無啦啦 fing 開我隻手呀 呢下我即發顛呀 我話我係妳個女 我都覺得妳勁無禮貌好得人憎 人地扶妳 妳唔駛人扶 講話唔駛咪得囉 做咩 fing 開人隻手呀 之後我都唔鬼彩佢 去管理處借咗張椅比佢坐 我就即行開打比家姐 話媽咪 fing 開我隻手好無禮貌呀 真係火都黎 ~
咁反正等緊里奧大人 咁我上屋企推張輪椅落樓啦 一落到去已經見到里奧大人 lu 咁就一齊上屋企 因為已經 10 點幾喇 咁我叫里奧大人陪媽咪 我落去麥當勞買早餐番屋企食 餓呀 ~
今日原來 plan 好拜爸爸 之後行街再拜老爺奶奶 不過計劃有變喇 我要全日陪住媽咪呢 ~
12 點同里奧大人一齊落去買飯比媽咪 同埋順便去家品店買個熱水壺比媽咪 之後里奧大人同我講 話佢見到媽咪嘅時候 問佢有無嘢 媽咪話只係頭暈暈 之後話我發脾氣唔彩佢呀 話 fing 開隻手係因為唔知邊個拖佢喎 咁咁咁咁 之後里奧大人咪話唔想人拖都唔應該咁 fing 開人隻手 咁我問里奧大人咁媽咪講嘅時候係驚定係好惡話我先 佢話媽咪個樣係驚 咁係喎 我事實真係無錯喎 ~
里奧大人約咗屋企人 3 點半集合 所以 1 點 45 分就同佢落附近餐廳食 lunch 食食下佢屋企人又話改 4 點 咁好啦 食完番上屋企抖陣 佢差唔多 2 點半就出發 我送佢搭車 順便買杯凍啡 relax 哈 ~
味菜牛柳絲炒麵 好味呀
今日上上落落 又早起身 其實攰 不過又瞓唔着 ~
差唔多 6 點就去買飯比媽咪 番到屋企里奧大人就打黎 話差唔多番到黎 咁我抖咗陣又要落番去一齊買飯食 今晚勁想食咖哩 所以去大家樂買飯喇 ~
好感恩媽咪之後無咁頭暈 仍都好感恩里奧大人陪我頻頻樸樸 舒緩一下我嘅情緒 ~
工人 8 點番到屋企 咁我同里奧大人都功成身退喇 ~
我就番屋企沖涼先 里奧大人就去徑步 ~
睇埋心計 我 11 點自己瞓先喇 今日好鬼攰呢 ~
蒸鮑魚仔
炸乳鴿 ( 外賣 )
叉燒 ( 外賣 ) - 因為媽咪唔知家姐會番黎 所以我同家姐講話媽咪買咗叉燒 仲話食唔哂叫我拎走 @@ 家姐好愕然啦 因為佢知我都唔鍾意食叉燒嘅 估唔到媽咪都買喎
烚菜心 / 冬瓜 / 淮山
髮菜眉豆蠔豉瘦肉湯
楊桃 / 台灣柑
( 14-MAR-2014 FRI )
又 happy friday 喇 今日里奧大人唔駛上大陸 我仲 happy 因為唔想佢頻頻樸樸嘛 ~
唔知係咪真係早瞓關係 發 d 夢都開心 d 架 尋晚夢見好靚好靚嘅海底世界 同埋聞到好香嘅食物添呀 ~
早餐食芝腿治烘底 細細個食片裝芝士真係覺得鹹架 依家 d 芝士真係無味 唉 不過都慶幸食過有鹹味嘅芝士嘅 ~
菇場唔太忙 又可以 skype 其實我以前打中文字係超級慢 仲要慢慢睇 keyboard d 碼 依家 keyboard 無碼都無問題 都記得哂 d 咩位置 有時里奧大人問我 d 字 我直頭講得出咩碼第幾頁第幾個添呀 佢覺得我好勁 其實因為佢問果 d 字 我成日打呢 哈哈 ~
Lunch time 出去買酸辣米線番菇場食 居然見到陽光 實在太開心喇 ~
我買咗 2 包 $5.5 一包好似好抵咁 咁問家姐要唔要 但我係咁講 Tam Tam 家姐都唔知我講咩 後尾我睇番原來係 Tim Tam 笑爆咀
打比家姐 佢話姐夫今日 2 點可以出院喇 感恩感恩 同埋佢今晚可以番媽咪屋企食飯呢 ~
放工即走喇 本來家姐同媽咪講話今晚開 OT 唔番黎食 其實唔想同媽咪講話姐夫入咗院要佢掂心 咁我朝早仲同媽咪講話 6 點半可以開飯 依家唔得啦 起碼要 6 點 45 分 同埋唔講比媽咪知 嚇下佢 哈哈 所以我同媽咪講話好飽 要晏 d 先開飯 其實係想等埋家姐一齊開飯呢 ~
媽咪啱啱 "北" 湯比我 咁啱家姐番黎 好在我一早叫佢細細力開門 最搞笑係媽咪居然好專注 "北" 湯 完全唔知家姐番黎 我叫家姐拿拿聲坐我個位扮我飲湯 之後媽咪一出黎 個樣都嚇咗一嚇呀 話點解會係家姐 笑爆咀 本來家姐話想呢入廁所 不過我話唔好啦 一開門黑媽媽見到個人 真係好鬼驚囉 ~
食完飯就食生果 又比我見到楊桃 真係火都黎 因為食楊桃係最傷腎 媽咪個腎之前唔係咁好 不過依家就無事 但我之前已經叫佢唔好買黎食 佢都成日買 之後我話是但妳啦 妳鍾意食就食啦 我無咁好氣理妳 ~
之後講完又覺得自己好衰 所以同媽咪講對唔住 不過我真係好擔心媽咪家嘛 但硬係控制唔到情緒 好在媽咪又唔會出聲鬧我 唔係實家嘈屋閉 之後媽咪自己都講 依家會好錫身體 唔敢亂食嘢 因為為咗我地 話如果無咗我地 佢就咩都照食 唔理架喇 咁我同媽咪講 就算無我地 都要好好珍惜身體架 ~
差唔多 8 點半就同家姐走喇 咁我打咗 3 次電話比里奧大人 佢都聽唔到 我心諗真係慘 咁夜仲要開會 點知我一入大堂 管理員同我講話里奧大人番咗黎無耐 我好愕然話 : " 下 ?! 佢番咗黎喇 ?!" 之後管理員仍都好愕然話 : 下 ?! 妳唔知佢番咗黎架 ?!" 我覺得好搞笑 佢好似講咗 d 秘密出黎咁 同埋佢仲以為我唔會煮飯 晚晚叫外賣喎 可能佢次次見到我夜番 里奧大人又買外賣 比佢錯覺啦 ~
一入屋就話鬼里奧大人啦 唔聽電話 仲見到食剩嘅薯條 佢話想掉喎 不過我話我要食 嘻嘻 ~
估唔到佢仲開埋機洗衫 咁我可以即刻煲中藥呢 ~
沖埋涼就睇 "守業者" 因為想睇下邊個殺死 2 小姐 媽咪頭先話係麥包殺嘅 講到似層層架 所以我同家姐都信 我因為唔係成日睇 所以更加信 ~
咁最後知道唔係麥包殺嘅 咁等廣告時間就打比媽咪啦 同佢講話麥包唔係兇手喎 頭先講到似層層 咁啱家姐又打比我 不過我無聽啦 之後同媽咪傾完就再打番比家姐 佢第一句又係話原來麥包唔係兇手 同埋佢話都同媽咪講咗 我話我頭先都同媽咪講咗喎 咁原來佢打比我之前已經打咗比媽咪 咁媽咪收咗線 又收到我電話 我地之後笑爆咀啦 媽咪真係慘 車輪戰比我地話 之後里奧大人都覺得好笑 不過加多句我地好無聊 哈哈 ~
又睇心計喇 睇開就想睇 今晚 11 點幾先瞓呀 好在聽朝 8 點起身 咁都好 d 囉 ~
蒸多寶魚 加埋蝦乾同白飯魚一齊蒸
炸乳鴿 ( 外賣 )
白切雞 ( 外賣 )
炒菠菜
青紅蘿蔔無花果豬筒骨湯 - 今次我叫媽咪問家姐工人點煲呀 終於有正常嘅味道啦 勁開心 哈
大樹菠蘿
( 7-MAR-2014 FRI )
終於 happy friday 喇 如果聽日 off 就好啦 ~
今朝食魚柳包 咁我要大火嘛 點知出黎嘅係燶嘅 黑色喎 點食呀 之後我聽到佢同師傅 d 對話 仲好叫我教佢點大火 唔係呀嘛 咁我話要正常算喇 之後阿姐話呢 d 包係唔知咩咩 所以好難大火 咁個師傅係咪一早就應該同我講唔可以大火 咁咪唔駛搞咁多嘢囉 我點知妳點整個包喎 ~
菇場忙咗陣呀 忙到 11 點 好似好快就 lunch 咁 唔錯唔錯 ~
Lunch 出去食牛腩河 之後再行陣就番菇場 lu ~
里奧大人唔駛上大陸 不過我都會番媽咪屋企食飯 同埋月頭最緊要番媽咪屋企食飯添呀 因為要比家用媽咪嘛 唔想成日心掛掛 ~
家姐又係 7 點番到屋企 佢同事去完北歐旅行 比咗 d 手信我添呀 勁開心 哈哈 有得食 ~
之前已經想試辣椒朱古力架喇 估唔到終於有得試
喺阿信屋買架 $6.9 咋 所以買包比家姐食
家姐最鍾意食 Panash 嘅 丹麥酥 所以間唔中都買比佢 氹佢開心 哈
家姐又買番比我 如果住附近就好啦 唔駛拎黎拎去
依家去媽咪屋企 除咗拎湯走之外 仲會拎埋生果 因為媽咪話 d 生果靚就會買埋我同家姐果份 所以我次次番到屋企 個膀頭都好痛呢 ~
差唔多 8 點 15 分就走喇 又比我喺巴士站見到家姐 家姐上次幾勁呀 佢一見我打比佢 佢即刻望住我個方向先聽電話 如果唔係就見唔到我架喇 今次就咁啱有人落車 我好開心咁叫家姐家姐 佢先知 人地唔知以為我痴線 哈哈 ~
番到屋企即開機洗衫 之後就沖涼 里奧大人差唔多 9 點半先番到屋企呀 慘 ~
睇完心計就瞓 lu 呢排天氣凍凍地 差唔多 11 點就會好眼瞓咁呢 ~
馬拉盞炒西蘭花蓮藕 - 好味道呀 好鍾意食馬拉盞嘅味道呢
泰式炸蝦餅配酸籽梅汁 - 又係好食 好彈牙架
蒜蓉越南牛油雞翼 - 無咩味喎
軟殼蟹蘋果沙律配芒果醬 - 好似次次黎都食 哈
泰式鮮蝦金邊粉 - 一路食一路傾 所以最後呢個金邊粉凍哂 變咗唔好食 哈
( 5-MAR-2014 WED )
今朝又係凍凍地同潮濕 好似好耐無見陽光咁喇 快 d 好天啦 個人無咁攰咁呢 ~
早餐又食番奶油多士 + 腿蛋 因為唔想食到咁飽 ~
番到菇場忙咗陣啦 對眼又濛又痛 所以最後都要滴眼藥水 等對眼無咁辛苦 ~
晏晝食包 家姐話好飽肚架喎 初初唔信架 不過原來真係好飽肚 食完個粟米包 再食朱古力酥 但食到一半已經好飽 加上我又飲埋肉汁 所以更加飽 ~
粟米包
朱古力卷
家姐叫我食粟米包要小心 d 因為會 "必" 哂 d 粟米出黎呀 果然無講大話 哈
放工即走喇 今晚約咗 CC 食飯 我成日以為約佢星期四食飯 因為之前約佢星期四嘛 不過佢唔得閒所以改星期三 咁好彩我星期二 skype 佢問佢記唔記得星期四食飯 佢話唔係改咗星期三咩 ?! 嘩 好彩佢講咋 唔係我記錯星期四呢 ~
佢 6 點 15 分先放工 所以我去無印買咗 d 零食 再去 Log-on 睇嘢 之後就走喇 ~
同 CC 一齊去睇 Hand Cream 咁佢話我 Boots 果支 Hand Cream 好香 咁我比埋佢啦 佢係都唔要 不過我話屋企真係好多 Hand Cream 幫我清緊 d 貨仲好啦 咁佢先肯要 哈 ~
Book 咗 6 點 45 分喺御泰坊食飯 呢間泰菜間唔中都會食 因為佢 d 水準好穩定 又坐得舒服 所以幾鍾意去呢間 依家多咗好多款新食品 但我無試啦 因為好多都係辣 但 CC 唔食得辣 話一 d 都唔辣得 食完個胃會痛喎 咁我話叫佢揀啦 揀唔辣真係好有難度 因為 Menu 90% 都係有隻辣椒嘛 哈 ~
食下傾下 真係唔覺唔覺都已經 9 點半 咁我地都走喇 今餐係 CC 請我食嘅生日飯 佢次次都好早約我食生日飯架 不過我次次都係遲過生日先食 但點都唔夠我勁啦 佢 8 月頭生日 我 10 月先請番佢 所以話今年 7 月要請佢食生日飯 唔想試過 8 月呀 ~
佢搭巴士 我就搭地鐵番屋企 今晚里奧大人 7 點 15 分就已經放工 我唔去街就起碼 8 點 15 分先放工 邪 ~
沖埋涼 再睇一集 "The Mentalist" 差唔多 11 點幾就瞓喇 天氣凍凍地 真係個人特別想瞓多 d 咁架 ~
喺無印買嘅零食 $10 一包都幾抵


text:
一朝上新居,見到honey之前自己跟o既兄弟太成品...噢,做乜d色咁o架,都唔係我要o既橄欖綠色!!我真係嬲嬲地o架,之前帶過honey睇過幾次姊妹裙,連成品都見過,仲自稱係我blog忠實fans,有咩理由我要o既橄欖綠都搞錯!!!好彩今日計劃番深圳一轉,唯有我親自去揀色,造過一批!!
一點上到深圳,先搞掂兄弟太,再去車窗簾,因為新屋都有基本家俬喇,唔想d家俬俾西斜o既太陽曬親!!除窗簾外仲車左兩個床頭cushion套同一個在架仔o既套,全部加埋720RMB,honey猛話覺得可以再平d,但我覺得OK!!
買完窗簾先去買我o既玩具,就係睇中一排o既'大陸iphone',Meizu M8,呢部機唔係山寨機o既,好正,1999RMB,外形同iphone差唔多,又係smart phone,認真平靚正!!終於可以有新機入晒d旅行資料入去去honeymoon喇!
買手機都搞o左成個鐘,五點,honey話又落雨笋崗又遠,點都唔肯陪我去埋,無法啦,咁仲未買o既結婚用品唯有遲d去金都買算啦!!
夜晚番新屋又抹屋,仲去日本城同實惠掃貸,因為星期六兄弟姊妹上o黎無理由紙杯同水都無得人飲嘛...一抹就搞到夜晚十一點半先走,但感覺仲係間屋好唔見得人...


text:
二十四年前,地產經紀遊說左丁山換樓,賣掉第一城千呎單位,搬上火炭山頂,穗禾苑對上山頭.當時有三個半新樓盤,景觀最好,遙望沙田馬場,十分開揚嘅係碧霞花園,睇完樓就想開票,但回心一諗,呢個係王德輝興建嘅住宅大廈,要落停車場睇睇.一睇就見到停車場天花露出鋼筋,地面有積水,於是打退堂鼓.
跟住代理帶去睇沙田渣甸山獨立屋,以當年價格,千六呎單位,頂硬上都供得起嘅,不過要再睇埋華翠園先.咦,以圖則及間隔而論,非常合意,不過同埋去睇樓嘅有家中長輩,佢好唔高興露台望正寶福山嘅「寶塔」,認為風水唔好,大力反對,於是三個單位都看而不買,代理大失所望.
好嘞,到咗1994年駿景園賣樓花,新地嘅老友捉左丁山去睇示範單位,又幾好喎,剛啱有一位師兄對風水甚有研究,佢話:「基本風水理論係無根之樓,即係駿景園下面係空洞嘅,火車不停在樓下移動,主「不聚財」,「有交易,無積蓄.」聽完佢講又三心兩意咯,後來卒之在1997之前賣去沙田第一城單位,改為租屋住,97金融風暴於己無損.
眨吓眼過咗咁多年,望番轉頭,為之啞然失笑.唔買碧霞花園係啱嘅,因為已證明碧霞樓價跑輸大市,升得慢.因風水理論,當年唔買華翠園,沙田渣甸山及駿景園,就係老襯咗,白白損失賺樓價機會.幾年前見到一位風水師傅,佢在電台做完節目之後同左丁山講起呢個問題,佢話:「以往確實係咁睇嘅,但我講風水多年,發覺用風水睇樓價,喺香港多數預測錯誤,再三思量,發覺香港地少人多,用番左兄熟悉嘅經濟理論解釋,香港人對住宅有鋼性需求,兇宅都會有人搶購,何況只係開窗見到寶福山?九龍市區夠多隱藏性骨灰龕啦,市區樓價咪又係咁升!講到住宅下有火車走來走去不聚財,喺香港係過時理論,因為最緊要係交通方便,有地鐵先至有人氣,每個地鐵站上蓋嘅樓盤都升值快過人,駿景園可能係升得最慢嘅一個屋苑.」呢位師傅可能已經睇化咗,與時並進.香港跑馬地墳場之一公里範圍內豪宅甚多,有邊間大廈住宅唔一路升值升到飛起㗎.香港市區樓價係在董伯伯時代跌得慘啫,2004年開始反彈至今,主要原因,除咗低息之外,係「粒粒皆辛苦」吖嘛,需求大供應追唔上,邊有人得閒理會風水.


text:
由於噚日太攰,今朝大家都瞓到9點幾先起身,梳洗後 call fount desk 送早餐嚟.早餐係酒店供應,用個盒仔裝住,裏面有兩個飯團同一盒仔旦卷同蔬菜,都幾好食架,食完就出發去五反田 Akachan.
去到都已經11點幾,掃咗d尿片奶粉 baby food 呢幾日用外,重買咗唔少衫仔玩具俾洛洛,當生日禮物啦.一輪 shopping 運動後我哋又肚餓啦,決定响 Akachan 樓下嘅和幸食炸豬扒,之前睇過人哋嘅 blog 講到好正咁,但我哋就覺得好麻麻.食飽再出發,跟住去池袋.
我哋其實最終意行池袋,貪夠集中,唔似新宿又亂又散,行咗西武 Muji 都買到嘢,再去埋さくらや買埋個 bb 用剪髮器,沿路去西友行超市,途經 Toyata 見到架 concept 車好型,好想入去睇吓,可惜已經閂咗門,唯有响隔住玻璃映吓相.
行到脚仔軟又係時候坐低食吓嘢抖抖,今晚我哋去居酒屋食晚飯.呢間居酒屋其實之前食開,佢哋嘅燒雞 pat pat 幾好味架!去到先叫咗兩杯大啤,再叫咗d串燒同小菜,好味又低食.其間洛洛死要飲啤酒,係咁意俾咗d佢「妹」吓,睇到d口架妹 e哇鬼叫,猛話佢得意,隻衰仔成機撩d姐姐玩,仲係咁同佢乾杯.老公話唔想迫尾班車,食完抖陣就返酒休息.


text:
30/07/2009 晴天定山溪 à 藻岩山à 札幌
(Part 1)
話說噚日check in時,個職員問我係咪自己揸車嚟,我話只係搭巴士,咁佢話如果係咁今日我哋走嘅時候可以坐酒店提供嘅免費巴士返去札幌,咁就緊係好啦!又可以慳返啲車錢,重可以慳返啲時間,因為公共巴士要站站停吖嘛!
咁一早起身浸完溫泉就去食早餐,之後重有啲時間四周圍行一陣添喎!
又搵多幾隻河童呀!
哩到有部自動售賣機賣印有河童嘅毛巾咖!¥200一條,我同大笨蛋一心諗住扭多幾條做記念,點知扭晒都係得三條咋!部機重唔知點解冇毛巾跌出嚟返而跌返¥200比我哋,真奇怪,所以我哋最後係用咗¥400就扭咗三條毛巾啦!
啲水好夠熱,好舒服呀!
哩到係定山溪案內所,有齊晒地圖同住宿資料咖!如果搵唔到住宿,哩到可以幫你搵咖!裡面職員識講英文同埋好鬼熱情咖!我都係好驚啲太熱情嘅對待,都唔知點應付好,可能自己唔係一個熱情嘅人啦!咁樣硬係周身唔聚財呀!
好啦!夠鐘返去搭車啦!
大部份工作人員都出嚟歡送我哋呀!
十個字到就返到札幌啦!快過搭巴士半個鐘呀!
嘩!今日幾好天!真係好曬呀!
我哋由JR車站行去西四丁目(近大通車駅),搭札幌市電
由西四丁目搭9個站去到ロープウェイ入口(Rope Railway)落車
間車外型好似香港嘅叮叮呀!
途中有個婆婆喺對面座位走嚟我面前,同我講咗堆日文,我估佢想問我哋去邊,於是我比我個schedule佢睇,啲字太細佢睇唔到,但佢都重不斷咁同我講嘢,我終於搵到個地圖指個站比佢睇,佢一見到就走去車頭推開啲人,然後喺個車頭個袋到攞咗三張couple比我哋,原來只要搭札幌市電去藻岩山,喺車到攞張couple,落車時比司機喺couple上打個洞,咁一陣坐覽車可慳返¥200咖!
婆婆真係好人呀!佢重要臨落車時提我哋下個站要落車啦!真係好感人啊!
落咗車都有好清楚嘅指示板教我哋行去覽車站
見到哩個牌又要轉上斜路啦!
到啦...到啦!
就係因為多得婆婆,原本¥1,100嘅票而家¥900就得啦!
哩隻係藻岩山嘅吉祥物呀!幾 cute!
啱啱好可以上車啦!
當覽車一開,真係嘩一聲叫咗出嚟呀!好靚呀!真係好靚呀!
藍天白雲,真係好靚呀!
見到 JR TOWER(兩節玉色嗰座) 呀!但係札幌塔就比啲大廈姐咗啊!
搭完覽車重要搭多程小巴先可以去到展望台啊!
藻岩山展望台
我日日都有上網睇哩到嘅風咖!但都係自己親眼睇靚好多啊!其實哩到係出名睇夜景咖!但我覺得日頭睇景會比夜晚好啊!
睇完嘢都係記念品店逗留咗好耐先走,大家都有收穫呀!
.....續


text:
功夫廣場
柯尊鼎教練昨日在香港泰拳冠軍爭奪戰中其學生勇奪女子組三條冠軍金腰帶
2016-10-23
榮獲2016叱吒武林傑出泰拳教練之柯尊鼎先生,其學生昨日在香港泰拳冠軍爭奪戰中勇奪女子組三條冠軍金腰帶!
下述轉載自柯尊鼎師傅fb!
今晚2016年香港泰拳冠軍爭奪戰,對拳館嚟講係豐收嘅一日,亦係令我又驚又喜嘅一日.自從乖女 Venus Tsang 受傷冇打比賽後,培養咗幾個新女拳手出嚟,同乖女及其他教練付出咗極大嘅心機同時間落去,終於幾個妹都漸漸獨當一面,由當初嘅死妹,到依家响同一日送咗三條金腰帶俾我,更幫我同我嘅團隊創下囊括女子A組所有級別拳王嘅佳績.真係飲得杯落.
尤其令我擔心嘅 阿Ling ,有非常高嘅實力嘅佢,往往因為心理質素而導致發揮得唔好,今次亦使我好擔心.但今日呢個衰女發揮到多少少出嚟,成功衛冕51kg女拳王,真係開心到想喊
Yu Yau Puii 係三個中我擔心最小嘅,因為佢係一個好有目標嘅女仔,好清楚自己想要啲乜,每次俾意見佢同安排練習俾佢,都必定盡力做到最好.呢一年嚟睇住魷魚一次又一次嘅突破進步,真心覺得佢應該會响泰拳路上走得更高更遠.Candy Wuu 灘欣今次自動衛冕,但我深知佢嘅實力係實至名歸嘅.嚟緊28/10會打一塲硬仗,一定要盡力去打呀.
並且非常感謝我嘅團隊教練,每日都陪我一齊去拼搏,希望日後可培訓出更多嘅精英!


text:
Tuesday, March 1, 2016
2月雜炒
實實在在太忙啦,工作上真係無停手,一停就又有野due, 原來唔寫一下就已經3月份,時間真係飛咁過呀. 咁睇住兩隻嘩鬼又真係幾快過,
個個weekend都快到一閃即逝咁. 本來上星期想出下街,但可惜我地無拿拿又作感冒,流哂鼻咁, 都係休息下好d. 呢d天氣,真係著多件又熱,著少件又凍,係咪真係玩c人呢!!!
今次來個雜炒,睇下佢地呢排做過d咩啦.
Belated新年快樂,祝大家有個健康快樂既猴年.
新年個幾日我parents來探我,我就抽左幾日去陪佢地,
不過佢地來得10 日都無,真係快閃黨咁,佢地返左hk我都唔覺,完全無感覺, 陰公!不過就因為佢地來我先有機會做自己野, 好似weekend要去整d野,佢都可以幫手睇一陣.
我地之後更完成左佢地兩個人張床,都係因為佢地係度,
有個人幫下手,先可以整得掂咋.
雖然間房未算係執好哂,但起碼都訓到, 你話佢地兩個share間房訓唔訓到,基本上訓得著,
但因為hannah姐訓得本身十分差,到12am左右就喊, 咁一個喊另一個又無可能訓到,所以個幾日真係好鬼攰. 所以呢排我地又同番hannah姐訓, 唉,算啦, 有時真係寧願有覺好訓算數. anyway, 呢個都算係大工程,我同老公整左成日架啦,條腰痛到呢.....
Hannah第一個award, 哈哈
我覺得好搞笑,雖然唔知真係點幫手,但起碼都有幫人既心,
都係一件好事. 不知不覺今年就4歲,呢個人仔咁快又大一年,真係時間不留人呢. 不過見到佢同亞妹健康長大,做媽媽既就真係安樂哂.
今年emma都要開始返學啦,媽媽希望佢聽老師話,
唔好咁曳曳豬就好啦!(係屋企係小霸王,夾住我地打架!!!)
Tuesday, February 16, 2016
情人節
Happy Valentine's day!
因為父母來既關係,我地情人節正日就陪佢地兩老,而都係因為佢地來,我同老公先可以有一晚可以自己撐枱腳,嘻嘻,真係好開心呀! 雖然真係一年都係得一次,但我同老公都好enjoy呀! 個晚老公安排左去一間日本餐廳,今次有D吾同既,係因為我地係食omakase, 即係所有都係廚房安排,對於我有選擇困難既人,又真係幾方便,哈哈! 雖然個晚天氣嚴寒,但有老公陪我度過第14個年頭既情人節,真係暖在心頭呀! 其實佢地有介紹D食物係咩,不過我都聽得吾清楚,總之就係好味啦,哈哈! 多謝老公送呢個大餐比我,雖然無花無card收,但呢餐咁鬼貴,算數啦,嘻嘻!
其實睇相,就知佢地用名貴食材,好似有魚子醬,有金薄,有燕窩,有和牛,有海膽...... 雖然貴,但真係好味呀,不過真係未必有下次呀!
因為父母來既關係,我地情人節正日就陪佢地兩老,而都係因為佢地來,我同老公先可以有一晚可以自己撐枱腳,嘻嘻,真係好開心呀! 雖然真係一年都係得一次,但我同老公都好enjoy呀! 個晚老公安排左去一間日本餐廳,今次有D吾同既,係因為我地係食omakase, 即係所有都係廚房安排,對於我有選擇困難既人,又真係幾方便,哈哈! 雖然個晚天氣嚴寒,但有老公陪我度過第14個年頭既情人節,真係暖在心頭呀! 其實佢地有介紹D食物係咩,不過我都聽得吾清楚,總之就係好味啦,哈哈! 多謝老公送呢個大餐比我,雖然無花無card收,但呢餐咁鬼貴,算數啦,嘻嘻!
其實睇相,就知佢地用名貴食材,好似有魚子醬,有金薄,有燕窩,有和牛,有海膽...... 雖然貴,但真係好味呀,不過真係未必有下次呀!
你地又估下呢餐幾錢? (估中無獎,哈哈!)
Thursday, January 28, 2016
人生第一次
又消失左一段日子啦,真係忙到無咩心機去寫blog, 返工 suppose 好得閒架嘛,但而家真係無時停呀! 而呢兩個星期做左人生既第一次, 就係第一次做陪審團. 來左美國一段日子,之前都有去過,但都係等,無選中我,但今次真係抽左好多人,所以我都無得走雞. 其實呢段時間, office 咁忙,係應該postpone 做, 但我同我老細講,佢地又無反應咁,咁我就做啦. 未做之前,我既impression 係可能會早走,同可能會好快完單 case, 但原來我所做既 grand jury, 同trial jury 係唔同, 係有好多唔同既case 你聽,之後你聽下d evidence 夠唔夠 charge 個個suspect, 如果夠既,就可以上 trial, 唔夠,我地就dismiss. 不過做左差不多兩星期,10 單有9 單都會上到 trial, 因為d evidence 實在太 obvious 啦.做左兩個星期, 覺得呢個世界好多人都會為左小小事而犯罪, 其中有d 真係好搞笑, 不過一樣米養百樣人, 實有d 人係怪怪地既.唔好以為做jury 好舒服, 我開頭以為都係hea 過,同可以早走,我記得第一日,我地聽case 聽到成7 點, 我返到屋企時已經差不多8 點,我99 仲以為我去左邊, 我邊有諗過會咁遲先得架,總覺得政府野,應該會好準時咁走,哈哈, 所以頭一星期,真係好難過, 日日都咁鬼遲走,咁夜返到去仲已經好攰,又要拿拿臨食野,又要幫佢地沖涼,我好多時都未沖涼就昏迷左,真係忙過返工呀,不過都總好過係court house 入面hea 過, 仲難頂呀!今個星期已經last week, 不過我覺得今次係一個幾好既experience, 接觸到好多唔同case, 聽過幾多人testify, 原來犯罪好難, 呢個世界好多camera, 真係做咩都有人睇到,哈哈. 你話啦,睇得咁清楚,又點可能唔入罪呢?
Friday, January 15, 2016
G&T班
呢邊讀書制度唔同香港,免費讀書係由4歲開始, 如果返preschool, 就要自己比錢. Hannah係兩歲半左右就去左 preschool, 個個月比$950 usd, 其實都幾拿利,但佢返學後又真係覺得佢學多左好多野,
所以都值得既. 下年既佢就可以入免費讀書program, 不過其實學校已經講到明,佢地個syllabus係玩, 無學野成份,唉,難怪d朋友講, 5歲讀kindergarden時,都係學番abc先, 怕其他小朋友咩都唔識(未讀過書個d), 因為5歲前個d都唔算係mandatory, 你可以選擇唔讀架. 我見Hannah學野都算ok, 同埋我晚晚都會比下功課佢做(係自己print d worksheet比佢), 咁所有就決定同佢去讀G&T class. G&T stand for gifted and talented, 中文翻譯為天才班, 其實都唔算係咩天才,只不過其他class d進度實在慢,所以就膽粗粗睇下hannah讀成點. 如果要考入天才班,2017 年1 月就要考,仲有一年左右,我相信都夠時間卦. 其實佢地個outline, 睇落去都唔易架, 不過如果考唔到我又唔會失望既,只要個女盡左力, 我覺得已經好滿足. hannah學校入面有個G&t early prep, 咁我又見咁方便,唔駛接完佢去第二度再送佢去第二度學野, 咁都ok呀,同埋佢本身就係學校入面, 只不過一個星期一日會留耐少少,咁都ok啦. 價錢方面都reasonable, $600 20 星期, 呢邊d價係咁上下呀.
呢排真係比學校榨乾左,12月個陣又話上 summer class要比錢先, 個度又$1850 (兩個月), 跟住個個月又$950, 而家上天才班又$600, 跟住又要報定下年hannah讀書 enrichment (下年本身係免費,但鐘數去到 3點左右,所以如果想個小朋友留到5 點,又要一個月$360, 佢仲要唔比個個月比錢,一比就要成年, 即係$3600, 呀,真係攞命呀!), 跟住又要準備emma下年9月入學,個度又$980, 唉, 難怪養一個小朋友要用4百萬啦.雖然呢d錢點都唔貴得個讀大學,
但我個個月咁嘔出來,真係癲左呀,仲有今年要返hk, 洗費又點少得呢,唉, 我都係日日食麵包做lunch算啦. 我仲未計wkend諗住同佢去學跳舞,而家咁, 我都要考慮下先啦,唉.
Monday, December 28, 2015
聖誕快樂!
懶到出汁既我,聖誕節前居然無點再寫blog, 真係懶人一個!而剛過既聖誕節都無任何特別,同係一家4口開開心心咁過,嘻嘻. 星期6就去左朋友家生日會,兩個都好well behave, 我都算係有安樂茶飯食下,哈哈! 雖然遲左少少,不過都希望大家有個開心既聖誕,同新一年大家健康快樂呀!
朋友個女兩歲生日,我地就去join佢地既生日party. 好開心呀,除左佢地兩個,我仲見到我個好朋友,嘻嘻,開心到暈!
呢D相,見證住佢地一齊長大,真係要好好珍惜呀!
Friday, December 11, 2015
第一次家長會
以前讀書時,我無咩印象有家長會呢樣野,成績表就有,同埋如果成績真係差,就要見家長. 今次係我第一次作為家長去既家長會,都係一個幾特別既experience, 同埋了解下hannah 係學校讀成咁. 雖然去接去送都會見到老師,但我地返工既,多數都係由6299 去接送,同埋就算我去接送,都唔會好多時間講到野,因為好趕.
早幾日已經有個evaluation, 其實我對佢學習上又唔太緊張,反正我知佢都學習緊,無咁大concern, 反而係, 佢係學校度有無同人相處有問題, 有無manner 個d 野重要d. 早幾日 evaluation, 果然academic 個d 唔太大問題,中英文對答如流,反而老師既comment 係佢既emotion 要work on it, 個下又真係幾難教. 生女又點會唔知女心肝, 佢係屋企脾氣臭係出哂名, 我係估唔到係學校時都會咁嚴重. 應該咁講,佢係一個好有routine 既人,你唔可以搞佢既野, 佢放係度既野就一定要放到90 度,如果你放錯左佢就會發脾氣, 算唔算係强迫症一種呢? 跟住,老師又話佢要做既野就一定要做到, 唔比佢佢就會發脾氣,不過老師都知佢脾性,起碼都唔會就住佢,佢發脾氣就由佢發陣,佢有時都會自己發完癲就唔發,有少少進步好過無啦. 其實個個小朋友都有難教既point, 希望大個會好d 啦. 今日去到,有個教music 既老師,同佢傾左一陣,真係比到d inspiration 我教hannah 學琴, 其實自己耐性唔係好,我知架,但佢教我用fun way 去教佢學琴,佢地年紀既小朋友,吸收力絕對勁過我地呀, 雖然唔係想做咩虎媽,但有時見佢wkend 係屋企hea 來hea 去,不如去學下野仲好啦. 6月會再有一個家長會,到時hannah 已經4歲,希望會有大進步啦!
Monday, December 7, 2015
預祝聖誕節快樂
好耐無蒲頭啦,真係懶到出汁,不過聖誕節來臨所以有好多準備,真係頭都大哂呀!
不過最最最最最開心係,我下年終於可以完成我個心願,一家大細返去香港一轉,yeah! 上幾個星期,見返香港機票平,就即係同老公講,跟住佢話真係好平,同埋吾想我再失望,決定返去一次.雖然,吾係話留好長時間,但見到屋企人幾面,我已經好開心了. 希望到時有機會約哂所有blog友仔見啦!
太耐無update, post下D女既相比大家睇下先啦
不過最最最最最開心係,我下年終於可以完成我個心願,一家大細返去香港一轉,yeah! 上幾個星期,見返香港機票平,就即係同老公講,跟住佢話真係好平,同埋吾想我再失望,決定返去一次.雖然,吾係話留好長時間,但見到屋企人幾面,我已經好開心了. 希望到時有機會約哂所有blog友仔見啦!
太耐無update, post下D女既相比大家睇下先啦
佢既至愛,yogurt, 不過佢pronounce得好差,yo耶yo耶咁
兩姐妹有新鞋穿,開心到暈呀,哈哈
聖誕樹,比小朋友見到前係咁
見到之後,所有禮物以為係自己,要拆,我就即刻收起,嚇得我.而個D波波......全部要向上移,佢地瘋狂得恐怖呀!
Subscribe to: Posts (Atom)


text:
無論公司規模大抑或小,辦公室政治基本上都係隨處可見,凡係有人嘅地方都必定會發生.如果能夠避得就避,當然就最好不過,但如果工作上係要同同事有所接觸,而佢地又成日好似同你對著幹,當你係乜都唔識嘅話,當然就絕對唔好受.
咁究竟點先至代表佢地認為你係超級愚蠢呢?如果你喺工作嘅時候發生以下12個情境,咁就或者意味左佢地真係當你好蠢好好蝦.
1. 冷嘲熱諷
相處嘅時候如果對方經常都只係一句起,兩句止,而且更加句句都帶有嘲諷嘅意味,咁就代表佢地唔太重視你嘅意見,更加有機會係低估你嘅能力.
2. 身體語言無禮
翻白眼,冷笑,恥笑,鄙視等等,呢啲一睇就知道係唔友善嘅身體語言,並且意味你嘅同時譏諷緊你.
3. 恥笑你
當你明明唔係講緊笑,而且仲要係好認真咁講緊自己意見嘅時候,你身邊嘅同事竟然無端端笑起上嚟.咁嘅狀況或者就代表左你喺同事堆當中,其實一直都係被認定為一個笑柄,無人重視過你,甚至有想侮辱你嘅想法.
4. 無視你
一旦被同事認定為愚蠢的話,基本上佢地就會認為所有嘅野都無需向你過問,亦都唔需要同你有任何交流.所以當辦公室裡有人無視你嘅時候,或者就代表左佢唔覺得需要將你放在眼內.
5. 經常發生口角
假如你嘅同事經常都對你吹毛求疵,又成日為左啲好小嘅事而同你有爭拗,咁呢個就一定唔係個好嘅徵兆,代表左佢地為求證明自己好醒而需要將你踩低.
6. 為你嘅成功感到意外
當你成功完美地完成某個工作項目,你所獲得嘅並唔係同事讚賞,而係被人投以奇異目光,甚至係敵視嘅眼神,咁或者就代表左你嘅同事從來都低估你嘅能力,覺得你根本無可能完成到你成功達成嘅任務.
7. 從來唔會叫你幫手
就算佢遇上乜野問題,需要搵人幫手都好,佢都一定唔會走嚟求你伸出援手.同樣地就算你主動提出幫忙嘅建議,佢地都會為之拒絕,全因佢地覺得你相當無能無野幫到手.
8. 拒絕伸出援手
喺工作上遇上任何問題,你身邊嘅同事同樣都係無動於衷,無諗過要幫你手.當然要判斷佢地係唔係真係當你好蠢而唔想幫你,首先就要睇下佢地係唔係手上真係有野忙緊而唔得閒幫你先啦!如果佢地真係兩手空空,無野做緊都唔幫你,或者佢地真係對你無乜善意.
9. 自嘲
如果你開始採取自嘲,貶低自己想得到其他同事認同,咁你就已經輸左而且仲真係會令你變得越嚟越蠢,只係識得迎合佢地意見.除此以外,自己貶低自己更加會令人容易佔你便宜,並且將你推向谷底.
10. 自視過高
除左自嘲之外,另一個會令其他同事不滿嘅就將有機會係你自視過高,經常自吹自擂.假如你真係有呢個習慣而且仲要係吹水唔抹咀的話,咁就有可能令其他同事覺得你非常愚蠢,唔喜歡同你有任何交流.
11. 怕自己出醜
好多時候因為怕自己出醜,唔少人遇上疑難都會唔敢提問.但其實根據Time報導,懂得喺適當時候發問,而且好學嘅人其實更為有能幹.
12. 成日講粗口
更甚嘅係如果你因為工作壓力而經常喺工作場所爆粗,咁可能就會影響左同事對你嘅觀感,覺得你身為成年人都唔識得分場合講應該講嘅說話.


text:
返屋企....Heater 壞咗
今次返媽咪屋企都幾多野做, 首先我媽咪間屋, 個heater壞咗. 要成日坐係屋企等d專人黎修理, 咁都好, 我可以留係屋企做下野, 周圍祙下野
, 幫下屋企洗下幾機衫
, 都唔知點解一間屋d野可以成日都拾唔完, 拾拾下, 個整heat 修理人員黎咗喇! 我當然會幫媽咪做翻譯, 我其實無所謂, 但我每次係依個情況, 我都會覺得d阿妹係唔會幫屋企,明知有外籍人士黎, 她們都唔會應門, 要媽咪叫一陣先去媽咪身邊做翻譯, 有時Mom想預約睇醫生, 我mom都會專登call 我, 叫我幫她
預約. d妹成日話等陣先幫
....所以,媽咪都唔知等到幾時. 可能係加拿大長大d小朋友係咁! 好喜歡擁有私人想法 and 空間喇.
到整返好個heater之後, 就同媽咪出街買餸, 媽咪沿途又話比我知屋企三部電視
,已經壞咗兩部, 無部睇得, 唔壞個部,係細營募, 我daddy又唔肯買, 因為我daddy少時間係加拿大, 所以, 他令願花費多d係香港. 所以,我都預咗近聖誕
會同媽咪周圍去睇電視機. 好彩,媽咪遲d會去旅行, 去成半個幾月, 媽咪同d Auntie 去歐州坐遊鄰,
都係對多一陣部細電視啫! 發覺媽咪自五妹入咗大學住埋係school residence之後, 我媽咪就成日去旅行, 連南美州d國家都去過. 我媽咪仲同我講諗住下年去邊度旅行添!! 我媽咪終於可以休息下,唔洗打理咁多家務, 同接接送送.
我每次返屋企媽咪都會為我煮d餸菜
, 今次,我媽咪煮咗餐dinner
. 最好有湯飲,因為自己煲
,就算跟足媽咪材料, 都無媽咪煲得咁好. 下次見媽咪都差唔多要聖誕先見到喇! 我係依日返屋企,我男朋友都有跟我返架, 仲食埋飯, 仲同我d妹玩咗幾倫nds 對打
!!玩到好夜先肯停!
屋企家常便飯...好簡單,但好味道...由其事葛湯.0
今次返去屋企,原來我阿姨早排去咗日本, 買咗手信託人攞黎比我地五姐妹. 我有條hello kitty 毛巾, 左手邊d文具, 係媽咪係過去嘅夏天,係日本買d文具,但成日唔記得比我,今次連埋阿姨d手信一齊比我! 0


text:
捐書
「捐書」對我黎講,係一個老話題,而且從來冇解決過.
依家本來已經少買實體書(相對而言),而且同細個果時既心態唔同,依家睇完既書,會希望keep返係度既大概只有30%.雖然我都唔係狂買書果類人,但耐唔耐積出黎既書都唔少.
就咁掉又唔多捨得,送比人?我好快發覺,原來自己身邊認識「會睇書」既人比率極低,都仲未提閱讀口味係咪相近呢d問題.成撚日有d人會話賣左佢咪得…如果你話逐本賣,晒心機時間勞心勞力我真係冇你咁on9,你話二手書店段斤稱,我試過,一樣晒心機時間體力「搬」到去鋪頭當收垃圾咁仲要睇佢面色!
最最重要係:我真心唔想用「賣」既方式黎解決,那怕係乜春慈善團體最中意搞果d乜鬼舊書義賣之類,限時限刻,而且同救世軍收書之類一樣係囉去賣.而我係希望本書可以「比到下一個人睇」(我發覺原來係冇幾多人明呢兩樣野有乜分別!).有人(not me)試過直接捐比市政局圖書館,結果發現係根本唔可行既(人地仲當你麻煩傻佬).
究竟香港有乜野真正可操作既方式黎送比真係會睇書既人,或者有需要既地方?咁多年黎我只真正試過一次,覺得係真係「滿足心願」既,就係舊年旺角佔領區果個「佔領圖書館」,其實我放左好多書落去架.呢次係唯一一次(其實我分好多次黎放,但姑且當佢一次)我覺得係接近我原意既捐贈,只有呢次.
有冇人試過其他做法?
(其中一個我目前心目中諗緊既係,香港d醫院,唔知會唔會有類似「圖書館」既地方(可能係非正式),放左d書黎比d住院病人囉去睇既.另外就係老人院,但係其實我相當懷疑老人院果d老人,仲會唔會睇書.而且我睇既書,相信亦唔適合d老野睇…)
2015年4月18日
捐書
捐書


text:
十一月三十日 天氣好得不能再好呀 Yeah!!!
楽しいTokyo -DAY TWO-御殿場-珍寶魚生船-富之湖
行完平和公園 媽咪同嗲地仲好陶醉呀 媽咪幾度發癲 : 好靚呀 好靚呀!!! 而yee ee更加癲到嚇屎人 拉住聰少跳舞 唉 點解我有d咁嘅屋企人嘅...公公婆婆就彼此依偎著...原來靚嘅風景真係令人咁開懷 titi仲細真係唔明呀...
車程唔洗10分鐘 就到到箱根嘅御殿場Premium outlet喇 聽小泉生講 呢個outlet有歐洲貨式 有美國貨式 當然都有日本貨式啦 媽咪之前做足功課 決定淨係去幾間店
第一間就係 Beams 之前媽咪同嗲地去日本都好鐘意掃 beams 佢地嗰陣去池袋 原宿d款多好多呀 可惜今次唔經 所以唯有喺度睇下有冇衫買比我啦 皇天不負有心人 媽咪成功搶左件好靚好型嘅衛衣比我 都係百幾蚊咋 佢仲搶左件110碼 希望著多一年都得嘛 喺佢地比緊錢嘅時候 我已經知道件野係我架喇 梗係啦 每次佢買衫比我 實會同我照鏡 我話"要" 佢先比錢架 見收銀靚仔比袋野媽咪 我就急不及待搶左去喇 yeah!! 靚靚 我最貪靚架喇....媽咪仲幫我喺beams櫥窗影張相呢 開心~
第二間就係GAP喇 一入到去 哇 d價錢都唔係好平咋喎 媽咪買左掛喺櫥窗嘅粉紅衛衣比我 二百蚊到 都ok丫 例牌地 合照一張....
第三間係媽咪必買嘅Miki House喺香港嘅Sogo有正貨 都真係好貴 所以一直以嚟我都係得一件A貨Miki House 嘅野 嚟到Miki House outlet d野依然好貴呀 對鞋都四百幾 媽咪買左個香港未見過嘅背囊比我 超型超靚超平 媽咪好開心呀 仲係咁同我講返學可以用...佢都傻嘅 返學有學校bag架嘛....但見佢咁開心 嗲地同我都好開心 ^^
之後 我地去左nike買衫比嗲地 仲有 levi's addidas angel blue等等 媽咪本來好想去lego架 但去到見個門面麻麻就冇入去咯...於是 我地一抽二抽咁返上車lu 上到車見其他鴨仔都返晒嚟 雖然冇late 但都好似好唔好意思咁!!!
佢地掃完貨 個個都好累呀 而我都唔例外 頭先 outlet好凍呀 而車就暖暖地 好舒服...就係咁 我忍唔住又訓覺豬咯
當我訓醒嗰陣佢地已經到左酒店 仲開緊餐喇 唔制呀 又唔等我!!!
佢地今晚好開心呀 因為之前order嘅jumbo size魚生船有得食喇 佢地忍唔住快d影完相就快d食喇 我見到個龍蝦頭仲郁架 但我一d都唔驚 仲走去"篤"佢隻眼tim
媽咪同yee ee最快進攻 海膽 三文魚 龍蝦 左口魚 拖羅 帆立貝 墨魚 琵琶蝦 牡丹蝦 赤貝 仲有佢地未食過嘅瀨反蝦刺身 見佢地爭住食就知好好味 好鮮甜啦 媽咪你食埋我嗰份啦 titi食飯得喇 yeah 都係公公最醒目 整左半碗日本靚飯比我 滿足!!! 二萬yen食得咁開心 都好抵丫 魚生加牛牛 每個party圍起都係500HKD到呀...
以為佢地好飽? 錯喇 佢地上樓仲諗住食琴晚喺新橫濱酒店買嘅杯麵呀 一人一個 又係我冇...唯有去食少少媽咪嘅滑鳥冬啦 都真係好好食 佢地一路傾計 一路沖杯麵 呢d家庭gathering時間 大家都好珍惜...
每日佢地返酒店都必定打開晒d門 比我走嚟走去 但今晚我點都喺婆婆間房...老實講 我唔係好鐘意今晚住嘅富之湖酒店呀 幾次都表現出不安仲比媽咪知道tim...其實媽咪一開始都預左富士山附近d溫泉酒店唔多老泥架喇 估唔到我真係咁唔鐘意 好彩 後尾我因太累都肯訓...但迷糊間我記得我 nightmare喊醒左 媽咪嗲地喺隔籬房聽到 即刻衝過嚟話接我返房 但婆婆好堅決話唔洗...於是佢地就返房訓 媽咪仲今晚仲有個好bad嘅experience呢 喺呢度唔講啦 呵呵
大家睇下我揸住隻奶咀b公仔靚唔靚 係沙搥嚟架 我超級鐘意 yee ee 你唔洗再問 唔賣呀 哈哈哈
見唔見到個miki hse袋? 媽咪好鐘意呀 低調得嚟高調 哈哈哈哈 喺香港呢d bag賣千幾蚊呀 依家三百蚊搞掂...仲有兩件衛衣 唔錯喺戰績...
食完杯麵 我地就玩和服睡衣party喇 今晚係最後一晚有呢種和服著啦 聽晚池袋嗰d新式酒店唔會有...所以今晚盡情玩返晚咯 聰少仲好醒問日本哥哥攞多套bb size嘅和服仔比我 著上身一流呀 但我偏偏唔鐘意和服 所以媽咪好無奈幫我影得一副靚相咋... 而全家福就影得好靚 媽咪用帶過去嗰枝細stand影架咋 個位都算 set得唔錯啦呵?
玩完和服誘惑之後 我同公公婆婆就白白覺豬咯 而嗲地媽咪yee ee 聰少就去浸溫泉 媽咪話個溫泉好唔得呀 仲衰過台灣 北海道 於是佢地浸唔夠十分鐘就走咯 佢地一行四人去左溫泉入口喺按摩椅度玩呀 聽佢地講都幾抵架喎 100yen有十分鐘 仲好舒服架 按到媽咪好舒服好冧 嘻嘻 按摩途中 佢地發現一枝富士山天然水 個包裝就好靚喇 但好唔好味架? 等我問下佢地先...
唔好意思 我想問下幾位 呢隻富士山天然水好唔好味呀?
四位都話呢種富士山天然水好味 咁一定好好味喇 titi都係唔阻你地按摩喇 我返房覺豬 因為聽日會見到好靚好靚嘅......


text:
Day 4 小明要自己上堂, 我真係好緊張好緊張 >.< 尋日仲要去迪士尼咁開心, 今朝只係同小明講左一句: "弟弟返學喇, Bye Bye 媽媽喊唔喊呀?" 小明又識答我: "唔喊, 媽媽返工, Vicky 姐姐 stay home!"
一手拖一個咁返學, 換完鞋仔先帶小明入課室放書包掛名牌, 再出黎拖埋小慈一齊吱消毒噴霧清潔手仔準備入課室, 我仲盤算緊點同小明分手之際, 屠老師一見小明埋黎吱手即刻要佢 bye bye 媽媽跟手就抱佢入課室, 弟弟反應都快, 即刻坐落地大喊都未有聲就俾人抱走左!! 我同小慈面面相覷, 大家都好愕然, 既然係咁我唯有扯罷啦......
今日返 1.5 小時 10:30am 放學, 工人姐姐接小明, 話小明對眼喊到腫晒但見到佢時冇喊, 冇著校服換左衫, 班主任連老師話佢喊左 1 個鐘, 詳情會打電話同我講 @.@ 喊 1 個鐘???!!!
好似等左兩個世紀先聽到連老師既電話, 連老師第一句就話希望工人姐姐聽朝黎幫手照顧小明到 9:00am, 等全部老師返齊黎就有足夠人手一對一照顧小明, 好希望小明由頭到尾都係一個老師照顧等佢有安全感, 因為朝早既當值老師日日唔同, 今朝係屠老師但聽朝未必係佢小明適應就冇咁好
連老師係話小明脾氣大, 一般小朋友喊有老師抱住都會安靜, 但小明係抱住都會勁掙扎個隻! 喊足一個鐘頭唔肯入自己課室唔肯埋位, 屠老師成朝拖住佢行來行去, 去搵小慈時有安靜, 小慈又好乖有幫手安慰弟弟, 但小慈要上堂要行開小明就即刻喊, 脾氣大到自己除左隻鞋掉落地 >.< (真係經典呀!!) 又要揹書包話走, 要放學返屋企, 要搵媽媽, 要搵 Vicky 姐姐, 知道佢鍾意食生果都有引佢, 同佢講條件 -- 食完生果揹書包返屋企都肯, 有安靜, 飲水時論盡整濕校服所以幫佢換左衫, 一換衫小明就笑, 知道有得返屋企開始合作所以之後既半個鐘都冇喊 (死火, 咁聽朝可能唔肯換校服喎!!)
連老師明白小明好困惑, 由 3 個月大開始小明已經日日都黎學校, 對學校好熟悉, 明明次次黎學校都可以衝入黎玩車仔玩滑梯, 點解而家著左校服就唔俾玩又要排隊? 對小明黎講要守規矩係辛苦既, 要俾時間佢適應, 所以希望聽朝工人姐姐幫幫手, 陪小明到 9:00am 先交俾老師, 一來唔會所有親人突然冇晒, 二來俾佢跟定一個老師有依賴, 咩方法都試下再睇情況
1 個鐘呀! 呀仔你點可以喊 1 個鐘架! 真係聽到都肉赤 >.< 小慈個時都爛喊, 佢係喊左大半年, 但每日喊既時間好短, 只係 bye bye 我個時喊之麻, 最長個次就係第一日自己上堂喊左 20 分鐘, 第二日都只係喊 5 分鐘咋!! 小明一野已經破晒小慈既紀錄, 真係一山還有一山高, 校長唔知有冇後悔收左我呢兩隻小鬼呢?


text:
Saturday, December 10, 2005
HK Disneyland
除咗早上稍為清涼,天氣大致上都唔錯,中午時仲幾熱下添!之前成日聽到報導話HK Disney好細,冇預期咁多人去,員工service差等...但就我所見,其實又唔係咁差,地方係就係真係好細(唔玩game嘅話,相信30分鐘可以行完整個樂園,行多一兩次就可以認得d路),不過員工嘅服務態度都幾好呀,好似餐廳食完嘢d阿姐會好快手走埋黎有禮貌問咁可唔可以收咗d嘢,又話多謝光臨咁~~仲有果d在四圍都有souvenir售賣亭嘅staff,明知大部份人只有係咁試卡通帽影相而唔係真正會買(正如我地呢d!),有個姐姐真係好nice任我地試戴又主動suggest我戴邊款然後仲幫我地影合照,呢d服務態度冇得頂啦!
game方面就...真係嘆一句"把鬼"!尤其係果個出晒名嘅Space Mountain,真係好失望,完全feel唔到有坐過山車嘅刺激感,礙於地方限制問題,個space唔夠黑同唔夠多起伏位,同在LA玩過果個冇得比呀!好彩拎咗fast pass唔駛等好耐~~其他game大致上都等咗半個鐘左右,都合理嘅,因為如果冇人排隊又好似冇咗樂園嘅氣氛!掛排隊時不時耳邊都傳來操國語嘅同胞聲音,不過就好唔明白,眼見其實都有好多香港人,乜星期四d小朋友中學生唔駛返學,d青年中年人唔駛返工咩?!難道香港嘅經濟仲係差到好多人同我呢d閒人一樣失業?!
巡遊節目唔及煙花精彩,保持到去過其他Disneyland嘅水準!全個樂園最值得推介嘅係果兩個"Lion King"同"Golden Mickey" shows,仲有另外一個3D show都非常吸引,值回票價!去至於食物方面都OK啦,唔算太貴食得入口嘅,$40碟粉麵飲有杯熱茶送,飲品由$10-$20不等,只要唔抱住高要求嘅心態光顧,係可以接受嘅!
總括而言,Disneyland都係啱小朋友玩多d...
Entrance
Thursday, December 08, 2005
Monday, December 05, 2005
秋高氣爽
啞咗一晚,好在第二朝有番把沙聲,原先打算推咗朋友元朗BBQ,但難得見到約齊人,所以後尾都決定一到,仲第一次試搭西鐵,真係覺得自己成個"大陸喱"咁!第一次坐西鐵,感覺車廂好清潔乾淨又快捷,心裡又自不然跟歐洲嘅交通網絡比較,香港嘅service真係好好嘞,私人加一分!
,雖然話晒中學時代住屯門都曾經在元朗留過不少腳毛,但入到元朗就好似迷路一樣,人面全非好多嘢都變晒,同朋友仔閒談間都記唔起身處嘅郊野公園,中二時學校旅行已經到過!眼見大家在寒風人中燒烤,我就只可近觀而不可食,一於戒戒戒!忍口只聞住一陣陣炭燒雞翼味~~
Sunday, December 04, 2005
保持沉默!!
唉...都唔知病到幾時~~~
而家擔心黎緊星期二個interview點算,求神拜佛到時開番聲啦!
Thursday, December 01, 2005
果實沒有種植=矛盾?!
上次黎寫嘢係23號,咁快又一個星期啦!!呢個星期真係無無聊聊咁過咗,所以都冇咩好寫記低~~
唯一特別嘅就你係同阿珍珍,CC and Tazed食晚飯,係返黎第一次去人多車多嘅Causeway Bay,好在都冇真正咁逗留好耐,上車落車上樓就食飯然後搭返車返屋企,所以都冇被污氣籠罩住~~
Other than that,都好似冇咩做過,最多都係send下CV搵下工,在家"痴"住電視,陪阿媽飲茶買下餸咁啦!雖然朋友都叫我抖下休息多d等身體好番先搵工,但一來實在不能因為呢個手尾長嘅病而拖住搵工進度,二來又覺得呢d"師奶"生活都幾無聊,間唔中過下就好,過得太耐驚自己會越來越懶呀!而且目前最緊要都係快d搵到工還債,拎$返屋企,唔想被人覺得畢咗業咁耐仲游手好閒,其實真係有無形中嘅壓力架,好心急有份工但又想skip咗interview果part喎...就好似想食芒果但又想skip咗種植嘅過程...幾矛盾呢!


text:
一早就出左 tst 閒逛. 去左 izzue 買衫, 雖然屋企附近同 apm 都有間, 但每一間ge款都有d分別, 諗諗下都係去尖東o個間穩陣d. 幾個月前我曾經o係o個度見過套超型 ge 半 formal suit, 本來諗住今日去買, 等遲d有機會可以返工o個陣著, 不過今次已經見唔到......><
然後去左 fest. walk, 想o係 hong kong record 搵 ELT 98 演唱會 ge vcd/dvd, 當然係冇, 已經搵過好多地方都話冇.
返 tko ge 時候去圖書館借書, 借左兩本阿嘉莎ge推理小說黎睇. 早前o係三聯見到好多佢ge小說, 隨手揭幾頁都覺得幾得意, 而且睇下書會冇咁無聊. 但圖書館o個度多人到癲, 借書條人龍圍住條樓睇兜左成個圈, 排左我成 15 mins...!
*原來已經寫左 xanga 501 日, 好快咁睇返以前ge entry, 再次確認自己係個 100% ge 無聊人. 以前ge生活, 簡單, 重複, 寫ge entry, 冗長而無聊. 依家ge生活, 單調, 頹廢, 寫ge entry , 簡短而空洞. 時間過得好快, 睇番d一年前ge entry, 總覺得呢d係尋日至發生ge事. 不過我寧願過番以前d日子, 雖然成日都又忙又辛苦, 但呢d日子始終比較實在, entry 亦都比較有意義.
實在要好多謝每一個黎過呢度ge人, 因為睇我寫d無聊野係好受罪 ga ! 至於仲有冇另一個 501 日, 呢個真係唔知 la......~


text:
六七事件
離開 " The lost world" 我地進入"古埃及"喇
呢度有好多以埃及為主嘅野做主題 當中"Mummy" 同"奪寶奇兵" 最多人玩
媽咪見我頭先冇得玩Jurassic Park 所以第一時間同我玩奪寶奇兵先 排左大約二十分鐘呀 d人開始多喇 要加快玩程先
我件靚靚Jurassic Park Tee...我喺度做咩? 咁靜嘅?
嘻嘻 我喺度狂啜汽水呀!
到我地喇 一架奪寶車可以坐五個人 啱啱好呀!
今次我做司機 帶大家去奪寶啦!
哇 真係好多寶喎...
上演左一幕"盜墓迷城"嘅蠍子王周街跑 哈哈哈
媽咪佢地最欣賞全個樂園嘅風景 細細地都好靚喎
之後daddy 媽咪跑左去玩Mummy
佢地話好刺激架 仲好好玩tim 呢到一定要玩呢個遊戲喎 比d hints大家 "Mummy"架過山車會無啦啦倒後行架 仲有火架tim
佢地入左去十幾分鐘就出返嚟lu
之後行行下見到妖后
媽咪同我講我乳名叫 " Ti Ti"同埃及都有關架....
再撞到大隻佬 佢身為主角都冇乜人同佢合照 真係慘呀...
離開埃及區 我地去到科幻城市區
好多過山車都排長龍 加上daddy媽咪話唔再兩個去玩
所以我成功迫媽咪同公公陪我玩呢個轉轉轉 唔好睇少佢呀 轉到我地勁暈架...
見唔見到 公公苦笑呀....哈哈 都係daddy醒目 冇跟過嚟啫
行過去NewYork嗰邊先 會見到邊個?


text:
今日終於有機會比mami放血喇
我地去完比蕯之後
到左佛羅倫斯好出名嘅outlet - The Mall
其實The Mall唔止佛羅倫斯先叫出名
好多人到意大利都會特登過嚟呢邊買野架
佛羅倫斯嘅街景 好多白色小花
有友人話係蒲公英 但我地真係睇唔清楚
只知道好靚
到左喇
呢個outlet真係算係咁
好多歐洲名牌都會喺度搵到
趴打呀 菇c呀 妙妙呀 巴黎sai家呀 bur波利呀 總之大型嘅品牌都搵到
一落車
第一時間覺得 好好好曬 好好好熱
我地喺歐洲十幾日 最熱都係呢度咯
熱到最尾mami話對腳好滾呀
再望返條巴士龍
如果自遊行嚟呢度 交通唔係最大嘅難題
要等車嗰下先難頂
喺38度高溫下暴曬 真係頂唔順架
話雖如此 面對四至七折嘅吸引 好多人都一早嚟掃貨架
本來mami想直衝去"趴打"架
但daddy同我都一力反對
我地太肚餓喇 都係開餐啦
The Mall呢度有兩種餐廳
地下嗰層係平民化d
有薯條啦 parma ham啦 pizza啦....
雖然話平民化 但水準都好ok
特別係碟Parma Ham 一百分
一百蚊港跟咁大碟 仲要咁好味
非常抵讚
全場都係"隊"呢碟ham
意大利可樂 Nice to meet you!
MAMI非常enjoy碟ham
食完就出發去掃貨喇
大家可以target以下目標 :
(如果想知邊隻brand嘅資料PM我地丫 唔想喺度賣廣告lu)
我地target左送"趴打"袋同"菇"c袋比婆婆同嫲嫲
所以用左好多時間喺呢兩間店度
yeah
婆婆靚袋 From Prada
Yeah
嫲嫲靚袋 From Gucci
話時話 The Mall其實都被人叫做Gucci outlet架
如果有心買Gucci嘅朋友 要早d嚟
好多靚貨都係朝早比人晒掃晒架喇
mami睇中左副超 抵到暈 但掛住買嫲嫲個袋唔記得左買
佢後悔到依家呀 後悔唔早d叫人攞左先
點都好啦
買到兩個靚袋孝敬兩大長老真係好滿足同開心啊
Our mission completed!
daddy示範緊 ”朝偉式”拎袋
Bye bye The Mall!


text:
以下是本人於1月28日去城規會發言之講稿:(唔鹹唔淡,淘多手改返做廣東話ed)
各位委員,早晨,又係我,今次已經係第三次,亦係最後一次嚟呢度發言.我今日會講60分鐘,頭30分鐘,我會講交通問題,之後30分鐘,我會講整體城市規劃.
先講交通問題,呢個問題我之前已經講過兩次,點解今次又講呢?因為上次講完後,旁邊果位政府專員同我講,路政署鐵路拓展處喺11月26日派咗一位專家嚟回應我第一次發言,原來我miss咗,於是返屋企後第一時間重聽當日嘅錄音,聽吓佢有乜高見,但唔聽猶自可,一聽就把幾火,因為呢個鐵路拓展處嘅所謂專家,講官腔都算,仲要講一尐超低水平嘅官腔,完全侮辱我嘅智慧.
我好懷疑,果個所謂專家出席會議前,究竟有冇聽過我嘅質詢,我估都應該冇,冇所謂,我只不過係一介草民,身份卑微,佢唔聽我講,好正常,但最低限度,係咪都要聽一聽我哋尊貴嘅城規會主席講乜呢?果日公眾申述完結之後,去到問答環節,主席邀請呢位專家發言,主席話,之前有個與會者,即係我,質疑北環線連接東西鐵線嘅分流作用,因為現時東西鐵線已經好爆,仲可以點樣分流呢?主席嘅問題就有point喇,一針見血,將問題講得清清楚楚,問題喺邊呢?就係北環線喇.但果個所謂專家,由頭到尾都只係話北環線研究咗好耐,古洞站又一早建成喇,講到好似萬事俱備,只欠東風咁.但行得通嗎?佢無講,咁佢嚟呢度做乜?
你們政府研究咗幾耐,係你哋嘅事,與我無關.更何況,一個計劃之前研究咗幾耐,同呢個計劃係咪行得通,並無必然關係.就等於我勤力工作,晚晚OT,年中無休,係咪就代表示我一定儲到錢買樓呢?當然唔係啦,係咪?
最好笑係果個所謂專家話沙中線通車後,可以幫手分流東鐵線.嘩,大佬,我而家講嘅係北環線冇分流作用,佢講咩沙中線呀?沙中線喺大圍,北環線喺北區,佢有冇睇過地圖呀?我係話北環線唔可以分流,唔係沙中線.沙中線可以分流東鐵線20%嘅乘客,我一早知啦,使佢講?佢仲好似發現新大陸,係咪要頒個獎俾佢呢?(淘按:專家潛台詞可能係:爭咩爭,溝埋嚟做沙中北環線吖笨!)
各位委員,點解我咁強調北環線嘅問題?因為將來東鐵會減3個車卡,流失25%載客量,而新界東北人口又不斷增加,點算好呢?港鐵有3個應對方案,第一,係增加班次,呢個問題我稍後再講.第二,係興建新鐵路,即係北環線同沙中線,一頭一尾做分流.理論上,呢個係一個完美嘅方案,斬頭斬尾,中間嘅人可以上到車.
問題係,負責斬頭嘅北環線,因為西鐵已經飽和,根本發揮唔到應有嘅作用,結果沙中線獨力難支,孤掌難鳴.
有冇方法可以令北環線起死回生?港鐵話,西鐵會增加車卡,由而家嘅7卡加到8卡,港鐵聲稱,將來西鐵嘅載客量會提升14%,大家冇聽錯,係14%,唔係41%,區區14%有乜用呢?我上次發言時,引用過《東方日報》舊年(2014年)10月31日嘅專題報導,內容是咁的:
西鐵在朝早7點至8點的繁忙時間,好多車站都迫爆,有網民講笑說:「大家要預備西鐵飛站了」,其中天水圍站更加萬人空巷,排隊等入閘的人多不勝數,元朗站月台每道門前面,平均站了十幾廿人,但因為元朗是西鐵的第5個站,火車埋站時已經好迫,每次只有數人可以成功上車,有乘客要等4班車才上到.
講緊嘅係元朗,唔係錦上路,元朗居民點樣上車?就係要等有人落車,先可以上車,落幾多個,就上幾多個,冇多冇少.港鐵話,將來西鐵會增加14%載客量,14%好巴閉呀?轉過頭就冇咗,仲好意思拎出嚟耀武揚威,沾沾自喜?載客量增加14%,元朗站每道車門大不了只可以上多幾個人,乘客由以往等4班車,變成等2班車,但車廂依然係咁擠迫,你估仲有空間剩嗎?
更何況,將來西鐵會增加兩個大站,即係屯門南站同洪水橋站,屯門南住咗9萬人,洪水橋會新增21萬人,合計30萬人,足足等於整個北區總人口,港鐵夠膽死,話新增14%嘅載客量,足夠應付未來10年嘅乘客增長?!
明眼人一睇,就知道北環線係形同虛設,而家元朗上車已經甚艱難,何況錦上路?點解港鐵會有咁失敗嘅設計呢?除咗閉門造車之外,仲有一個可能,就係港鐵高層根本冇將我哋小市民當係人去看待.我唔係亂講㗎,如果政府當我哋係人,又點會直到而家都仲唔放棄每平方米企6個人呢個遠遠高於國際標準嘅計算方法呢?舊年(2014年)12月3日嘅立法會會議,有議員問署理運輸及房屋局局長邱誠武關於西鐵擠塞嘅問題.邱局長咁答:
正如我們在今年2月呈交立法會交通事務委員會鐵路事宜小組委員會文件中表示,統計出西鐵線在2013年最繁忙路段(即錦上路至荃灣西)早上繁忙時段的載客率,以原設計及安全的每平方米站六個人計算,是百分之71;若以較──舒──適的每平方米站四個人計算,就是百分之99.
「較舒適」呢三個字真係可圈可點.大家聽唔聽得出呢三個字背後嘅含意呢?邱局長其實係想講,正常情況呢,就每平方米企6個人,不過,我們政府好好人,俾你哋呢尐蟻民企得舒適尐,所以有另一個計算方法,就是每平方米企4個人,你哋仲唔快尐謝主隆恩!各位委員,
而家西鐵嘅載客量只係99%滿,嚴格嚟講,仲差1%先至飽和,唔知阿邱局長係咪夠膽親身落區,問一問果尐迫到好似沙甸魚咁嘅乘客:「你哋係咪企得好舒適呀?」
阿邱局長又話,將來西鐵嘅載客量增加14%之後,如果每平方米企6個人,繁忙時間嘅載客率只係百分之64,以每平方米企4個人,就係百分之90.大家睇清楚未?政府到而家都死抱住每平方米企6個人呢個過時兼且唔人道嘅計算方法,政府根本當我哋唔係人,而係運去屠宰嘅豬牛羊或者雞鴨鵝,一個籠塞到幾多就幾多,完全唔理我哋嘅感受.
如果港鐵同政府覺得每平方米企6個人呢個計算方法不合時宜,根本就唔應該再提出.但政府依然繼續講,代表咩呀?代表政府覺得冇問題!每平方米企6個人同每平方米企4個人,在港鐵高層和政府高官眼中,只係一個觀點與角度嘅問題,分別只係較迫或較舒適.果尐高官,平日有專車接送,佢哋當然可以口輕輕:返工就梗係逼,人人都係同一時間出門口,邊有可能不逼?每平方米企6個人,好合理呀,有咩問題?唔想迫?大家將就下啦,搭車唔好玩電話,唔好睇報紙,大家企定定,好似一碌本,兩隻手垂低,唔好四圍郁,就唔會咁逼㗎喇.稍後西鐵再增加14%載客量,大家就會更舒適,到時繁忙時間都只係得6成滿,莫講話載人啦,塞多隻大笨象落去都可以呀,係咪?
回正題,西鐵加到8個車卡,已經係極限,因為柯士甸站月台只有8卡長,就算政府肯擴建柯士甸站,最多亦只可以加到9卡,因為屯門至南昌站嘅月台,只能容納到9卡.如果西鐵要再增加車卡,沿線所有車站都要擴建,其中有尐車站受地形所限,未必可以擴建到.
換言之,西鐵要再增加載客量,短期內固然無可能,即使長遠嚟講,亦好難做到.但新界西人口就不斷上升,長此下去,豈能唔爆煲?
我再講多一次,西鐵分流唔到東鐵,主要原因,係北環線連接西鐵錦上路站,係出市區前嘅最後一個站,而家天水圍已經上滿客,去到元朗,乘客要求神拜佛希望咁啱有人落車,先至可以騰出空位,俾佢哋上車.元朗係一個大站,有工廠區,有人返工,自然有人落車;有人落車,佢哋先可以上車.錦上路呢?好地地喺錦上路落車做乜?遊山玩水乎?冇人喺錦上路落車,錦上路嘅人又點樣上車?而新增嘅區區14%載客量,根本係杯水車薪,無補於事,莫講話無法應付未來十年嘅乘客增長,就算係用在當下,都會轉眼成空.用西鐵嚟分流東鐵,唔係智障,又係乜嘢?
咁,東鐵分流西鐵呢?大家有冇諗過?雖然東鐵同西鐵一樣爆,但北環線接連東鐵線嘅古洞站,係落馬州後嘅第一個站,即係話,你可以好似邱局長所講,舒舒適適咁上車,仲有位坐,一直坐到你落車.
大家可能會問,新界西居民要出市區,坐西鐵就得啦,點解要坐東鐵?就算去九龍東,將來嘅東西走廊亦比南北走廊方便.不過,大家唔好忘記,火炭係一個大型工廠區,而家屯門,元朗同天水圍都冇巴士直達火炭,只能去到沙田,再轉東鐵或小巴去火炭,例如屯門去沙田的巴士是263,交通暢順的話,車程大概50分鐘,再轉東鐵去火炭,合計就要1個鐘.但將來有咗北環線,佢哋就多個選擇,可以坐西鐵轉東鐵去火炭,時間大概又係1個鐘.兩個方法都要轉車,時間又差不多,但坐西鐵轉東鐵,可以避免塞車的風險,我相信對新界西居民來說,呢個係一個唔錯嘅選擇.仲有,火炭有工廠區,大埔又有工業區,大學站又有好多人返工返學,坐西鐵轉東鐵去呢尐地方,分分鐘快過坐巴士.
由此可見,如果北環線喺繁忙時間真係有分流作用,最有可能,係分流新界西巴士乘客過來東鐵線.對我哋北區人嚟講,呢個唔係分流,係倒流!不單止唔能夠舒緩東鐵嘅擠迫,反而落井下石,加重咗東鐵嘅負荷,你叫我哋北區人點樣上車?
北環線,呢個負責斬頭嘅分流作用廢咗武功,下一個分流點,就係負責斬尾嘅沙中線.大家都知道,沙中線在大圍,咁由羅湖,落馬州至沙田呢一段點算呢?係咪要硬食新界東北發展果十幾萬人,再加上新界東的自然人口增長?點食呀?飽到上心口啦!仲食?
當然,港鐵聲稱會增加班次,呢一點,我一直都有懷疑,
因為現時最繁忙嘅(朝早)8至9點,候車時間已經係平均1分鐘,港鐵話平均3鐘班1班車,係語言偽術,因為中間包括上落客時間,而更新訊號系統,亦無助乘客更快上落車.而候車時間並唔包括上落客時間,即是呢班車一走,到下一班車埋站之間的時間,平均是1分鐘,快則40秒,慢則分半鐘,好少會超過2分鐘,因為如果等2分鐘都冇車,大圍站的人龍會塞到去隔離的馬鐵站.
當朝早最繁忙時間,候車時間只係平均1分鐘,仲可以點加班次?仲有,我上次用地鐵為例子,加裝咗幕門後,會好容易夾住乘客嘅衣物,結果車門要重新開關,而每開關1次,就要10秒,港鐵話,如果荃灣線喺1小時內重啟車門達12次,就會少咗1班車,流失2500人嘅載客量.
VIDEO
港鐵承認,因為呢個原因,「最高班次數目在技術上已經無法達到原先設計的水平.」呢句係港鐵自己講嘅,唔係我老屈.我想問大家,如果地鐵因為人太多而無法達到最高班次嘅目標,點解火車可以?憑乜嘢可以?港鐵冇解釋,只係一味死撐話可以,我都懶得同港鐵辯,我就當加到,但加到亦未必好,原因我上次已經講過,我而家再講一次.大家可以睇吓呢個表:
現時東鐵線喺繁忙時間每小時有大約20班車,每班車有12卡,合共240個車卡嘅載客量.沙中線通車後,東鐵線(即「南北走廊」)每小時會加到27班車,每班車減到9個車卡,連同「東西走廊」每小時嘅20班車,每班車8個車卡,合共就有403個車卡嘅載客量,比現時單靠東鐵線出市區嘅240個車卡,表面上,係多咗163個車卡.
但大家要留意,新增呢163個車卡,其中有160個,係屬於沙中線「東西走廊」,受惠人士包括馬鐵沿線居民,以及喺大圍站轉沙中線嘅東鐵乘客.而「南北走廊」,即現時東鐵線,只係增加區區3個車卡.換言之,如果唔計「東西走廊」,單計「南北走廊」,每小時嘅載客量只係由現時嘅240卡,加到243卡.由於北環線廢咗武功,源頭做唔到分流,要去到大圍先有另一個分流點,即係話,按照港鐵最樂觀,最理想嘅估計,亦只不過以現時東鐵線相若嘅載客量,去應付未來10年嘅乘客增長,尤其羅湖,落馬州至沙田呢段.果個鐵路拓展處嘅所謂專家,又好似發現新大陸,不斷強調上水,粉嶺仲未算太多人上車,火車要去到大埔以後先會愈來愈迫.OMG,原來阿媽係女人!佢不如話喺羅湖總站上車有位坐吖笨!
大家知不知道點解上水,粉嶺嘅車會未(逼)爆呀?因為未發展呀!將來發展咗,多咗十幾廿萬人入嚟,北環線又廢,分流唔到仲要倒流,結果會點?火車去到粉嶺已經爆滿,太和以下各站乘客點上車?係咪要用沙中線去分流太和至沙田嘅乘客?雖然,港鐵而家每朝會安排五班短途車由大埔同火炭開出,以分流大圍站嘅人流,最得益嘅當然係大埔及火炭乘客,因為佢哋有位坐.但短途車係有代價嘅,就係羅湖同落馬州開嘅車要等一等,令上水及粉嶺嘅候車時間增加2至3分鐘,結果月台塞到爆,有時甚至塞到出閘口.而家尚且如此,何況10年後?
各位委員,我想特別指出一點,
北環線廢咗武功,影響嘅唔止係新界北居民少咗一個出市區嘅選擇咁簡單,而係連原本嘅選擇,即係坐東鐵出市區呢個選擇都受影響,牽一髮而動全身.
沙中線又點呀?港鐵聲稱,將來東西走廊可以分流東鐵線20%乘客,究竟,呢20%係點計出來呢?我相信,港鐵一定會話,呢20%係經過精算師精心計算出來,方程式複雜到不得了,講你都不會明㗎喇,不要問,只要信啦.冇錯,我承認,我真係不識計數,但係我識字,我唔係文盲,我讀一段新聞俾大家聽,呢段新聞係上年3月19日立法會會議期間,有議員問運輸及房屋局局長張炳良關於東鐵飽和問題,張局長如此答:
當沙中線在2020年連接金鐘站全線通車後,與東鐵線形成「南北走廊」,我們估計約有百分之二十經大圍至九龍塘段的乘客,屆時會改為取道沙中線前往九龍東和港──島,有助減輕東鐵線的負荷.
張局長講得好清楚,沙中線呢20%分流作用,除咗包括去九龍東嘅東鐵乘客,仲有出港島嘅東鐵乘客.有一問題,我百思不得其解,點解我哋新界人過海,明明有一條東鐵線,可以一程車直出,竟然唔搭,反而要喺大圍轉車行過隔離坐沙中線過海,點解呢?不如我同大家數一數手指.
如果我搭東鐵過海,由大圍站開始計起,下一站係九龍塘,然後是旺角,紅磡,會展,4個站就過到海.沙中線呢?大圍之後是顯徑,鑽石山,啟德,土瓜灣,馬頭圍,何文田,紅磡,會展,要8個站先至過到海,比東鐵由大圍計起嘅4個站,多咗足足1倍.就算出港島東,北區現時都有一條特快巴士線678號,雖然行車時間超過80分鐘,但較火車轉地鐵觀塘線再轉將軍澳線再轉柴灣線方便.各位委員,大家評下理,如果新界人想過海,點解會捨近圖遠,捨易取難,有更方便快捷嘅東鐵唔坐,而竟然會選擇在大圍落車過隔離搭路程長一倍兼兜一個大彎嘅沙中線呢?唔通佢哋不使準時9點返工,所以有大把時間遊車河?
最正路嘅諗法,沙中線係方便九龍東嘅人過海.但張局長話,沙中線20%嘅分流作用,包括去九龍東及過海嘅新界乘客,我絕對有理由相信,港鐵和政府係吹水兼老作.我希望我身邊果位政府專員代港鐵解釋一下,點解呢個世界會有人蠢到咁嘅地步,明明東鐵可以更快過海都唔揀,反而選擇一條9曲13彎的沙中線,動機係咩?唔怕遲到?定係搏炒?
北環線廢已經講到口臭,而家連沙中線都出古惑,我真係驚10年後,我哋新界人要坐車頂返工,就好似印度一樣,人包鐵.坐火車都可以坐到人包鐵,真係折墮!
講完鐵路再講公路.11月26日,除咗鐵路拓展處外,仲有個土木工程署代表嚟發言,佢講嘅果尐官腔我就無謂再重覆,反而佢講完後,有委員話,政府單單改善北區周邊嘅交通,係治標不治本,如果想治本,關鍵係出市區果幾條隧道,果位委員於是問,政府有冇計劃興建新隧道,去舒緩現有果幾條隧道,尤其係獅子山同大老山嘅擠塞.
果個土木工程處代表都算幾老實,直認政府冇計劃興建新隧道,而獅隧在十年後嘅唔知咩ratio會去到1.2,即係完全飽和,到時只能靠尖山去分流.
政府技窮,窮到呢個地步,竟然妄想用尖山去分流獅隧,如果尖山真係有呢個分流效果,獅隧而家就唔會日日塞到新田圍啦,係咪?用尖山分流獅隧呢個咁荒謬嘅方法都諗得出,難怪政府話沙中線可以分流東鐵線出港島嘅乘客.因為喺政府眼中,搭多幾個站有乜所謂,總之最後過到海就得.(淘多口:咁呢個又係事實喎,d7689只係要安置越多人口,越即時塞住你哋把口jima.到你入咗去住塞死你就唔閞佢事,仲可以講句風涼說話,你買得入新界預咗要多尐時間返工㗎啦,成個plan係feasible格,你死你賤啦,有得你住咁多要求.)尖山同獅隧有乜分別?總之最後出到市區就得啦.原來政府係「差不多先生」,乜都差不多就算.各位委員,呢個根本唔係一個以人為本嘅交通方案,(淘再多口:同d9689講以人為本?OMG!薯你真係……粹純係做咗嘢囉.)因為政府呢個「差不多先生」根本冇將我哋呢尐小市民當係人,完全冇理過我哋每日搭車有幾迫,有幾辛苦,以及要用幾耐時間先返到工,梗係啦,又唔係佢哋迫,自然可以講風涼話.
事實上,根據運輸署數據,尖山隧道嘅車流量,由08年通車嘅平均每日1萬8千架次,增加到舊年年尾嘅5萬架次,每年車流量以雙位數字百份比上升,短短6年間,車流量增加咗超過1倍以上,增長速度之快,係全港所有隧道之冠.雖然而家尖山都尚算暢順,但10年後呢?15年後呢?20年又點呀?新界東北發展計劃,要去到2031年先全部完成,即15年後嘅事,西鐵喺03年尾剛剛通車之時,每日載客量只有10萬,日蝕500萬,10年後嘅今日,西鐵的載客量去到(每日)4,50萬,差1%就完全飽和.
10年人事幾番新.10年後嘅尖山會係咩光景?10年後嘅錦上路又係咩光景?用西鐵分流東鐵?用尖山分流獅隧?咁樣嘅方案都講得出口?
我相信在座各位,不少已為人父母,我自己都有一個仔,而家3歲,幫細路仔買衫當然係買大一尐,因為細路仔大得快,如果件衫嘅呎吋啱啱好,好快就會衣不稱身,衣不稱身最多都係俾人笑,但對鞋頂趾就會影響發育,為人父母,一定係將仔女利益放喺首位.但我哋這尐所謂父母官,就要我哋尐小市民著頂趾鞋,條褲吊腳,件衫仲會露出個肚臍,咁樣嘅父母官,究竟有冇人性?明明東西鐵線已經飽和,北環線係廢物,沙中線又誇大分流效果,獅隧大老山日日塞可以視若無睹,還要用尖山分流,迫我哋遊車河,咁樣嘅父母官,唔係虐兒係咩呀?
講完交通,再講就業.政府話,新界東北新發展區會提供3萬7千個就業機會,除咗零售,餐飲,保安,清潔呢類必然會應運而生嘅基層工作之外,政府特別強調會預留土地,發展特殊產業同優勢產業,即是咩呀?我記得身邊呢位政府專員上次同我講,所謂特殊產業同優勢產業,就係類似數碼港同科學園呢類嘢,簡單而言,就係高科技.我想提一提大家,根據2011年嘅人口普查,北區居民每月入息中位數係1萬蚊,同黃大仙,觀塘,葵青,元朗4區一樣,都係「萬元戶」,無分彼此,都係包尾,連深水涉都有錢過我哋.而北區居民當中,只有12.7%讀過大學,全港排尾4.
喺一個全港最窮,兼且低學歷嘅社區裡面搞高科技,妄想用呢個方法去增加原區就業,繼而舒緩跨區就業對鐵路同公路運輸嘅壓力,簡直妙想天開至極!
雖然發展局局長陳茂波話,如果將洪水橋發展區同河套發展區計算在內,總共會有15萬個職位提供,但我要指出,洪水橋發展區喺屯門同天水圍中間,如果講地利優勢,排隊都未輪到我們北區人啦.如果只係零售,餐飲,保安,清潔呢類有手有腳就做到嘅工作,我哋北區人點夠屯門,洪水橋,天水圍,元朗嘅人爭呢?你係老闆都不會請我哋北區人啦,係咪?至於河套發展區,政府計劃興建「大學科研城」,講到尾,又係高學歷嘅工種,我哋北區只有12.7%嘅居民讀過大學,我好想知道,我哋憑甚麼去申請大學「大學科研城」嘅工作呢?當然,科研城都要請人掃街洗廁所嘅,呢類工作,又的確幾適合全港最貧嘅北區居民做,但唔知道科研城有無10萬個廁所俾北區人洗呢?(淘又搭爹:咁,講緊未來一代人,斷估係會多咗高學歷人士,又,只要有人,佢哋其實又會自救,又唔敢講話政府唔俾工就會餓死,否則到目前為止香港人都死得7788.)
大家聽我講到呢度,可能會覺得有尐奇怪,政府呢個發展計劃,前後研究咗20年,單係顧問研究都不知道使咗幾多億,又有多部門協商,好多專家參與其中,呢尐專家都係獨當一面,個個都才高八斗,學富五車,匯聚咗咁多人力物力嘅一個新市鎮發展計劃,豈會給你呢個一介草民,隨便喺網上搵尐資料,就可以批死呢個計劃唔可行呢?規劃署都講過技術上可行啦,你憑甚麼反對呀?
各位委員,我唔係上帝,亦冇水晶球,將來嘅事真係冇人知,只能夠從經驗出發,
政府發展新界東北,究竟係利大於弊,定係弊大於利呢?以史為鑑就最清楚.阿陳茂波局長口口聲聲話新界東北唔會成為天水圍嘅翻版,我想問大家一個問題,難道政府以前興建嘅咁多個新市鎮,就只得天水圍呢個失敗例子?不如我由屯門開始數起把啦.
屯門喺70年代開始發展,當時香港輕工業仲係如日方中,所以政府計劃喺屯門興建一個工業區,方便居民原區就業.但去到80年代,屯門新市鎮完工,居民陸續搬入,啱啱大陸改革開放,本地工廠紛紛北移,屯門工廠區發揮唔到佢應有作用,屯門居民仍然係要日日晨早起身迫巴士出市區返工,結果屯門公路日塞夜塞,塞咗20年,要到西鐵通車後先有改善.
同屯門相似嘅例子係東涌.港英政府係1989年提出《港口及機場發展策略》,借東涌新市鎮去支援機場發展,但事與願違,2011年嘅人口普查話俾我哋知,東涌3萬7千個工作人口入面,就只有9.4%可以原區就業,其餘嘅都要跨區工作.點解呢?新機場唔係有好多就業機會咩?冇錯,但呢尐工種對學歷同外表都有一定要求,而東涌係一個公屋城市,住嘅都係基層,恕我直言,佢哋唔係人人都有資格去機場返工嘅,於是出現有工冇人做,有人冇工做嘅局面.
天水圍更加不使講.當年政府發展屯門同東涌嘅時候,起碼都提出過一尐方案去增加原區就業,成敗係其次,起碼叫盡過力,反觀天水圍,政府喺呢方面完全係交白卷,加上天水圍公私營房屋比例失衡,社區配套又差,最後淪為悲情城市.
一個屯門,一個東涌,一個天水圍,呢三個新市鎮嘅規劃,都係弊大於利,歸根究抵,大家都有一個共通點,就係遠離市區,政府又幫唔到居民原區就業,結果問題叢生.
另一個反面教材係將軍澳.相比屯門東涌呢尐新市鎮,將軍澳算係比較接近市區,起碼近九龍東同北角一帶,但將軍澳最大嘅問題係港鐵獨大.自從將軍澳線通車後,巴士同小巴服務不斷萎縮,鐵路成為居民出城最主要嘅交通工具.2013年12月16日,將軍澳線因為電纜鬆脫而停駛5小時,巴士站大排長龍,乘客要排兩粒鐘先上到車,將軍澳外對交通徹底癱瘓,頓成孤島.
如果我哋將新界東北發展計劃,代入去我頭先所講果幾個新市鎮,我哋會發現有好多相似之處,例如跨區就業帶嚟嘅交通配套問題,港鐵獨大背後嘅潛在風險問題,公私營房屋比例失衡問題,以及新移民帶嚟嘅家庭同社區問題等等.將來新界東北,如果只係變成天水圍翻版,呢個已經唔係最嚴重嘅後果,我最怕就係,新界東北最後會變成屯門,東涌,天水圍同將軍澳嘅超級混合加強版!(淘:無論每個新市鎮有幾多問題都好,總之新移民要嚟,人要安置,塞車唔會死人,如果尐人唔做嘢拎綜緩更加可以舒緩交通問題,反對無效!)
其實,點解政府發展新市鎮,會遇到咁多問題?原因好簡單,因為政府規劃係由上而下,缺乏彈性,又不識隨機應變,只係識得因循苟且,膚衍塞責,一句到尾,就係官僚.而
發展一個新市鎮,前後最少20年,中間牽涉的變數多不勝數,政府根本無可能一一兼顧,掛一必定漏萬,就好似政府發展屯門時,冇諗過大陸會推行改革開放.發展東涌,又冇諗過咁大一個新機場都冇合適工作機會俾居民原區就業.發展將軍澳,又冇諗過將軍澳線會因為巴士削減服務而極速飽和.發展天水圍就更加冇諗過會撞正八萬五,樓價大跌,居屋變公屋,變下變下,最後變咗個天水圍城出嚟.套用諾貝爾經濟學獎得主海耶克嘅名言,呢個係unintended consequence,意想不到嘅後果,即係咩?即係種瓜得豆呀!
將來充滿變數,世事瞬息萬變,聰明如巴菲特,尚且會落錯注,何況政府?但係政府冇自知之名,以為閉門造車,搞一大堆統計數字,就可掌握未來,真係笑死人.我上兩次來,都有委員叫我身邊果位政府專員提供更多新嘅數據去回應我,其實,咁做有咩意思呢?
睇政府嘅往績,但凡有預測成份嘅數據,十之八九都係錯嘅.例如政府估錯西鐵嘅載客量,西隧嘅車流量啦,雙非學童入學率,就連人口增長,呢個關乎新界東北發展最關鍵嘅數據,政府都係估錯.至於每年財政預算,十大基建工程開支就更加唔使多講.英國名相Benjamin Disraeli講過:「世上有三種謊言,那是謊言,該死的謊言,以及統計數字.」(There are three kinds of lies: lies, damned lies, and statistics.)
算喇,畢竟上述預測又真係幾難估,但西九高鐵地盤有一塊花崗岩,實實在在,不使靠估啩?不過港鐵都可以矇然不知,無能如斯,令人髮指,而家港鐵拍心口同你講,北環線可以分流東鐵,沙中線可以吸引新界居民過海,搵鬼信咩?
所謂一次不忠,百次不用,更何況呢個政府,百次不忠,憑乜嘢要人信你呀?你個底都花到七彩,仲要人信?收皮啦.
其實,
我唔係反對發展,我之所以反對新界東北發展計劃,主要原因,係技術上不可行,而技術上之所以唔可行,歸根究抵,係源於政府一個盲點.
咩盲點?就係政府覺得發展新界東北,可以順應中港融合嘅趨勢,正如特首所言,香港尐後生仔應該北望神州,返大陸發展,咁樣先有前途.係嘅,今時今日,中港融合確係一個大趨勢,呢一點,全港18區,冇人比我們北區人更加有親身體會,以及切膚之痛.
既然如此,發展新界東北又有咩問題呢?但要知道,中港融合之外,仲有中港矛盾.
之前智經研究中心發表過一份《香港青年往內地就業態度》嘅意見調查,結果有64.7%受訪者表示唔願意返大陸工作,而表示願意並且成功喺內地就業嘅年青人,講出嚟嚇死你,只有4.9%!主要原因,係唔習慣大陸生活,對大陸有負面印象,以及大陸生活環境差,就算喺大陸賺到好多錢,但日日食地溝油,出街吸廢氣,又冇得上facebook,度日如年,生不如死,香港尐後生仔,習慣咗自由奔放,又點會習慣返大陸做嘢呢?
而經過上年一連串事件,毫無疑問,中港矛盾只會愈演愈烈,呢一點,我相信當初提出新界東北發展計劃嘅人,應該始料不及.問題係,呢個發展計劃除了滿足香港人嘅房屋需求之外,更係方便香港人北上就業,政府認為,反正都回歸喇,現在大陸又強國勃起,遍地黃金,後生仔畢業後,唔一定要留港發展,返大陸賺人仔更好啦!所以政府先會喺邊境興建更多嘅新市鎮,搭1個站就去到羅湖,一過關就可以返工,非常方便,毋須南下,北上一樣得.呢個就是政府發展新界東北的原意.(人妻淘:其實薯只要諗清楚呢尐新市鎮,其實係留俾「新」香港人享用嘅,早早移民,慳返啖氣暖肚就最好不過喇.都係果句:反對無效!)
講到呢度,大家有冇似曾相識嘅感覺?25年前,柏林圍牆倒塌,東西德合併,普世歡騰,大家都認為,東德好,西德好;西德好,東德更加好.但現實並不如此,喺西德人眼中,東德是地獄,相反,喺東德人眼中,西德是天堂.所以東西德合併後,大量東德人湧入西德謀生,搵唔到工就問政府攞福利,結果西德人口有入無出,經濟大受拖累.時至今日,東西德鴻溝仍未癒合.
而家嘅中港矛盾,比當年東西德嘅鴻溝有過之而無不及.雖然大陸經濟好發達,但經濟以外嘅 所有好多(淘改)事,仲係好落後,所以回歸後18年,只有大陸人來港定居,讀書,就業,消費,香港人北上呢?根本就唔成比例,起碼香港高官嘅仔女,出國留學,首選英美加澳,而非返大陸,此乃口裡說愛國,身體最誠實.至於就業,講真,如果在香港有工做,就冇必要返大陸,如果喺香港冇工做,就更加不會返大陸,因為喺大陸更加冇可能有工做.即使早十幾年果尐專業人士,喺大陸好吃香,但近年來佢哋都紛紛回流,因為大陸一樣有專業人士,佢哋普通話又好過你,背景又好過你,人脈又勁過你,(淘:人工仲平過你添)香港人憑咩同大陸人爭飯碗呢?
呢個就係新界東北發展計劃嘅最大盲點,你以為北上只係1個站,去深圳返工好方便?但我哋寧願搭十幾個站南下,出港九返工.政府呢種一廂情願嘅諗法,以前已經試過好多次,屯門如是,東涌如是,而家新界東北又如是,政府幾時先肯收手呀?
大家可能會話,中港矛盾終有一日可以解決,而家於邊境預先起好一尐新市鎮,到時就可以水到渠成.就算屆時矛盾仲未解決,大不了等多幾年,而家大陸不斷進步,你要有耐性,等下啦.OK,我同意,
大陸係不斷進步(相比未改革前),我可以等,但新界東北的交通配套不能等,現在已經瀕臨爆煲邊緣,邊有咁多時間去等?
香港無疑係越嚟越多人,但好可惜,政府缺乏遠見同魄力,建屋計劃,一開始就搞錯咗方向.上次有委員問我,你乜都ban,咁你有咩建議呢?(淘:知道某個方案唔work,同知work方法不相干,佢有料大可直接反駁你個反駁.anyway,你好人答佢啦繼續~)我話,如果早於90年代,工廠北移已成定局,政府可以大刀闊斧,將觀塘,牛頭角,九龍灣,長沙灣,葵涌等地嘅舊式工廠大廈全部搬去新界,咁市區就可以多咗好多地方,起公屋或者私樓,I don’t care,總之就有地方俾人住,問題都不致變成今日呢個爛攤子.(淘:搬工廠肯定仲多議員出嚟反對,唔知有冇得強收地皮.)
幾十年前,工廠大廈之所以要設於市區,一來係要方便市區人返工,果陣新界人跡稀少,工廠大廈起喺市區嘅公屋旁,可以幫居民節省交通開支,間接幫老闆慳錢,而工廠生產出嚟嘅貨,又可以第一時間運去貨櫃碼頭裝箱落船.所以當年嘅工廠大廈,設喺市區有其道理.但大陸改革開放後,生產線全部北移,工廠大廈變成辦公室或貨倉,根本冇必要霸住市區嘅靚地.將呢尐工廈搬去新界,既可以方便新界人返工,唔使下下南下,而市區人北上亦比較以往方便,
此舉可以平衡新界同市區嘅交通流量,唔似而家,每朝出九龍方向就塞到爆,入新界就疏疏落落,夜晚就相反.咁樣發展,先叫可持續發展.
但係政府偏偏一意孤行,一味將人塞去新界,令鐵路和公路不勝負荷.我想問,點解政府咁多年嚟都不肯改變呢個過時嘅新市鎮發展思維?
要講嘅,我已經差不多講完.最後,我想分享下我嘅感受.我嚟呢度3次,3次都講到一肚火,何解?各位委員,我喺北區住咗20年,原本住得好地地,雖然要搭長途車,但我冇所謂,因為我鐘意大自然,返工已經係人山人海,我想返到屋企係鳥語花香,可以俾我relax下.相反,如果返工放工都係人山人海,感覺就好似困喺石屎森林度,走不到出嚟.
但近年嚟,北區變得愈黎愈唔似樣,走私賊橫行,上水呢個邊境小鎮,竟然開咗幾十間藥房,同走私賊狼狽為奸,日用品都俾走私賊搶曬,要奶粉冇奶粉,要尿片冇尿片,益力多可以豐胸,所以我哋連益力多都冇得飲,火車站日日都好似春運,唔係俾車仔輾腳,就係俾走私賊打尖,的士全部用嚟走私,剩低一地垃圾,又屎又尿,雙非童又同我哋搶學位,報幼稚園要排通宵,返工要迫火車,上水都冇位坐,蘇局長仲叫我多多包容,等多班車?是可忍,孰不可忍,我哋北區人真係忍夠,而家政府又要發展,夾硬塞多十幾廿萬人入來,交通配套又不知所謂,10後,北區會變成點樣?仲唔係變地獄?
點解我咁燥?你估我想㗎?死好多細胞㗎,但住喺今日嘅北區,想心平氣和都幾難.北區淪陷,唔係北區嘅錯,更加唔係我們嘅錯,千錯萬錯,係政府嘅錯.各位委員,希望你哋包容一下我嘅惡劣態度,我大聲,唔代表我冇禮貌,最起碼我尊重呢個場合,尊重我嘅對手,我每次來,都做足準備,我唔係專登請假嚟鬧人嘅.但冇辦法,呢口氣,我無論如何都吞唔落,千千萬萬嘅北區人,都吞唔落.大家亦唔好以為同你哋無關,今日北區,明日全港.希望各位委員三思,我哋北區人已經好慘,我哋嘅願望好卑微,只係希望政府唔好再踩多腳,俾條路我哋行下,就係咁簡單.多謝各位.
原文刊於《
全民媒體》.


text:
坦白講,香港我最鍾意嘅藝人,第一個係周星馳,第二個就係黃子華喇.近期都可能加多個王祖藍~
如果有朝一日吳彥祖80歲癲咗追我,正路要諗諗.但如果係佢哋呢,嘩,都唔使諗喇啩,喪笑硬喎,哈哈.史提芬周呢真係講嘢可能冇拍戲咁好笑,但子華喎,我諗一定絶無冷場.
其實我呢啲cheap精只係兩年前先睇返佢所有youtube,又正正因為最低潮期有佢cheer up my life,所以今次無啦啦亞姨撩我,梗係去馬.又因為咁唔覺意坐倒第一行,梗係想握手,子華起初示意陣間先,最後真係有「握」,give me five咁啦,真係有信用.
題外話,澳門啲交通真係好唔掂,可能近排佔中啲人過曬果邊.有人喺sands食好掋食嘅buffet食到7:30仲要去廁所,結果shuttle bus一路塞塞塞差唔多8:30先入倒場.好在,子華好醒目咁播短片等人,唔好在,條藝術短片真係太高層次,我估佢係想表達藝人辛酸一面,笑匠只能笑不能喊,但……你都係對人歡笑把啦,sorry.;p
正題蘋果都講曬,cut咗佔中講返環保同打工,內容都ok嘅,幾好笑同有啲意義,不過就可能冇講政治咁有切膚之痛.造型就無敵地型囉,雖然朋友話都係同香港睇同一套衫,但我覺得好得喎,日日著都冇問題啦.
係呀,我通常寫評論都係skin-deep㗎咋,佢只可以棟篤笑同拍劇,戲同唱歌都……
另,informative啲嘅有,澳門買黃牛易好多,8:30倒啲農夫開始掟飛,下次唔想見報可以到時先買飛.威尼斯人入面呢個金光綜藝館可以容納max 13,500人,重多過紅館12,500,但點解我覺得佢好似山頂都冇咁山頂嘅呢~
又又,見倒呢個易手票網,「合法黃牛」?last minute ticket 唔知係咪真係work,唔該試咗話我知.